Aviation Dhaairaa Gai 40 Aharahvure Gina Aharu Hidhumai Kurevvi Solih Avahaaravehjje - Vaguthu\nއޭވިއޭޝަން ދާއިރާގައި 40 އަހަރަށްވުރެ ގިނަ އަހަރު ހިދުމަތް ކުރެއްވި ޞާލިޙް އަވަހާރަވެއްޖެ\nމޯލްޑިވްސް އެއާޕޯޓް ކޮމްޕެނީ ލިމިޓެޑްގައި (އެމްއޭސީއެލް)ގެ ސޭފްޓީ އެންޑް ކޮޕްލައިންސްގެ ޑެޕުޔިޓީ ޗީފް އޮފިސަރެއްގެ މަގާމު އަދާކުރަމުންދިޔަ މުހައްމަދު ޞާލިޙް މިއަދު އަވަހާރަވެއްޖެއެވެ.\nޞާލިޙް އަވަހާރަވީ ހާލުކޮޅު ގޯސްވެގެން ރޭ އައިޖީއެމްއެޗުގައި ފަރުވާދެމުން ދަނިކޮށް މިއަދު ހެނދުނެވެ.\nއުމުރުން 63 އަހަރުގައި ޞާލިޙް އަވަހާރަވިއިރު، އޭނާައަކީ ރާއްޖޭގެ އޭވިއޭޝަން ދާއިރާގައި 40 އަހަރަށްވުރެ ގިނަ ދުވަހު ހިދުމަތް ކުރެއްވި ބޭފުޅެކެވެ.\nއެއާޓްރެފިކް ކޮންޓްރޯލަރުން ޓްރެއިނިންއަށް ބެންގކޮކްގައި އެއް އަހަރުގެ ޓްރެއިނިންގ ހަދާފައި އައިސް، އެއާޕޯޓުގައި މަސައްކަތް ކުރަން ފެށިގޮތަށް ހުއްޓުމެއް ނެތި 41 އަހަރު ވަންދެން އެއާޕޯޓުގައި ވަޒީފާ އަދާކުރެއްވި ޞާލިޙް އަކީ އެ ދާއިރާއިން ގިނަ ހިދުމަތްތަކެއް ކުރެއްވި ބޭފުޅެކެވެ.\nޞާލިޙް އެއާޕޯޓުގައި ވަޒީފާ އަދާ ކުރަން ފެއްޓެވީ6އޮކްޓޯބަރު 1979 ގައެވެ.\nޞާލިޙް ޓްރެއިނިންގ ނިންމާފައި އައިސް އެންމެ ފުރަތަމަ މަސައްކަތް ކުރައްވާފައި ވަނީ އެއާޕޯޓްގެ އެއާ ޓްރެފިކް ކޮންޓްރޯލަރެއްގެ ގޮތުގައެވެ.\nޞާލިޙްއަކީ އެއާޕޯޓްގެ ތަރައްގީގައި ވަރަށް ގިނަ މަސައްކަތްތައް ކުރި ބޭފުޅެކެވެ. އެއާޕޯޓްގެ އާ ޓަވަރު އެޅުމުގައާއި، ރާޑަރތައް ގެނެސް އަދި އެ ނޫންވެސް ކަންކަމުގައި ޞާލިޙްގެ އެހީތެރިކަން ފާހަގަކޮށްލެވެއެވެ.\nމެއި 4, 2020 17:48\nމާތްﷲ މަރުޙޫމަށް ސުވަރުގޭގެ ދާއިމީ ނިއުމަތް މިންވަރުކުރައްވާށި. މިތިބީ ގައުމީ އަބްތާލުންނަކީ. ގައުމަށްޓަކައި ވަތަނަށްޓަކައި ޖާނު ދުއްވާލާ މީހުންނަކީ. ސެލިއުޓްކުރަންވީ މިފަދަ ހިތްވަރުގަދަ ހިތްމަތްތެރި ހީވާ ބޭފުޅުންނަށް. މަގުމަތީގައި ލަޓޯފަޓޯ ހެދިފައި އަކުންބަކުން ކުޅެން އުޅެފައި ނާޗާރުބިޗާރުވެގެން ބާރަށް ހަޅޭއްލަވަމުން ގޮސް ސިޔާސީ މޮޔައަކަށްވެގެން ސިޔާސީ މަގާމުތަކަށް އަންނަ މުރައްކަބުޖާހިލުންނަކަށް ނޫން.\nމެއި 4, 2020 22:47\nވަ ރަށް ހިއްހެޔޮ ރަނގަޅު ވެ ރިއެއް.


Rajjeygai dhimaavaa emme bodu eh massala akee faas kuraa gaanoonuthah thanfeezu nukurevun- MP Shareef - AO News\nރާއްޖޭގައި ދިމާވާ އެންމެ ބޮޑު އެއް މައްސަލައަކީ ބައެއްް ގާނޫނުތައް ފާސްކުރުމަށްފަހު ފަހު ވެސް އެ ތަންފީޒުނުކުރެވުން ކަމަށް ރައްޔިތުންގެ މަޖިލީހުގެ އައްޑޫސިޓީ މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ ޝަރީފް) ވިދާޅުވެއްޖެއެވެ.\nރައްޔިތުންގެ މަޖިލީހުގެ ޖަލްސާގައި ވާހަކަދައްކަވަމުން މަވޯޓާ ޝަރީފް ވިދާޅުވީ ގާނޫނެއް ހެދުމަށްފަހު އެ ގާނޫނެއް އެކަށީގެންވާ ގޮތެއްގައި ތަންފީޒުނުކުރެވޭނަމަ ގާނޫނު ހެދުމުގެ މަގްސަދު ހާސިލުނުވާކަމަށެވެ. އަދި ގާނޫނެއް ފާސްކުރުމަކުން އެ ހިސާބުން ނިމުނީ ނޫން ކަމަށާއި އަކުރުން އަކުރަށް އޭގެ މަގްސަދު ހާސިލްވާ ގޮތަށް ތަންފީޒުކުރަން ޖެހޭކަމަށެވެ.\n“ގާނޫނެއް ތަންފީޒުވެގެން ނުދާނަމަ އެ ގާނޫނުގެ މަގްސަދެއް ހާސިލެއް ނުވާނެ. އެ ގާނޫނު ފާސްކުރުމުގެ ބޭނުން ގެއްލިގެންދާނެ،” މެމްބަރު ޝަރީފް ވިދާޅުވިއެވެ.\nއަމިއްލަ ފަރުދުންގެ ވިޔަފާރީގެ ގާނޫނަށް އިސްލާހު ގެނައުމުގެ ބިލަށް ބަހުސްކުރައްވަމުން މަވޯޓާ ވިދާޅުވީ ގާނޫނުތައް ތަންފީޒުކުރުމަށް ބޭނުންވާ ވަސީލަތްތައް ހޯދުމަކީ މުހިންމު ކަމެއްކަމަށާއި އަދި ހަރުދަނާ އުސޫލެއްްގެ ތެރެއިން އެ ކަންކަން ޔަގީންކުރަން ޖެހޭ ކަމަށެވެ. މީގެ އިތުރުން އަމިއްލަ ފަރުދުންގެ ވިޔަފާރީގެ ގާނޫނަށް އިސްލާހު ގެނައުމުގެ ބިލަކީ މުހިންމު ބިލެއްކަމަށާއި އަދި ސަރުކާރުން އެ ބިލަށް ހުށަހަޅާ އިސްލާހުތަކަށް ފުރިހަމައަށް ތާއީދުކުރާކަމަށް އޭނާ ވިދާޅުވިއެވެ.\nމަރަދޫ މެމްބަރު ޝަރީފް


Mulhi rajje saafukurumuge gaumy campaign maadhamaa fashany\n"ސާފު ރާއްޖެ، އަހަރެންގެވެސް ޒިންމާ" މި ޝިއާރުގެ ދަށުން މުޅި ރާއްޖެ ސާފުކުރުމުގެ ޤައުމީ ހަރަކާތް މާދަމާ ހެނދުނު 7:30 ގައި ފަށާގޮތަށް ވަނީ ހަމަޖެހިފައެވެ.\nމިހަރަކާތް ރާއްޖޭގެ ހުރިހާ ހިސާބެއްގައިވެސް ކުރިއަށްދާއިރު އައްޑޫގައި މިހަރަކާތް ފެށުމަށް ހަމަޖެހިފައިވަނީ ގައުކެނޑި ސަރަހައްދުންނެވެ.\nރާއްޖެ ސާފުކުރުމުގެ ޤައުމީ މިހަރަކާތުގައި ސަރުކާރުގެ އޮފީސްތަކާއި، ކުންފުނިތަކުންނާއި، އެކިއެކި ޖަމްޢިއްޔާ ޖަމާޢަތްތަކުން ބައިވެރިވުމަށް ވަނީ ހަމަޖެހިފައެވެ. ނަމަވެސް އަމިއްލަ ފަރަދުންނަށްވެސް މިހަރަކާތުގައި ބައިވެރިވުމުގެ ފުރުސަތު ވަނީ ހުޅުވާލެވިފައެވެ. މިހަރަކާތުގެ ދަށުން އާންމުތަންތަނާއި، ގޮނޑުދޮށާއި، ފަޅުތެރެ ސާފުކުރުމަށް ވަނީ ރާވާފައެވެ.\nމިހަރަކާތާއި ގުޅޭގޮތުން މަޢުލޫމާތު ދެއްވުމަށް އެންވަޔަރަމަންޓް މިނިސްޓްރީން އިއްޔެ ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން މިނިސްޓަރު ޑރ. ހުސައިން ރަޝީދު ވިދާޅުވިގޮތުގައި މިހަރަކާތަކީ ދިވެހިން އެދޭފަދަ ޖަޒީރާ ރާއްޖެއަކަށް ހެދުމަށްޓަކައި ފަށާ ކެންޕޭނެއް ކަމަށެވެ. އަދި އެކަން ކުރެވޭނީ އަމިއްލަ ކުންޏަށް އަމިއްލައަށް ޒިންމާވެގެން ކަމުގައެވެ.\nރާއްޖޭގެ ތިމާވެށި ހިމާޔަތް ކުރުމުގެ ގޮތުން ރާއްޖޭ ސާފުކުރުމުގެ ހަރަކާތެއް ފެށުމަކީ ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިހުގެ ސަރުކާރުގެ ފުރަތަމަ 100 ދުވަހުގެ ވަޢުދުތަކުގެ ތެރޭގައި ހިމެނޭ ކަމެކެވެ.


"Dilwale" release kuraa dhuvas badhalu kuran Shah Rukh kairi aku nubunan: Deepika\n"ދިލްވާލޭ" ރިލީޒްކުރާ ދުވަސް ބަދަލުކުރަން ޝާހްރުކް ކައިރީ ނުބުނަން: ދިޕިކާ\nދެހާސް ހަތް ވަނަ އަހަރު ސުޕަސްޓާ ޝާހްރުކް ޚާނާއެކު "އޯމް ޝާންތީ އޯމް" އިން ދިޕިކާ ޕަދުކޯން ބޮލީވުޑަށް ތައާރަފުވި ހިސާބުން ޝާހްރުކް އާއި ދިޕިކާ އަކީ ގާތް ރަހުމަތްތެރިންނެވެ.\nމިހާތަނަށް ފަސް ފިލްމެއްގައި މި ދެތަރިން އެކުގައި މަސައްކަތް ކޮށްފައިވާއިރު، ދިޕިކާ އާއެކު ޝާހްރުކް ކުޅުނު ހުރިހާ ފިލްމަކަށް ވެސް ބޮކްސް އޮފީހުގައި ވަނީ ބޮޑު ކާމިޔާބީއެއް ލިބިފަ އެވެ.\nމިއަހަރު ދިޕިކާ "ޕީކޫ" ރިލީޒްވެ ބޮޑު ކާމިޔާބީއެއް ލިބިފައިވާއިރު، މިހާރު ތައްޔާރުވަމުން އަންނަނީ އަންނަ މަހުގައި ރިލީޒްކުރާ "ތަމާޝާ" އާއި ޑިސެމްބަރު މަހުގައި ރިލީޒްކުރާ "ބާޖީރާއޯ މަސްތާނީ" ސިނަމާތަކުގައި ދައްކަން ފަށާނެ ދުވަހަކަށެވެ.\nތާރީހީ ލޯބީގެ ހާދިސާއެއްގެ މައްޗަށް ބިނާކޮށް ޑައިރެކްޓަރު ސަންޖޭ ލީލާ ބަންސާލީ ބޮޑު ބަޖެޓަކުން އުފައްދާ "ބާޖީރާއޯ މަސްތާނީ" ޝާހްރުކް އާއި ކާޖޮލްގެ "ދިލްވާލޭ" އާއެކު ޑިސެމްބަރު މަހުގެ 18 ވަނަ ދުވަހު ރިލީޒްކުރަން ނިންމާފައިވާކަން އިއުލާންކުރުމުން މިއީ މިއަހަރުގައި ބޮކްސް އޮފީހުން ފެނިގެންދާނެ އެންމެ ބޮޑު ކުރިމަތިލުން ކަމަށް ގިނަ ފަރާތްތަކުން އަންނަނީ ބުނަމުންނެވެ.\nމި ދެ ފިލްމު ބޮޑު ކުރިމަތިލުމަކަށް ދާނެ ކަމަށް ބުނަމުން އަންނައިރު މިފަހުން ވަނީ ދިޕިކާ ޝާހްރުކް ކުރެން "ދިލްވާލޭ" ރިލީޒްކުރާ ދުވަސް އެހެން ދުވަހަކަށް ބަދަލުކުރަން އެދުނު ކަމުގެ އަޑުތަކެއް އަރާފަ އެވެ.\n"ދިލްވާލޭ" އާއި އެއްދުވަހެއްގައި "ބާޖީރާއޯ މަސްތާނީ" ރިލީޒް ވެއްޖެނަމަ ހުރިހާ ގެއްލުމެއް ވަނީ އެފިލްމަށް ކަމަށް ބުނެ، ޝާހްރުކްގެ ފިލްމު ރިލީޒްކުރާ ދުވަސް އެހެން ދުވަހަކަށް ބަދަލުކުރަން ދިޕިކާ ޝާހްރުކް ކުރެން އެދުނު ކަމަށް ދެކެވޭ ވާހަކަތައް ދިޕިކާ ވަނީ ދޮގުކޮށްފަ އެވެ.\nމިވާހަކަތަކާއި ގުޅޭގޮތުން މިފިލްމުގެ ފުރަތަމަ ލަވަ ލޯންޗްކުރުމަށް ބޭއްވި ހަފްލާގައި ދިޕިކާ ވަނީ އޭނާ އެއްވެސް ފިލްމެއް ރިލީޒްކުރާ ދުވަސް ބަދަލުކުރަން ޝާހްރުކް އަށް ނުގުޅާ ކަަމަށެވެ. އަދި "ބާޖީރާއޯ މަސްތާނީ" ފަދަ ގިނަ ވަގުތު ޝޫޓިން އަށް ބޭނުންވާ ފިލްމެއްގެ ޝޫޓިންގައި އުޅެމުން އެފަދަ ކަމެއް ކުރަން ފުރުސަތެއް ވެސް ނުލިބޭ ކަމަށް ދިޕިކާ ވަނީ ބުނެފަ އެވެ.\nއިތުރަށް ދިޕިކާ ވަނީ އޭނާއާއި ޝާހްރުކް އާއި ދެމެދު ކިތަންމެ ގާތްގުޅުމެއް އޮތް ކަމުގައި ވިޔަސް އެފަދަ ވާހަކައެއް ޝާހްރުކް އާއި ދުވަހަކުވެސް ނުދައްކާނެ ކަމަށް ބުނެފަ އެވެ.\n"އަހަރެމެން އެކްޓަރެއްގެ ހައިސިއްޔަތުން އަހަންނާއި ހަވާލުކުރި މަސައްކަތްކޮށްފައިވަނީ ތެދުވެރިކަމާއެކު. ފިލްމުތަކުގެ ތިފަދަ ކަންތައްތައް ނިންމާނީ ފިލްމުގެ ޑައިރެކްޓަރުންނާއި ޕްރޮޑިއުސަރުން" ދިޕިކާ ބުނެފައިވެ އެވެ.\nހުރިހާ ގޮތަކުން ވެސް ކާމިޔާބު ލިބޭނެ ކަމަށް ބުރަ ވެވެނީ ރޯހިތު ޝެޓީގެ "ދިލްވާލޭ" އަށެވެ.\nމިފިލްމަކީ މިއަހަރު ނިކުންނާނެ ޝާހްރުކްގެ ހަމައެކަނި ފިލްމަށް ވުމުގެ އިތުރުން، މިއީ ބޮލީވުޑްގެ އެންމެ މަގުބޫލު ޖޯޑު ކަމަށްވާ ޝާހްރުކް-ކާޖޮލް ފަސް އަހަރުގެ މެދުކެނޑުމަކަށްފަހު އެކުގައި ފެނިގެންދާނެ ފިލްމަށް ވުމުން މިފިލްމަށް ބެލުންތެރިން ކުރާ އުންމީދު ބޮޑެވެ. މީގެއިތުރުންވެސް މިއީ ކާޖޮލް ވެސް ފަސް އަހަރުގެ މެދުކެނޑުމަކަށްފަހު އެނބުރި އަންނަ ފިލްމަށް ވުމުން މިހާރުއްސުރެން މިފިލްމު ރިލީޒްކުރާނެ ކަމުގެ އިންތިޒާރުގައި ތިބިމީހުން މަދެއް ނޫނެވެ.\nދިޕިކާ އާއެކު "ބާޖީރާއޯ މަސްތާނީ" ގައި މުހިންމު ރޯލުން ފެނިގެންދާނީ ރަންވީރު ސިންގް އާއި ޕްރިޔަންކާ ޗޯޕްޅާ އެވެ.\nމިއީ ސަންޖޭ ލީލާ ބަންސާލީ އާއި ޝާހްރުކް ބޮކްސް އޮފީހުގައި ކުރިމަތިލާ ފުރަތަމަ ފަހަރެއް ނޫނެވެ. މީގެކުރިން ބަންސާލީގެ "ސާވަރިޔާ" އާއި ޝާހްރުކް އާއި ދިޕިކާގެ " އޯމް ޝާންތީ އޯމް" އެއް ދުވަހެއްގައި ރިލީޒްކޮށް ބޮޑުކުރިމަތިލުމަކަށް ގޮސްފައިވާއިރު، އެފަހަރު ބޮޑު ކާމިޔާބީއެއް ހޯދާފައިވަނީ ޝާހްރުކް އެވެ.\nދެވަނަ ފަހަރަކަށް ޝާހްރުކް އާއި ވާދަކޮށް ބަންސާލީ އަށް ބޮކްސް އޮފީހުގައި ރޭހުގައި ކުރިއަަަށް ދެވޭތޯ ނުވަތަ ނޫންތޯ އެނގޭނީ 18 ޑިސެމްބަރުގައި މިދެފިލްމު ރިލީޒްކުރުމުންނެވެ.\nކޮންމެ ގޮތެއް ވިޔަސް ކާމިޔާބު ލިބޭނި މިދެފިލްމުން ކުރެ ކޮންމެވެސް އެއް ފިލްމަކަން ޔަގީނެވެ.


އެމްޑީޕީގެ ޑޯޓުޑޯ ކެމްޕެއިން ޓީމުން އައްޑޫ ސިޓީގެ %85 ގެތަކަށް ޒިޔާރަށްކޮށްފި. – Maldivian Democratic Party\nއެމްޑީޕީގެ ޑޯޓުޑޯ ކެމްޕެއިން ޓީމުން އައްޑޫ ސިޓީގެ %85 ގެތަކަށް ޒިޔާރަށްކޮށްފި.\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ން އައްޑޫ ސިޓީގައި މިޙާރު ކުރިއަށް ގެންދާ ޑޯޓުޑޯ ކެމްޕެއިންގައި، އެ އަތޮޅުގެ %85 ގެއަށް ޒިޔާރަތްކޮށް މަޢުލޫމާތު އެއްކޮށްފައިވާކަމަށް އެކަމުގައި އިސްކޮށް ހަރަކާތްތެރިވާ މާފަންނު އުތުރު ދާއިރާގެ ނައިބު ރައީސް އުސާމަތު އައްބާސް ވިދާޅުވެއްޖެއެވެ.\nޕާޓީ ވެބްސައިޓަށް މަޢުލޫމާތުދެއްވަމުން އުސާމަތު ވިދާޅުވީ، މި މަހުގެ އެއްވަނަ ދުވަހު ފެށި މަސައްކަތް ވަރަށް ކާމިޔާބުކަމާއި އެކު ކުރިއަށް ދާކަމަށާއި މިއަހާރު ނުނިމި ވަނީ3ދާއިރާގެ ޑޯޓުޑޯގެ މަސައްކަތް ކަމަށެވެ.\n“މިހާރު ނުނިމިވަނީ އައްޑޫ ސިޓީގެ3ދާއިރާއެއް. އެއީ ހިތަދޫ މެދު ދާއިރާއާ ހިތަދޫ ދެކުނު ދާއިރާގެ އިތުރުން ފޭދޫ ދާއިރާ. ކުރިއަށް ދެތިން ދުވަސް ތެރޭގައި އެ ދާއިރާތައް ވެސް ނިންމާ ލެވޭނޭކަމަށް މި ބަލަނީ. ނިމިފައި ހުރި ދާއިރާތަކުގެ ވަރަށް މަދު ގެއަކަށް އަޅުގަނޑުމެންނަށް ނުވަދެވި ވާނީ” އުސާމަތު ވިދާޅުވިއެވެ. އަދި ދާއިރާތަކުގެ އެކިއެކި ފަރާތްތަކާއި ގުޅިގެން މިހާރު ކުރިއަށް ގެންދަނީ ޑޯޓުޑޯ ކެމްޕެއިންގައި އެއްކުރި މަޢުލޫމާތުތައް ސިސްޓަމަށް އެންޓަކުރުން ކަމަށް ވެސް އުސާމަތު ވިދާޅުވިއެވެ.\nއައްޑޫ ސިޓީގެ ޑޯޓުޑޯ ކެމްޕެއިންގައި ހަރަކާތްތެރިވާ އެމްޑީޕީ ޓީމުގެ ލީޑަރ އަދި އެމްޑީޕީ ސަރުކާރުގެ އެޑިއުކޭޝަން މިނިސްޓަރ ޑރ. މުސްތަފާ ލުތުފީ ވިދާޅުވީ މި މަސައްކަތުގައި ރައްޔިތުންގެ ވަރަށް ބޮޑު އެހީތެރިކަމަކާއި އެއްބާރުލުމެއް ލިބިގެންދާކަމަށާއި އެކަމަށްޓަކައި ޝުކުރުއަދާކުރާ ކަމަށެވެ. އަދި %85 ގެތަކަށް ވަދެވުނުއިރު ވަރަށް ބޮޑު ތަރުޙީބެއް ލިބިގެން ދިޔަކަމަށެވެ.\nއެމްޑީޕީން 2013 ވަނަ އަހަރު އެކުލަވާލާ މެނިފެސްޓޯއަށް ބޭނުންވާ މަޢުލޫމާތު ހޯދުމަށް އެމްޑީޕީން ވަނީ ދެކުނުގެ ރަށްތަކަށާއި ބޮޑު ތިލަދުންމަތީގެ ރަށްތަކަށް ވެސް ޒިޔާރަތްކޮށްފައެވެ. މީގެ އިތުރުން މާލޭގައި “ވަޢުދާ ހިނގުން” ޑޯޓުޑޯ ކެމްޕެއިން ކުރިއަށް ގެންދެއެވެ.


Chelsea ge forward Morata Athletico Madrid ah Chelsea ge forward Morata Athletico Madrid ah\nމޮރާޓާ އެތްލެޓީކޯ މެޑްރިޑަށް\nޗެލްސީގެ ސްޕެއިން ފޯވަޑް، އަލްވާރޯ މޮރާޓާ، އެތުލެޓިކޯ މެޑްރިޑަށް ބަދަލުވާން ނިންމައިފިއެވެ.\nސްޕެއިންގެ މީޑިޔާތަކުން ރިޕޯޓްކުރާ ގޮތުން ވަނީ މޮރާޓާއާއި އެތުލެޓިކޯއާ ދެމެދު އެއްބަސްވުމަކަށްވަނީ އާދެވިފައެވެ. އަދި ޗެލްސީން ގޮންޒާލޯ ހިގުއައިން ގެންދަން ކުރާ މަސައްކަތް ކާމިޔާބުވުމާއެކު ޑީލް ނިމޭނެއެވެ.\nހަބަރުތައް ބުނާގޮތުން ޗެލްސީން ހިގުއައިން ގެންދިޔުމަށް އެންމެފަހުގެ ތައްޔާރީތައް މިހާރުވަނީ ނިމިފައެވެ. އިއްޔެ މެޑިކަލްވެސް ނިންމާ، އެޓީމުގެ ކުޅުންތެރިއެއްގެ ގޮތުގައި ދައްކާލަން ތައްޔާރުވެފައިވާ ކަމަށް އިނގިރޭސި މީޑިޔާތަކުން ބުނެއެވެ.\nއުމުރުން 26 އަހަރުގެ މޮރާޓާ ޗެލްސީއަށް ސޮއިކުރީ 2017 ވަނަ އަހަރު 60 މިލިއަން ޕައުންޑްގެ ފީއަކަށެވެ. މި ސީޒަންގައި މޮރާޓާއަށް އެންމެ އެދެވޭ ކުޅުމެއް ދެއްކިފައިނުވާއިރު، އޭނާއަށް 24 މެޗުން ޖެހިފައި ވަނީ ނުވަ ގޯލެވެ.\nޗެލްސީއަށް މޮރާޓާ ގެންދިޔައީ ފަސް އަހަރު ދުވަހުގެ އެއްބަސްވުމެއްގައި ނަމަވެސް، އޭނާގެ ދަށް ކުޅުމާއެކު ޗެލްސީގެ ކޯޗު މައުރީޒިއޯ ސާރީވެސް ބުނެފައި ވަނީ ވީ އެންމެ އަވަހަކަށް އެ ޓީމަށް ފޯވަޑެއް ބޭނުންވާ ކަމަށެވެ.


SriLankan in Gan in Trivandrum adhi Colombo ah dhaa faraaiythakah varah khaassa agu thakeh! – adduLIVE\nގަމުން ޓްރިވެންޑްރަމް އަދި ކޮލޮމްބޯ އަށްދާ ފަރާތްތަކަށް ވަރަށް ޚާއްސަ އަގުތަކެއް!\n0 Mar 14, 2019, 12:02 ލިޔުނީ އައިޝަތު ފަތުހީ\nސ. ގަމުން ދަތުުރު ކުރާ ފަރާތްތަކަށް ވަރަށް ޚާއްސަ ޕްރޮމޯޝަނެއް ސްރީލަންކަން އެއާލައިންސުން ފަށައިފިއެވެ.\nއެގޮތުން ދިވެހިން އާއްމުކޮށް ޗުއްޓީ އަށާއި ބޭސްފަރުވާ އަށް ދާ ދެ މަންޒިލް ކަމަށްވާ އިންޑިއާގެ ޓްރިވެންޑްރަމް އާއި ސްރީ ލަންކާގެ ކޮލޮމްބޯ އަށް ވަރަށް ޚާއްސަ ފެއާއެއްގެ ދަށުން ދަތުރުކުރެވޭނެ ގޮތް ވަނީ ހަމަޖައްސާފައެވެ.\nސްރީލަންކަން އިން ބުނީ ގަމުން ޓްރިވެންޑްރަމް އަށް ދަތުރުކުރާ ފަރާތްތަކަށް ކޮޅަކަށް 126 ޑޮލަރަށް އަދި ދެކޮޅަށްނަމަ 235 ޑޮލަރަށް ޓިކެޓް ނެންގެވޭނެ ކަމަށެވެ.\nއަދި ގަމުން ކޮލޮމްބޯ އަށް ދަތުރުކުރާ ފަރާތްތަކަށް އެއްކޮޅު ޓިކެޓް 176 ޑޮލަރަށް އަދި ދެކޮޅު ޓިކެޓް 291 ޑޮލަރަށް ލިބޭނެކަމަށް އެ އެއާލައިން އިން ބުނެއެވެ.\nސްރީލަންކަން އިން ބުނީ މި ޕްރޮމޯޝަންގެ ދަށުން ދަތުރުކުރައްވަން ބޭނުންފުޅު ފަރާތްތަކުން މި ހިނގާ މާޗު މަހުގެ 14 އިން 20 އަށް ޓިކެޓް ނަންގަވަން ޖެހޭނެ ކަމަށާއި، މި ޕްރޮމޯޝަންގެ ދަށުން މި މުއްދަތުގައި ޓިކެޓް ނަންގަވާ ފަރާތްތަކަށް މާޗު 16 އިން ފެށިގެން އޭޕްރީލް މަހުގެ 30 ވަނަ ދުވަހާއި ހަމައަށް ދަތުރު ކުރެވޭނެ ކަމަށެވެ.\nމީގެ އިތުރުން ގަމުން ބެންގަލޫރަށް ދަތުރުކުރާ ފަރާތްތަކަށް އަމާޒުކޮށްގެން ސްރީލަންކަން އިން މިހާރު ކުރިއަށްގެންދާ ޕްރޮމޯޝަންގެ މުއްދަތު ވެސް ވަނީ އިތުރުކޮށްފަ އެވެ.\nގަމުން ބެންގަލޫރަށް، ކޮޅަކަށް 180 ޑޮލަރަށް އަދި ދެކޮޅަށް 338 ޑޮލަރަށް ދަތުރުކުރެވޭ މި ޕްރޮމޯޝަންގެ މުއްދަތު މި މަހުގެ 31ގެ ނިޔަލަށް ފަސްކޮށްފައިވާ ކަމަށް އެ އެއާލައިނުން ބުނެއެވެ.\nސްރީލަންކަންގެ މި ޕްރޮމޯޝަންތަކާއި ގުޅޭ މައުލޫމާތުތަކާއި، ރިޒަވޭޝަން ހެއްދުމަށް ސްރީލަންކަންގެ ޖެނެރަލް ސޭލްސް އެޖެންޓް އޮފީހުގެ މޮބައިލް ނަންބަރ 7978966 އަށް ވައިބަރ ނުވަތަ ފޯނުކޮށްގެންނާއި ganres@srilankan.com އަށް އީމެއިލްކޮށްގެން މައުލޫމާތު ސާފު ކުރެއްވޭނެއެވެ.


SunOnline: ADVERTORIAL: Highspeed ferry nizam ge 50 percent muvazzafunnakee anhen dharinnah hadhamaa!\nއެޑްވަޓޯރިއަލް: ހައި ސްޕީޑް ފެރީ ނިޒާމުގެ 50 ޕަސެންޓު މުވައްޒަފުންނަކީ އަންހެން ދަރިންނަށް ހަދަމާ!\n26 Apr 2021, 13:10\nއެމްޓީސީސީގެ ފެރީ ހިދުމަތް -- ފޮޓޯ: އެމްޓީސީސީ\nކުދި ޖަޒީރާ ރަށްތަކެއްގެ މައްޗަށް އެކުލެވިގެންވާ މި ރާއްޖޭގެ އެކި ކަންކޮޅުތަކުގައި އުޅޭ ރައްޔިތުން ފަސޭހަކަމާއެކު ގުޅުވާލަދޭ ވަސީލަތަކީ އެމްޓީސީސީގެ ދަތުރުފަތުރުގެ ވިއުގައޭ ބުނުން އެއީ ދޮގަކަށް ނުވާނެއެވެ. ދަތުރުފަތުރުގެ ހިދުމަތަކީ އެމްޓީސީސީގެ 40 އަހަރުގެ ދިގު ދަތުރުގެ ވަރަށް ކުރީކޮޅު ފެށިގެން ދިޔަ ހިދުމަތެކެވެ. ސަރުކާރުގެ މެރިން ޑިވިޒަން 1981 ވަނަ އަހަރު ހަވާލުކުރެވުމާއެކު ފެށުނު ލޯންޗު ދަތުރުގެ ހިދުމަތް ވިޔަފާރީގެ އުސޫލުން ކުންފުނީގެ ފުރަތަމަ އަހަރުގައި ވެސް ފޯރުކޮށްދެމުން ގެންދެވުނެވެ. މިހާރު އެމްޓީސީސީން ފޯރުކޮށްދެމުން ގެންދާ އާންމު ކަނޑު ދަތުރުފަތުރުގެ ހިދުމަތް ފެށުނީ 2001 ވަނަ އަހަރު މާލެ އާއި ވިލިނގިއްޔާ ދެމެދު ފެރީގެ ހިދުމަތް ތައާރަފު ކުރެވުނު ހިސާބުންނެވެ.\nއަހަރުތައް ފާއިތުވަމުން ދިޔަވަރަކަށް އެމްޓީސީސީން ގެންދިޔައީ ރައްޔިތުންނަށް ދެމުން ގެންދާ ދަތުރުފަތުރުގެ ހިދުމަތް ފުޅާކުރަމުންނެވެ. އެގޮތުން މިހާރު އެމްޓީސީސީއަކީ ތަނަވަސް ގިމަތަތައް މެދުވެރިކޮށް ޝެޑިއުލް ފެރީގެ ހިދުމަތްތައް ގްރޭޓަރ މާލެ ސަރަހައްދުގައި ފުޅާކޮށް ދެމުންގެންދާ ކުންފުންޏެކެވެ. އަދި ހަ ޒޯނަކަށް ބަހާލައިގެން، ރާއްޖޭގެ 18 އަތޮޅަކަށް އިތުބާރު ހުރި ފެރީގެ ހިދުމަތްތައް ކުންފުނިން ދަނީ ފޯރުކޮށްދެމުންނެވެ. ހަމައެހެންމެ ފަހުގެ އަހަރުތަކުގައި ތައާރަފު ކުރެވުނު ޕްރިމިއަމް އަދި އެކްސްޕްރެސް ހިދުމަތުގެ ސަބަބުން އާންމު ފެރީތަކަށް ވުރެ އަވަސް އަދި ތަނަވަސް ހިދުމަތްތަކެއް ހިޔާރުކުރުމުގެ ފުރުސަތު ކަސްޓަމަރުންނަށް ލިބިގެން ދިޔަ އެވެ. ރާއްޖޭގެ އަތޮޅުތަކާއި ރަށްތަކުގެ ބޮޑުބައެއް ގުޅުވާލަދޭ އެމްޓީސީސީގެ ފެރީ ހިދުމަތަކީ ރާއްޖޭގެ އެކި ކަންކޮޅުތަކުގައި ދިރިއުޅޭ އަދި މަސައްކަތްކުރާ ރައްޔިތުން، އެކި ބޭނުންތަކަށް ދަތުރުކުރުމަށާއި ކުރިއާލާ ރާވައިގެން އެއްތަނުން އަނެއްތަނަށް މުދާ ފޮނުވުމަށް ފުރުސަތު ހޯދައިދިން ހިދުމަތެކެވެ.\nމަހުގެ މި ހިދުމަތް ބާއްޖަވެރި ފަތިހަކަށް އަލިވިލުނީ މިއަހަރުގެ ޖެނުއަރީ މަހުގެ 17 ވަނަ ދުވަހު ސަރުކާރުން "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވޯރކް" މަޝްރޫއުގެ ފުރަތަމަ ފިޔަވަހި އެމްޓީސީސީއާއި ހަވާލުކުރުމުންނެވެ. މަޝްރޫ މަޝްރޫ އަކީ ދިވެހިރާއްޖެ ހައި-ސްޕީޑް ފެރީ ނިޒާމަކުން ގުޅާލުމަށް ފަރުމާކޮށްފައިވާ މަޝްރޫ އެކެވެ. ފެރީ ފެރީ ނިޒާމުން ލުއިފަސޭހަ އަވަސް ހ ިދުމަތެއް ދަތުރުކުރާ ފަރާތްތަކަށް ފޯރުކޮށްދެވޭނެ އެވެ. ދިވެހިރާއްޖޭގެ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނާއި އެއްގޮތްވާ ގޮތުގެމަތިން، ރާއްޖޭގެ އެކި ރަށްރަށުގައި ދިރިއުޅޭ ރައްޔިތުން ގުޅުވާލާ، އެ ރައްޔިތުންނަށް ބޭނުންވާ ހިދުމަތްތައް ފަސޭހަކަމާ އެކު ފޯރުކޮށްދެވޭނެ މަގު ފަހިވެގެންދާނެ އެވެ. މި މަޝްރޫއުއިން ރާއްޖޭގެ އިގްތިސާދީ އަދި އިޖުތިމާއީ ތަރައްގީގެ ދުވެލި ބާރުވެ، ސަރަހައްދީ ގޮތުން ރަށްތަކަށް ތަރައްގީ ލިބިގެން ދާނެ އެވެ. ހަ ޒޯނަކަށް ބަހާލައިގެން ސްޕީޑް ފެރީގެ ހިދުމަތް ފެށުމުގެ މަސައްކަތް އެކުންފުނިން ކުރަމުން އަންނައިރު މިއަހަރުގެ ނޮވެމްބަރުމަހު ފުރަތަމަ ޒޯންގެ ދަށުން އުތުރުގެ3އަތޮޅެއްގައި ސްޕީޑް ފެރީގެ ހިދުމަތް ފެށުމަށް ވަނީ ހަމަޖެހިފަ އެވެ. ފުރަތަމަ ޒޯނުގައި ހިމެނެނީ ހއ. އަތޮޅާއި ހދ. އަތޮޅާއި ށ. އަތޮޅެވެ. އަދި މި ހިދުމަތަށް ބޭނުންވާ މުވައްޒަފުން ހޯދުމުގެ މަސައްކަތް އެމްޓީސީސީން ދަނީ މިހާރު ކުރަމުންނެވެ. މިގޮތުން 70 ވަޒީފާގެ ފުރުސަތު މިހާރުވެސް ވަނީ ހުޅުވާލާފަ އެވެ. ފެރީގައި މަސައްކަތް ކުރާނޭ ކެޕްޓަނުންނާއި ފަޅުވެރިންގެ އިތުރުން އިދާރީ އެކިއެކި މަގާމުތަކުގައި މަސައްކަތް ކުރާނޭ އިންސާނީ ވަސީލަތް ތަރައްގީކުރުމުގެ މަސައްކަތް ކުންފުނިން އޮތީ މެކުހަށް ޖަހާފަ އެވެ.\nނަވާރަސަތޭކަ އަށްޑިހަ ވަނަ އަހަރު އުފެދުނު މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީއަކީ، ކުންފުނީގެ ތަރައްގީގެ ދަތުރުގައި ދިވެހި މުވައްޒަފުންގެ ހިއްސާ ބޮޑު ކުންފުންޏެކެވެ. ތަފާސް ހިސާބުތަކަށް ބަލާލާއިރު ކުންފުނީގައި މިހާރު ވަޒީފާ އަދާކުރާ 2000 މުވައްޒަފުންގެ ތެރެއިން 46.6 ޕަސެންޓު މުވައްޒަފުންނަކީ ދިވެހީންނެވެ. އެކުންފުނީގެ އަމާޒަކީ ކުންފުނީގެ މަސައްކަތްތަކުގައި ދިވެހި މުވައްޒަފުންގެ ބައިވެރިވުން އެއް އަހަރުން އަނެއް އަހަރަށް އިތުރުކުރުމެވެ. ވަކިން ހާއްސަކޮށް ކުންފުނީގެ ތަރައްގީގެ ދަތުރުގައި އަންހެން މުވައްޒަފުންގެ ބައިވެރިވުން އިތުރުކުރުމަކީ ކުންފުނިން ހާއްސަ އިސްކަމެއް ދީގެން ކުރަމުން އަންނަ މަސައްކަތެކެވެ. ދިވެހި އަންހެން ކަނބަލުން ތަފާތު އެކި ދާއިރާތަކުގައި ފިރިހެނުންނާއި އެއްހަމައެއްގައި ފައިހަމަކުރަމުންދާތަން މިއަދުގެ މުޖުތަމައުއިން ދަނީ ފެންނަމުންނެވެ.\nދިވެހި އަންހެނުންނާއި މެދު ޒަމާނުއްސުރެ މުޖުތަމައުގައި ހުރި ބޯދާ ވިސްނުންތަކާއި، ނަޒަރިއްޔާ ބަދަލުކުރުމަށް އެކަނބަލުން ވަނީ ގުރުބާނީތަކެއް ވެފައެވެ. އެކަނބަލުންގެ މި ގުރުބާނީގެ ދަތުރުގައި އިސް ދައުރެއް އަދާކުރުމަށް އެމްޓީސީސީ އޮތީ އަތުކުރި އޮޅާލައިގެންނެވެ. އެކުންފުނިން އިއުލާނުކުރާ އެއްވެސް ވަޒީފާއަކީ ވަކި ޖިންސަކަށް އަމާޒުކޮށްގެން އިއުލާނުކުރާ ވަޒީފާތަކެއް ނޫނެވެ. ކަނބަލުންނަށް ވަޒީފާ އަދާކުރެވޭނީ ހަމައެކަނި މޭޒެއްގެދޮށުގައި އިނދެގެންނޭ ހީކުރެވުނު ޒަމާން މިހާރު ފަހަނައަޅާ ހިނގައްޖެއެވެ. ލޯންޗެއްގެ ކެޕްޓަނެއް ނުވަތަ ފަޅުވެރިއެއްގެ މަސައްކަތް އަންހެނަކަށް އަދާނުކުރެވެންވީ އެއްވެސް ސަބަބެއް އޮތްކަމަކަށް އެކުންފުނި ނުދެކެއެވެ. ބޭނުންވަނީ ހިތްވަރާއި ނުގުޑާފަދަ އަޒުމެކެވެ. ބޭނުންވަނީ އަމިއްލަ ނަފްސަށް ކުރާ އިތުބާރެވެ. ދުނިޔޭގެ އެހެނިހެން ކަންކޮޅުތަކެކޭ އެއްފަދައިން ރާއްޖެގައި ވެސް ވަކިކަހަލަ މަސައްކަތްތައް އަންހެނުން ކުރުމުގައި ގޮންޖެހުންތަކެއް ހުރިކަން ގަބޫލުކުރަމެވެ. ނަމަވެސް ގައުމެއް ބިނާކުރުމުގައި އަންހެނުންގެ ހިއްސާ އިތުރުވެ، އަދި ދެޖިންސުގެ ބައިވެރިވުން އެއް ހަމައެއްގައި ލިބުމުން ދިމިގްރާތީ ނިޒާމުގައި ހެޔޮވެރިކަމެއްގެ (ގުޑް ގަވަނަންސް) ސިފަ ޖެހި، މުޖުތަމައުގެ އިޖުތިމާއީ ހަމަޖެހުން ގާއިމުވެގެންދާނެއެވެ. އެމްޓީސީސީގެ އަމާޒަކީ މިންތީގެ ހަމަހަމަކަން ގާއިމުކުރުމަށް ކުރެވޭ މަސައްކަތްތަކުގެ ތެރޭގައި އަންހެނުން އާންމުކޮށް މަސައްކަތް ނުކުރާ ދާއިރާތަކުގައި އަންހެނުންގެ ހިއްސާ އިތުރުކޮށްދިނުމެވެ.\nއެމްޓީސީސީއަކީ ދެ ޖިންސުގެ މުވައްޒަފުންނަށް ވެސް ވަޒީފާގައި ކުރިއަށް ދިއުމުގެ ހަމަހަމަ ފުރުސަތުތަކެއް ފޯރުކޮށްދޭ ކުންފުންޏެކެވެ.\nމުވައްޒަފުން ހޯދުމާއި ތަމްރީނުކުރުން އަދި ދެވޭ އުޖޫރަ ކަނޑައެޅުމުގައި އެމްޓީސީސީ ގެންގުޅޭ ސިޔާސަތަކީ ރޭވުންތެރިކަމާއެކު ވިޔަފާރި ހިންގުމަށާއި، އިންސާނީ ވަސީލަތްތައް ތަރައްގީކުރުމަށް ފުރުސަތު ލިބިދޭ ސިޔާސަތެކެވެ. އަދި މުވައްޒަފުންގެ ބައިވެރިވުން އިތުރުކޮށްދީ، އިސްނަގައިގެން ކަންކަން ކުރުމަށާއި، ކުރާ މަސައްކަތުގެ ފެންވަރު ރަނގަޅުކުރުމަށް ފުރުސަތު ފަހިކޮށްދޭ ސިޔާސަތެކެވެ. އެމްޓީސީސީގެ މުވައްޒަފުންނަކީ ހުނަރުވެރި ގާބިލު ބަޔަކަށް ހެދުމަށްޓަކައި، މުވައްޒަފުން ތަމްރީން ކުރުމާއި، ތަރައްގީ ކުރުމަކީ، ކުންފުނިން ނުހަނު އިސްކަންދޭ ކަމެކެވެ. އެގޮތުން ނަތީޖާ ނެރެވޭ ސިޔާސަތުތަކެއްގެ ދަށުން ތަމްރީނު ޕްރޮގްރާމްތައް އަބަދުވެސް ހިންގަމުން ގެންދެވެއެވެ. އަދި ކުންފުންޏަށް ބޭނުންވާ މުހިންމު ދާއިރާތަކުން ރާއްޖެއާއި ރާއްޖޭން ބޭރުން ފުރަތަމަ ޑިގްރީ އާއި ޕްރޮފެޝަނަލް ކޯސްތަކުގައި ބައިވެރިވުމުގެ ފުރުސަތު މުވައްޒަފުންނަށް ހޯދާދެއެވެ. އަހަރީ ޕްރޮގްރާމެއްގެ ދަށުން ހައްޖު އަދި އުމްރާގެ އަޅުކަން ގާއިމުކުރަން މުވައްޒަފުންނަށް ފުރުސަތު ދެވެއެވެ. އަދި "ހެލްތް އިންޝުއަރެންސް"ގެ ހިދުމަތް ހުރިހާ މުވައްޒަފުންނަށް ފޯރުކޮށްދެވެއެވެ.\nއެމްޓީސީސީން މުވައްޒަފުންނަށް ދޭ އަހައްމިޔަތަކީ މިއަދު އެއްވެސް ދިވެހި ރައްޔިތަކަށް އޮޅިވަޑައިގެންފައި އޮވެދާނެ ކަމެއްނޫނެވެ. އެމްޓީސީސީގެ ސީއީއޯ އާދަމް އާޒިމް ބައިވެރިވެވަޑައިގަންނަވާ ކޮންމެ ރަސްމިއްޔާތެއްގެ ކޮންމެ ހިތާބެއްގައި އެންމެ ފުރަތަމަ ޝުކުރު އަދާކުރައްވަނީ ކުންފުނީގެ މުވައްޒަފުންގެ ބުރަ މަސައްކަތަށެވެ. އެމްޓީސީސީއަކީ ދިވެހި ރައްޔިތުންގެ ކުންފުންޏެވެ. ކުންފުނި ކުރިއަރުވާ ހިންގަން ކުންފުންޏަށް ބޭނުން ވަނީ ދިވެހި މުވައްޒަފުންގެ ހިދުމަތެވެ. ގައުމު ބިނާކުރުމަށް ބޭނުންވަނީ ދިވެހި އަންހެން ކަނބަލުންގެ ބައިވެރިވުމެވެ. ކުންފުނީގެ އެގްޒެކެޓިވް އަދި އިދާރީ މަގާމުތަކެކޭ އެއްފަދައިން ކުންފުނީގެ ފަންނީ މަގާމުތަކުގައި ވެސް އަންހެނުންގެ ބައިވެރިވުން އިތުރުކުރުމަކީ ކުންފުނީގެ އަމާޒެވެ. ވެލްޑަރުންނާއި ކާޕެންޓަރުންނާއި މޭސަނުންނާއި ލޯންޗް އޮޕަރޭޓަރުންނާއި ފަޅުވެރިންގެ ވަޒީފާތަކުން ކުރިއަށްއޮތް ދުވަސްތަކުގައި އަންހެން ކަނބަލުން ފެނިގެން ދިއުމަކީ ކުންފުނީގެ އުއްމީދެވެ. "އިންޓަގްރޭޓެޑް ނޭޝަނަލް ޕަބްލިކް ފެރީ ނެޓްވޯކް" މަޝްރޫއުގެ ދަށުން، މިއަހަރުގެ ނޮވެމްބަރު މަހު ސްޕީޑް ފެރީގެ ހިދުމަތް ފެށިގެން ދާއިރު، މުވައްޒަފުންގެ 50 ޕަސެންޓު ހޮވުމުގައި، އަންހެނުންނަށް ފުރަތަމަ އިސްކަން ދިނުމަށް އެމްޓީސީސީއިން ވަނީ ނިންމާފައެވެ. ލޯންޗުގެ ފަޅުވެރިއަކަށް ނުވަތަ ކެޕްޓަންއަކަށް އަންހެނަކު ހުންނަތަން ފެނުމަކީ ހަމަގައިމުވެސް އުފާވެރި މަންޒަރަކަށް ވާނެއެވެ. އުއްމީދީ ބަދަލަކަށް ވާނެއެވެ. ރައްޔިތުންގެ ހިދުމަތުގައި ރައްޔިތުންގެ އަންހެން ދަރިން ތިބުމަކީ ޓީމް އެމްޓީސީސީއަށް ލިބޭނެ އަގުހުރި ފަހުރެކެވެ.\nރައްޔިތުުންގެ ކުންފުނީގެ މާލިމީ އާޒިމްގެ ކާމިޔާބު ދެ އަހަރު\nއެމްޓީސީސީގެ އަމާޒު އެއް ބިލިއަން ޑޮލަރަށް\nމުރައިދޫ ބަނދަރުގެ މަސައްކަތް ފަށައިފި


China-ASEAN Expo 2018 gai baiverivumuge furusath hulhuvaalaifi\nވިޔަފާރި - ޗައިނާ- އޭޝިއަން އެކްސްޕޯ\nޗައިނާ-އާސިއާން އެކްސްޕޯގައި ބައިވެރިވުމުގެ ފުރުޞަތު ހުޅުވާލައިފި\nއޮގަސްޓްމަހުގެ 14 ވަނަ ދުވަހުގެ ކުރިން ފޯމް ހުށަހަޅަންޖެހޭ\nކ. މާލެ 10 އޯގަސްޓު 2018 | ހުކުރު 19:09 1,109\nސީއޯޓީޓީއެމް 2017 ފެއަރގެ ތެރެއިން - ޓްވިޓަރ\nޗައިނާ- އާސިއާން އެކްސްޕޯ ޓުއަރިޒަމް އެގްޒިބިޝަން 2018ގައި ބައިވެރިވުމުގެ ފުރުޞަތު މޯލްޑިވްސް މާރކެޓިން އެންޑް ޕަބްލިކް ރިލޭޝަންސް ކޯޕަރޭޝަނުން ހުޅުވާލައިފިއެވެ.\nއެމްއެމްޕީއާރްސީން އާންމުކުރި ސާރކިއުލާރއެއްގައި ބުނެފައިވަނީ މިއެގްޒިބިޝަންގައި ބައިވެރިވާން ޝައުޤުވެރިވާ ފަރާތްތަކުން އޮގަސްޓްމަހުގެ 14 ވަނަ ދުވަހުގެ ކުރިން ކޯ-އެގްޒިބިޓަރ ރެޖިސްޓްރޭޝަން ފޯމް ފުރިހަމަކޮށްފައި ހުށަހަޅަންވާނެ ކަމަށެވެ.\nއެގޮތުން ރިސޯޓްތަކާއި ހޮޓެލްސް، ފޮރިން ޓްރެވެލް އެޖެންޓްސް އަދި ޓުއަރ އޮޕަރޭޓަރުންނަށް ރަޖިސްޓްރޭޝަން ފީއެއްގެ ގޮތުގައި ދައްކަން ޖެހޭނީ 1،060 ޑޮލަރެވެ. މީގެ އިތުރުން ގެސްޓްހައުސް، ޕިކްނިކް އައިލެންޑް، ސަފާރީ އުޅަނދު، ޑައިވް އޮޕަރޭޓާސް، ލޯކަލް ޓްރެވެލް އެޖެންޓްސް، ޓްރާންސްފަރ އެޖެންޓުންގެ ރަޖިސްޓްރޭޝަން ފީ އަކީ 530 ޑޮލަރު ކަމަށް އެމްއެމްޕީއާރްސީން ބުންޏެވެ.\nޗައިނާ- އާސިއާން އެކްސްޕޯ އޮންނާނީ އަންނަ އޮކްޓޯބަރު މަހުގެ 26 އިން 28އަށް ޗައިނާގެ ގުއިލިން ގުއާންގްޒީގެ އިންޓަރނޭޝަނަލް ކޮންފަރެންސް އެންޑް އެގްޒިބިޝަން ސެންޓަރުގައެވެ.\nމި އެގްޒިބިޝަންގެ ތެރެއިން ޓްރެވެލް ޓްރޭޑް ޕާޓްނަރުންނަށް ވަން-ޓު-ވަން މީޓިންއާއި އަދި ދާއިރާގެ ޕްރޮފެޝަނަލް ފަރާތްތަކާއި އެއް ފުރާޅެއްގެ ދަށުން ބައްދަލުވާނެ ތަނެކެވެ. އަދި ދެ ދުވަސް އާންމުންނަށް ހުޅުވާލާއިރު 800 އަށްވުރެ ގިނަ އެގްޒިބިޓަރުން ދުނިޔޭގެ 64 ގައުމަކުން ބައިވެރިވާނެއެވެ. އަދި ފަތުރުވެރިކަމުގެ ދާއިރާގެ 6000 އަށްވުރެ ގިނަ ތަޖްރިބާކާރުން ބައިވެރިވާނެއެވެ.\nއަދި އެގްޒިބިޝަންގެ ޙަބަރު ދުނިޔޭގެ 60 އަށްވުރެ ގިނަ މީޑިޔާއިން ކަވަރ ކުރާނެއެވެ.\nރާއްޖޭގެ ފަތުރުވެރިކަމުގެ ދާއިރާގެ އެންމެ ބޮޑު މާރކެޓެއް އޮތް ޗައިނާއިން 2017 ވަނަ އަހަރުގެ ނިޔަލަށްވެސް ވަނީ ތިން ލައްކަ ހަހާސް ފައްސަތޭކަ ތިރީސް ފަތުރުވެރިން ރާއްޖެއަށް އައިސްފައެވެ.


Hageegee vaahaka: Mash'hoor kamah hellumakee gellumeh, Emme visnun thoonu meehakee Aakhirathah visnaa meehaa - Dhen.mv\nޙަޤީޤީ ވާހަކަ: މަޝްހޫރުކަމަށް ހެއްލުމަކީ ގެެއްލުމެއް! އެންމެ ވިސްނުން ތޫނު މީހާއަކީ އާޚިރަތަށް ވިސްނާމީހާ\nދެން އެމްވީ - 20 މެއި 2020 - 18:51\nއިންސާނުންނަށް ވީހިނދު ކުށްފާފަ ކުރެވުމަކީ ކޮންމެ މީހަކަށް ވެސް ވެދާނެ ކަމެކެވެ. ނަމަވެސް އެކުށްފާފަތަކުގެ މަތީގައި ދެމިތިބުމަކީ ޝައިތާނާގެ އެދުމަށް ތަބާވުމެވެ. އެންމެ ވިސްނުން ތޫނު މީހަކީ ކުށެއް ކުރެވޭހިނދު އެކަމަށް ތައުބާވެ ޙައްޤަށް ރުޖޫޢަވާ މީހާއެވެ. ހަމަކަށަވަރުން ﷲގެ ރަޙުމަތް ތަނަވަސް ވެގެންވެއެވެ.\nމިއީ ދިވެހި އުޚްތެއްގެ ހަޔާތުގެ ކުރީގެ ޞަފްޙާ ތަކެކެވެ.\n"އަަހަރެން މިއީ ކާކުކަން ކޮންމެހެން އަންގާކަށް ބޭނުމެއް ނުވެއެވެ. ހަގީގަތުގައި އަހަރެން ހުރީ ގިނަ ބަޔަކަށް މިވާހަކަތައް އަންގާކަަށް ވެސް ނޫނެވެ. ނަމަވެސް ގާތް އެކުވެރިއެއްގެ އެދުމަށް، އަހަރެންގެ ވާހަކައިން އެހެން މީހަކަށް އިބްރަތެއް ލިބި ތެދުމަގު ލިބިދާނެކަމުގެ އުންމީދާއެކު މިވާހަކަ ޙިއްސާ ކޮށްލަނީއެވެ.\nމީގެ 15 އަހަރު ކުރިއެވެ. އަހަންނަށް ނުލިބެނީ ކޮން އެއްޗެއް ހެއްޔެވެ؟ ކުރަމުންދިޔަ މަސައްކަތުގެ ގޮތުން އަހަންނަކީ މަޝްހޫރު މީހެކެވެ. އެއްބައެއްގެ ފަރާތުން ލޯތްބާއި ތަރުހީބު ލިބުނުއިރު އަނެއް ބައެއްގެ ފަރާތުން ފާޑުކިޔުމާއި ފުރައްސާރަވެސް ލިބުނެވެ. ދެ ގޮތުން ވެސް އަހަރެން ދިޔައީ މީހުންނަށް އެނގެމުންނެވެ.\nއަހަރެންގެ އާއިލާ އޮތީ ރަށުގައެވެ. މާލޭގައި ހުރެގެން މަސައްކަތްކޮށް އާއިލާއަށް އެހީވަމުން ގެންދިޔައިމެވެ.\nފައިސާގެ ދަތިކަން އަހަންނަކަށް އެއިރު ނުފޯރައެވެ. ބޭނުން ކޮންމެ އެއްޗެއްހެން ހުރީ ލިބޭށެވެ. އަދި އެގޮތުގެ މަތިން އެއްޗެހި ގަންނަމުން ވެސް ދިޔައީމެވެ. ސަައިކަލަކާއި ކާރެއްވެސް ގަނެފައި އޮތް އިރު، ބޭނުންވާ ވަރަށްވުރެ ގިނަ ހެދުމާއި ބޫޓު/ފައިވާން އަދި އަތްދަބަސް ގަތުމަކީ އަަހަރެންގެ ފަރިތަ ކަމަކަށްވިއެވެ.\nދުނިޔެވީ ދިރިއުޅުމަށް ހެެއްލި ޣަރަޤުވެގެން ގޮސްފައި އަހަންނަށް އަރާމުގައި ހުރެވުނީ ފަސް ވަރަކަށް އަހަރެވެ. ދެން އައީ ބަނަ ދުވަސްތަކެކެވެ. އަހަންނާއެކު އެއް ވަޒީފާއެއްގައި އުޅުނު މީހަކާއެކު އަހަންނަށް ފާޙިޝް ޢަމަލު ހިންގުނެވެ. ސިއްރުންކުރި އެކަންތައް އެންމެންނަށް ފަޟީޙަތްވެސް ވިއެވެ. އެއީ އަހަންނަށް ނޭނގި އެމީހާ އެމަންޒަރުތައް ރިކޯޑުކޮށް ލީކުކޮށްލުމުންނެވެ.\nދިރިއުޅުން ހީވީ އެއްކޮށް ބަރުބާދުވި ހެންނެވެ. އަދާ ކުރަމުންދިޔަ ވަޒީފާ ގެއްލި އިއްޒަތާއި އަބުރުވެސް ގެއްލުނީއެވެ. ބަލާލި ކޮންމެ ދިމާލަކުން ފެންނަން ފެށީ އަހަންނާ ދިމާލަށް ނުރުހުމުގެ ނަޒަރުން ބަލަމުން އައި މީހުންނެވެ. އަހަންނާއި ވާހަކަ ދައްކާނެ މީހުން މަދުވެ އަހަންނަކީ މުޖުތަމައުއަށް ހުރި ކުނިގަނޑަކަށް ވީފަދައެވެ. އޭގެއިތުރުން ވަޒީފާއެއް ނުލިބުމުގެ ސަބަބުން މާލީ ދަތިކަން ވެސް ފޯރިއެވެ.\nއަަހަރެން ބޭނުންވީ ހުރިހާ ކަމެއް ދޫކޮށްލާފަ އާއިލާ ގާތަށް ރަށަށް ދާށެވެ. ނަމަވެސް އަހަރެންގެ އާއިލާއިން އަހަރެން ރަށަށް ދާން ބޭނުމެއް ނުވިއެވެ.\nގޮތް ހުސްވެ އެއްރޭ ޖުމްހޫރީ މައިދާނުގައި އިށީނދެގެން ވަރަށް ގިނައިރު މާޔޫސްވެފައި އިނީމެވެ. އަހަރެން އިން ގޮތް ދުރުގައި ބަލަން އިން އެހެން އުޚްތަކަށް ފެނިގެން އަހަރެން ކައިރިއަށް އައިސް އޭނާ އަތުގައިއޮތް ފެން ފުޅި ދިއްކޮށްލިއެވެ.\nގިނަ ދުވަސްތަކަކަށްފަހު މީހެއްގެ ފަރާތުން އޯގާތެރިކަމެއް ފެނުމުން، އެވަގުތު ފެން ނުބޮވާ ހުއްޓަސް އަހަރެން އެފުޅީގައި ހިފާ ފެންފޮދެއް ބޯލީމެވެ. އަހަރެން ހީކުރީ ފެން ބޮއެ ނިމުމުން އޭނާ އެތަނުން ދާނެ ކަމަށެވެ. ނަމަވެސް އެއާޚިލާފަށް އޭނާ ސުވާލުކުރީ އަހަރެން ހުރީ ބަނޑުހައިވެފަތޯއެވެ.\nކޮންމެވެސް ސަބަބަކާއިހެދި އަހަރެން ވެސް ބޭނުންވީ އޭނައާއެކީ ދާށެވެ. އެކަނިވެރިކަން އިންތިހާއަށް ހުރުމުގެ ސަބަބުން ކަމަށް ވެދާނެއެވެ.\nޖުމްހޫރީ މައިދާން ކައިރީގައި ހުރި ރެސްޓޯރަންޓަކަށް އޭނަ އަހަރެން ގޮވައިގެން ދިޔައެވެ. އެތަނަށް ވަނުމާއެކު އެތަނުގައި ތިބި ބައެއް މީހުން އަހަންނާ ދިމާލަށް ނުރުހުމުގެ ލޯތަކުން ބަލަން ފެށުމުން އަހަރެން ލަދުގަނެ ކުރިއަށްދާން ފަސްޖެހުނެވެ. އޭނައަށް ވެސް އެކަން ފާހަގަވެގެން އެމީހުންނާ ދޭތެރޭ ނުވިސްނުމަށް ބުނެ އަހަރެންގެ އަތުގައި ހިފައިގެން ކުރިއަށް ގެންދިޔައެވެ.\nއަހަރެން އިނީ ހައިރާންވެފައެވެ. އުފާވެސްވިއެވެ. ކާއެއްޗަކަށް އޯޑަރުދީ ނިމުމަށްފަހު، އަހަންނަކީ ކާކުކަން އެނގޭތޯ އާއި ވީކަންތައް އެނގޭތޯ ވެސް އެހީމެވެ.\nއެއަންހެން އުޚްތާ ބުނީ އެނގޭ ކަމަށެވެ.\nދެން އަހަންނާއެކީ ހުރީ ކީއްވެތޯ އެހުމުން އޭނަ ބުނީ އޭނާއަކީ މީހުންނަށް ކުރެވޭ ކުށްތަކުން އެމީހުންނާމެދު ގޮތް ނިންމާ މީހެއް ނޫން ކަމަށާއި ކޮންމެ މީހަކަށް ވެސް ކުށެއް ކުރެވިދާނެ ކަމަށެވެ. އަހަރެން ވަރަށް އުފާވިއެވެ. އަދި އަހަންނަށް ކުރެވުނު ހުރިހާ ނުބައިކަމެއް ރަނގަޅުކޮށް އައު ދިރިއުޅުމެއް ފަށަން ބޭނުންވާ ކަމަށާއި އެކަމަކު އެކަން ކުރާނެ ގޮތެއް ނޭނގޭ ކަމަށް ބުނީމެވެ.\nއޭނާ އަހަންނަށް ދިނީ ނަސޭޙަތަކާއި ޚިޔާލެކެވެ. ނަސޭޙަތަކީ ކުރެވުނު ކަންތައްތަކަށް ޠައުބާވެ އަޅުކަން ކުރުން އާދަ ކުރުމަށެވެ. ޚިޔާލަކަށް ބުނީ އަހަރެންގެ އަތުގައި ހުރި މުދަލުން މުދަލެއް ވިއްކާލާފައި ގޭގައި ކުރެވިދާނެ ވިޔަފާރިއެއް ފެށުމެވެ.\nއެގޮތަށް އަަހަރެން ޢަމަލު ކުރީމެވެ. އެއީ އަހަރެންގެ ދިރިއުޅުން ބަދަލު ކޮށްލި ރެއެކެވެ. އަހަންނަށް ކުރެވުނު ކަންތަކަކަށް ޠައުބާވެ، ނަމާދުކޮށް ޤުރްއާން ކިޔެވުން އިތުރު ކުރީމެވެ. އިސާހިތަކު ނަމާދު ކުރުމަކީ އާންމުކަމަކަށް ވެސް ވިއެވެ.\nވިޔަފާރިއެއް ފެށުމަށް އަަހަރެންގެ ސައިކަލު ވިއްކާލީމެވެ. ނަމަވެސް ފަށާނެ ވިޔަފާރިއެއް ނޭނގުނެވެ.\nއަހަންނަށް ފަހަން އެނގެއެވެ. އަދި ކޭކު އަޅަން ވެސް އެނގެއެވެ. ނަމަވެސް އަހަރެން ގެގާތަށް އެއްވެސް މީހަކު އެކަން ކުރުވަން ނާންނާނެތީ އެކުވެެރިޔާ ބުނީ އަހަރެން ހިތްހަމަޖެހޭނަމަ އޭނަގެ ނަމުގައި މީހުންނާއި ވާހަކަ ދައްކާ ކޭކު އޯޑަރތައް ނެގުމަށެވެ. އަދި އަހަރެން މަސައްކަތްކޮށް ނިމުމުން ކޭކު ޑެލިވަރ ވެސް ކޮށްދޭނެ ކަމަށެވެ.\nއެގޮތުގެ މަތިން މަސައްކަތް ފެށީމެވެ. އުފަންދުވަހުގެ ޕާޓިތަކަށާއި، ކައިވެނީގެ ހަފްލާތަކަށް އަދި އެހެނިހެން ބައެއް ހަފްލާތަކަށް ކޭކު އެޅުމުގެ އޯޑަރުތައް ވެސް ލިބި، މާތް ﷲ ގެ އިރާދަފުޅާއެކު ވިޔަފާރި ކުރިއެރިއެވެ.\nނަމަވެސް އަހަރެންގެ ބުރަ މަސައްކަތުގެ ނަން އެކުވެރިޔާއަށް އެކަނި ލިބޭތީ އެކަމާއި އޭނާ ފަހުން ދެރަވާން ފެށިއެވެ. އަދި އަހަންނާ ވަރަށް ވާހަކަ ދެއްކުމަށްފަހު، އެއްބަސް ކުރުވާ އަހަރެންގެ ވިޔަފާރީގެ ހަގީގަތް އޭނަގެ ފޭސްބުކް ސްޓޭޓަސްގައި ލިޔުނެވެ. ކޭކު ވިޔަފާރިއަކީ އަސްލުގައި ކާކުގެ އެއްޗެއްކަމާއި، އަހަންނަކީ ކާކުކަމާއި ފަހުން އަހަންނަށް އައިސްފައިވާ ބަދަލުވެސް ލިޔުނެވެ. އަދި މުޖުތަމައުއިން އަހަންނާއިމެދު ޢަމަލުކުރީ ރަނގަޅަށް ނޫންކަން ވެސް ލިޔުނެވެ.\nއަހަރެން ހީކުރީ އޭގެ ސަބަބުން އަނެއްކާވެސް އަހަރެންގެ ޙަޔާތް ބަނަވާނެ ކަމަށެވެ. ވަރަށް ހާސްވެސްވިއެވެ. ނަމަވެސް ކަންތައްވީ އަހަރެންގެ އެކުވެރިޔާ ވިސްނައިދިން ގޮތަށެވެ. ގިނަ މީހުން އަހަންނަށް ތަޢުރީފުކޮށް ހިތްވަރުދިނެވެ. އަދި އަހަންނާމެދު ކަންތައްވީ ގޮތާއިމެދު ހަމްދަރުދީ ވެސް ވިއެވެ.\nއަހަރެންގެ ވިޔަފާރި ފަހުން ކުރިއެރީ އަހަރެންގެ އަމިއްލަ ނަންމަތީގައެވެ. އަދި ހެދުން ފަހަން އޯޑަރުތައް ވެސް ލިބެމުން ދިޔައެވެ. ކުރިއެކޭ އެއްފަދައިން އަހަރެން މަޝްހޫރުވީ ނަމަވެސް މިފަހަރު އަހަރެން ދީން މަތިން ހަނދަާން ނައްތައެއް ނުލަމެވެ. އަޅުކަން ކުރުން ހުއްޓައެއް ނުލަމެވެ. ނަތީޖާއެއްގެ ގޮތުން އަހަންނަށް ލިބުނީ ވަރަށް ޞާލިޙު ރަނގަޅު ފިރިއެކެވެ.\nމިހާރު އަހަރެން އަމިއްލަ ވިޔަފާރިއެއް ނުކުރަމެވެ. ނަމަވެސް ފިރިމީހާއަށް ލިބޭ އާމްދަނީއިން އަލްޙަމްދުލިﷲ ރަނގަޅަށް އުޅެވެއެވެ. މިހާރު އަހަންނަކީ ދެ ކުދިންގެ މަންމައެކެވެ. ދިރިއުޅެނީ ފިރިމީހާގެ ރަށުގައި އެއާއިލާއާއެކުގައެވެ."


Raajje aa China aa dhemedhu viyafaareege fahumunaama ehgai soikohfi - vNews.mv\nރާއްޖެއާ ޗައިނާ އާއި ދެމެދު ވިޔަފާރީގެ ފަހުމުނާމާއެއްގައި ސޮއިކޮށްފި\nޙައްވާ މިންހާ 13 May 2019, 14:21\nޗައިނާގެ ސްޓޭޓް އެޑްމިނިސްޓްރޭޝަން ފޮރ މާކެޓް ރެގިޔުލޭޝަނާއި މިނިސްޓްރީ އޮފް އިކޮނޮމިކް ޑިވެލޮޕްމަންޓާ ދެމެދު ވިޔާފާރީގެ ދާއިރާއިން އެއްބާރުލުން ދިނުމާއި ބެހޭ ފަހުމުނާމާއެއްގައި ސޮއިކޮށްފިއެވެ.\nމިފަހުމުނާމާގައި ރާއްޖޭގެ ފަރާތުން ސޮއިކުރެއްވީ މިނިސްޓަރ އޮފް އިކޮނޮމިކް ޑިޕެލޮޕްމަންޓް އަލްއުސްތާޛް ފައްޔާޒް އިސްމާއީލެެވެ. އަދި ޗައިނާގެ ފަރާތުން ސޮއި ކުރެއްވީ ޗައިނާގެ ސްޓޭޓް އެޑްމިނިސްޓްރޭޝަން ފޮރ މާކެޓް ރެގިއުލޭޝަން މިނިސްޓަރ ހިޒް އެކްސިލެންސީ ޒޭންގ މާއޯ އެވެ.\nމި ފަހުމުނާމާގެ ދަށުން ދެ ގައުމުގެ ދެމެދުގައި އިތުރަށް ގުޅުން ބަދަހި ކުރުމަށްޓަކައި، މަސައްކަތްތަކެއް ކުރެވިގެންދާނެއެވެ. މިގޮތުން ކުދި އަދި މެދުފަންތީގެ ވިޔަފާރިތައް ކުރިއެރުވުމާއި، ސްޓޭންޑަރޑް ކޮންޒިޔުމަރ ޕްރޮޓެކްޝަންގެ ދާއިރާއިން ދެ ގައުމުގެ ދެމެދުގައި އެހީތެރިކަމާއި އެއްބާރުލުން ދިނުމާގުޅޭގޮތުން މަސައްކަތްތަކެއް ކުރެވިގެންދާނެއެވެ.\nފަހުމުނާމާގައި ހިމެނޭ ކަންކަން ތަންފީޒު ކުރުމަށްޓަކައި މަތީފަންތީގެ ބައްދަލުވުންތައް ބޭއްވުމަށް ވަނީ ހަމަޖައްސާފައެވެ. މިގޮތުން ވޯކްޝޮޕްތައް އަދި ކޮންފަރަންސްތައް މެދުވެރިކޮށް ދެގައުމުގެ ގުޅުން ހަރުދަނާ ކުރުމަށްޓަކައި ކަނޑައެޅޭ ދާއިރާތަކުން މަޝްވަރާ ކުރުމަށްވެސް ވަނީ ހަމަޖައްސާފައެވެ.\nމީގެއިތުރުން ދެގައުމުގެ އޮފިޝަލުންނާއި ތަޖުރިބާކާރުން އެއް ޤައުމުން އަނެއް ޤައުމަށް ޒިޔާރަތް ކުރުމާއި ކަމާބެހޭ ތަމްރީންތައް ފޯރުކޮށްދިނުމަށް ފުރުސަތު ލިބިގެންދާނެއެވެ. އަދި ދެ ދެގައުމުން ކަނޑައަޅާ ދާއިރާތަކަކަުން ކޯޕަރޭޝަންވެސް ކުރިއަށް ގެންދިޔުުމަށް ވަނީ ހަމަޖައްސާފައެވެ.


ނަބިއްޔާ މުޙައްމަދު (ސ.އ.ވ) ގެ ސިޔަރަތު - DhiDaily\nނަބިއްޔާ މުޙައްމަދު (ސ.އ.ވ) ގެ ސިޔަރަތު\nނަބިއްޔާ މުޙައްމަދު (ސ.އ.ވ) އުފަންވެ ވަޑައިގަތުން\nކުރިންވެސް ބަޔާންކުރެވިފައިވާނޭ ފަދައިން، ޢަބްދުލްމުއްޠަލިބަށް ދިހަ ދަރިކަލުން ލިބިވަޑައިގެންނެވިއެވެ.\nކުރިންވެސް ބަޔާންކުރެވިފައިވާނޭ ފަދައިން، ޢަބްދުލްމުއްޠަލިބަށް ދިހަ ދަރިކަލުން ލިބިވަޑައިގެންނެވިއެވެ. އޭގެތެރެއިން އެންމެ ރަނގަޅު، އެންމެ ޢިއްފަތްތެރި އަދި ޢަބްދުލްމުއްޠަލިބު އެންމެ ލޯބިފުޅުވާ ދަރިކަލުންނަކީ ޢަބްދުﷲ އެވެ. އެއީ އެއީ އައްޛަބީޙުގެ ލަޤަބު ލިބިވަޑައިގެންނެވި ދަރިކަލުންނެވެ. ކަޢުބާގެ ކައިރީގައި ޛަބަޙަކުރެއްވުމަށް، ޢަބްދުލްމުއްޠަލިބުގެ ދަރީންގެ މެދުގައި ނެގުނު ޤުރުއަތުން ދިމާވީ އެކަލޭގެފާނަށެވެ. ނަމަވެސް ﷲ ތަޢާލާ ޢަބްދުﷲ، ޛަބަޙައިން ސަލާމަތްކުރެއްވީ އެވެ.\nޢަބްދުﷲ ބޮޑުވެ ޒުވާން އުމުރުފުޅަށް އެޅުމުން، އެކަލޭގެފާނުގެ ބައްޕާފުޅު ޢަބްދުލްމުއްޠަލިބު، އެކަލޭގެފާނަށްޓަކައި އަނބިކަނބަލެއްގެ ގޮތުގައި އާމިނަތު ބިންތު ވަހްބު އިޚްތިޔާރުކުރެއްވިއެވެ. އާމިނަތު ބިންތު ވަހްބަކީ އެދުވަސްވަރު ޤުރައިޝުންގެ ތެރޭގައި، ޙަސަބާއި ނަސަބުގެ ގޮތުންވެސް އެންމެ ހެޔޮ ރަނގަޅު ކަނބަލުންގެ ތެރޭގައި ހިމެނިވަޑައިގަންނަވާ ކަނބަލެކެވެ. އަދި އެކަމަނާގެ ބައްޕާފުޅު އެކަމަނާއާއި ޢަބްދުﷲ އާ ކައިވެނި ކޮށްދެއްވިއެވެ. އެކަމަނާގެ ބައްޕާފުޅަކީ ބަނީޒަހްރާ ޤަބީލާގެ ސައްޔިދެވެ. ނުވަތަ ލީޑަރެވެ.\nކައިވެނީގެ ކުޑަދުވަސްކޮޅެއް ފަހުން، އަބްދުލްމުއްޠަލިބު ފޮނުވައިގެން އާއިލާއަށް ކަދުރު ގަތުމަށްޓަކައި ޢަބްދުﷲ މަދީނާއަށް ދިޔައެވެ. މިދަތުރުގައި ޢަބްދުﷲ މަދީނާގައި މަރުވީއެވެ. މަރުވިއިރު ޢަބްދުﷲ ދޫކޮށްފައިވަނީ ފަސް ޖަމަލާއި، ބަކަރިތަކަކާއި، އަދި ޚިދުމަތްކުރާނޭ ޚާދިމެއްކަމުގައިވާ ހަބުޝްކަރައިގެ އަންހެނެކެވެ. ނަމަކީ ބަރަކާއެވެ. އަދި ކުންޔާއަކީ އުއްމު އައިމަން އެވެ. ރަސޫލުﷲ ޞައްލަﷲ ޢަލައިހި ވަސައްލަމަ ތުއްޕުޅު އިރު އެކަލޭގެފާނުގެ ކަންކަން ބެލެހެއްޓެވުމާއި، ފަހުން ހަވާލުވެގެން ހުރީ ބަރަކާއެވެ. ނުވަތަ އުއްމުއައިމަން އެވެ.\nމަދީނާގައި ޢަބްދުﷲ މަރުވިއިރު، މައްކާގައި އާމިނަތު ބިންތު ވަހްބު އިންނެވީ ރަސޫލުﷲ ޞައްލަﷲ ޢަލައިހި ވަސައްލަމައަށް ބަލިވެއެވެ. އެހެންކަމުން، އެކަމަނާގެ ކަންކަން ބަލަހައްޓަވަމުން ގެންދެވީ ޢަބްދުﷲގެ ބައްޕަ، ޢަބްދުލްމުއްޠަލިބުއެވެ. އަދި އެންމެންވެސް އިންތިޒާރުކުރަމުން ދިޔައީ އެކަމަނާ، އެދަރިފުޅު ވިހާނެ ދުވަހަކަށެވެ. އެއީ ޢަބްދުﷲ މަރުވެދިޔުމުގެ ބަދަލެއްގެ ގޮތުގައި އެދަރިފުޅު ވެގެންދިޔުމަށްޓަކައެވެ.\nރަސޫލުﷲ ޞައްލަﷲ ޢަލައިހި ވަސައްލަމަ އުފަންވެ ވަޑައިގަތްދުވަހާއި ބެހޭގޮތުން އެކަލޭގެފާނުގެ މަންމާފުޅު އާމިނަތުގެފާނު ވިދާޅުވިއެވެ. ތިމަންކަމަނާ އެކަލޭގެފާނު ވިހެއި ވަގުތު، ތިމަންކަމަނާގެ ހަށިކޮޅުން ނޫރެއް ނުކުމެގެން ދިޔައެވެ. އަދި އެ ނޫރުގެ އަލިކަން ޝާމްކަރައިގެ ގަނޑުވަރުތަކަށް އެޅިގެން ދިޔައެވެ.\nދެން ރަސޫލުﷲ ޞައްލަﷲ ޢަލައިހި ވަސައްލަމަގެ މަންމާފުޅު، ކާފަދަރިކަލަކައިގެން ރައްކާވި ޚަބަރު، އެކަލޭގެފާނުގެ ކާފާފުޅު ޢަބްދުލް މުއްޠަލިބަށް ދެއްވުމަށްޓަކައި، އެކަމަނާ، ޢަބްދުލް މުއްޠަލިބުގެ ގާތަށް މީހަކު ފޮނުއްވިއެެވެ. އަދި އުފަލުންހުންނަވައި ގެއަށްވަޑައިގެން، ކާފަދަރިކަލުން ގޮވައިގެންގޮސް ކަޢުބާއަށް ވަދެވަޑައިގަތެވެ. އަދި އެދަރިކަލުންނަށްޓަކައި ހެޔޮދުޢާ ކުރައްވައި، ﷲ އަށް ޝުކުރުދެންނެވިއެވެ. އަދި އެ ދަރިކަލުންނަށް މުޙައްމަދު އޭކިޔައި ނަންދެއްވިއެވެ. މިނަމަކީ، އޭރު ޢަރަބިންގެ ތެރޭގައި އެނގިފަރިތަ ނަމެއް ނޫނެވެ. އަދި ޢަރަބިންގެ އާދަކާދައިގައި އޮންނަފަދައިން ހަތްވަނަ ދުވަހު، އެދަރިކަލުން ޚިތާނުކުރެއްވިއެވެ.\nބަނޫ ސަޢުދު ޤަބީލާއިން ބަރަކާތް ފާޅުވުން\nޢަރަބިންގެ ބޮޑަތި ރަށްތަކުގެ އަހުލުވެރިން އެމީހުންގެ ތުއްތު ދަރިފުޅަށް ކިރުފޮދު އެރުވުމަށްޓަކައި ބާދިޔާގެ ނުވަތަ ރަށްފުށުގެ މީހުންގެ ތެރެއިން މީހަކު ހޯދުމަކީ އެމީހުންގެ އާދައެކެވެ. އެއީ ބޮޑެތި ރަށްތަކުގައި ފެތުރެމުންދާ ބަލިތަކުން އެކުދިން ރައްކާތެރިކުރުމަށާއި، އަދި ބާދިޔާގެ ދިރިއުޅުމުގެ ތެރެއިން އެކުދިންގެ ހަށިގަނޑުތައް ވަރުގަދަވެގެން ދިޔުމަށްޓަކައެވެ. އަދި ކުޑައިރުއްސުރެ ޢަރަބި ބަހުގެ ޤަވައިދުތަކަށް ފަރިތަވެ ރީތި ޢަރަބިބަހުން ވާހަކަދެއްކުމަށް ދަސްވެގެން ދިޔުމަށްޓަކައެވެ. އެގޮތުން ޢަބްދުލްމުއްޠަލިބު އެކަލޭގެފާނުގެ ތުއްތު ކާފަދަރިކަލުންނަށް ކިރުފޮދު އެރުވުމަށްޓަކައި މީހަކު ހޯދުމުގެ މަސައްކަތްފެށިއެވެ. އެގޮތުން އެދަރިކަލުންނަށް ކިރުފޮދު އަރުވާނޭ ކަނބަލެއްގެ ގޮތުގައި ހަމަޖެހުނީ ބަނީސަޢުދު ބުން ބަކްރު ޤަބީލާގެ ކަނބަލެއްކަމުގައިވާ ޙަލީމަތުއްސަޢުދިއްޔާއެވެ. އެކަމަނާގެ ފިރިކަލުންނަކީ ހަމަ އެޤަބީލާގެ ބޭކަލެއްކަމުގައިވާ އަލްޙާރިޘް އެވެ. ޙަލީމަތުއްސަޢުދިއްޔާގެ ގާތުގައި ރަސޫލުﷲ ޞައްލަﷲ ޢަލައިހި ވަސައްލަމަ ހުންނެވިއިރު އެކަލޭގެފާނުގެ ކަންތައްތައް ބެލެހެއްޓެވުމާއި ހަވާލުވެހުންނެވީ، އެކަމަނާގެ ދަރިކަނބަލުން ޙުޛާފަތު ބިންތުލް ޙާރިޘްއެވެ. ޙުޛާފަތު ލަޤަބަކީ އައްޝައިމާއުއެވެ. ޙަލީމަތުއްސަޢުދިއްޔާ އާއި އަލްޙާރިޘްގެ އަނެއް ދެބޭފުޅުންނަކީ ޢަބްދުﷲ ބުނުލްޙާރިޘް އާއި އަނީސަތު ބިންތުލްޙާރިޘް އެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ތުއްޕުޅުއިރު އެކަލޭގެފާނުގެ ކިބައިން ފެނުނު ބަރަކާތުގެ ތެރެއިން ޙަލީމަތުގެފާނަށް ފެނިވަޑައިގެންނެވި ކަންތައްތަކުގެ ވާހަކަ އެކަމަނާ ކިޔައިދެއްވިއެވެ. އެކަމަނާއާއި އެކަމަނާގެ ފިރިކަލުންނާއި އަދި ބަނީސަޢުދު ޤަބީލާގައި ކިރުފޮދު އަރުވަމުންދިޔަ އެކަމަނާގެ ތުއްތު ދަރިފުޅާއިގެން ރަށުން ނުކުތެވެ. އެއީ އުޖޫރައަށް ކިރުފޮދު އެރުވުމަށްޓަކައި ތުއްތު ކުދިން ހޯދުމުގެ ބޭނުމުގައެވެ.\nއެކަމަނާ ވިދާޅުވިއެވެ. އެއީ އަހުރެމެންނަށް ވަރަށް ދަތި އަހަރެކެވެ. ކައިބޮއިހަދާނެ އެއްޗެއް ނުލިބެއެވެ. އަހުރެން ދަތުރަށް ނުކުތީ އަހުރެންގެ ޙިމާރުގެ މަތީގައެވެ. އަދި އަހުރެމެންނާއި އެކުގައި ބަކަރިއެއް ގެންދިޔައީމެވެ. އެ ބަކަރިއަކުން އެއްމެ ކިރު ތިއްކެއްވެސް އަހުރެމެންނަކަށް ނުލިބެއެވެ. އަދި ބަނޑުހައި ހޫނުކަމުގެ ސަބަބުން ތުއްތު ދަރިފުޅުގެ ރުއިމުގެ އަޑާއިހުރެ އަހުރެމެންނަކަށް ރޭގަނޑުގެ ހަމަ ނިންޖެއް ނުލިބެއެވެ. އަހުރެންގެ ކިބައިގައިވެސް ދަރިފުޅަށް ފުދޭވަރަށް ކިރެއް ނުހުރެއެވެ. އަދި އަހުރެމެންގެ ބަކަރިއަކުންވެސް ދަރިފުޅަށް ދޭނެ ކިރެއް ނުލިބެއެވެ. ނަމަވެސް އަހަރެމެން ތިބީ ވާރޭވެހި، މިދަތިކަމުން މިންޖުވާނޭ ކަމުގެ އުއްމީދުގައެވެ.\nދެން އެ ޙިމާރުގެ މަތީގައި އަހުރެމެން ދަތުރު ފެށީމެވެ. ޙިމާރަށް ސަވާރުވުމުގައި ޤަބީލާގެ އެހެން މީހުންނަށް ވުރެ ލަސްވުމުގެ ސަބަބުން އެހެން މީހުން ތަންކޮޅެއް ކުރިން ހިނގައްޖެއެވެ. ދެން އަހުރެންނަށް މައްކާއާއި ހަމައަށް ދެވުނުއިރު، ކުރިން މައްކާއަށް ދިޔަ ހުރިހާ ކަނބަލުންނަށް ވެސް ކިރުފޮދު އެރުވުމަށްޓަކައި، ރަސޫލުﷲ ޞައްލަﷲ ޢަލައިހި ވަސައްލަމައާއި ހަވާލުވުމަށް ހުށަހެޅުނެވެ. ނަމަވެސް އެއީ ޔަތީމު ދަރިކަލެއްކަން އެނގުމާއި އެކު ހުރިހާ ކަނބަލުންވެސް އެކަލޭގެފާނާއި ހަވާލުވުމަށް ދެކޮޅުހެއްދެވިއެވެ. އެހެނީ އަހަރެމެން އެންމެންވެސް ބޭނުންވަނީ ކުއްޖާގެ ބައްޕަގެ ކިބައިން ރަނގަޅު އުޖޫރައެކެވެ. އަހުރެމެން ބުނަމުން ދިޔައީމެވެ. މިއީ ޔަތީމް ކުއްޖެކެވެ. އެއީ އެކުއްޖާގެ މަންމަ ނުވަތަ ކާފަ އެކުއްޖާގެ ފަރާތުން ރަނގަޅު އުޖޫރައެއް ނުލިބިދާނެކަމަށް ހީވާތީއެވެ. އެހެންވެ އަހުރެމެން އެކުއްޖާއާއި ހަވާލުވުމަށް ދެކޮޅު ހަދަމުން ދިޔައީމެވެ. އަހުރެންނާއި އެކު ދިޔަ ހުރިހާ ކަނބަލުންނަށް ވެސް ކިރުފޮދު އެރުވުމަށްޓަކައި ކުއްޖަކު މައްކާއިން ލިބުނެއެވެ. ކުއްޖަކު ނުލިބި ބާކީ ހުރީ އަހުރެން އެކަންޏެވެ.\nދެން އެނބުރި ރަށަށް ދިޔުމަށް އެންމެން ޖަމާވުމުން އަހުރެން، އަހުރެންގެ ފިރިކަލުންނަށް ބުނީމެވެ. އަހުރެންގެ ހުރިހާ އެކުވެރިން ކުއްޖަކު ގޮވައިގެން ދާއިރު، ކިރުފޮދު އެރުވާނޭ ކުއްޖަކު ނުލައި ދިޔުމަކީ އަހުރެންނަށް ފަސޭހަކަމެއް ނޫނެވެ. ﷲ ގަންދީ ބުނަމެވެ. އަހުރެން ދާނީ އެ ޔަތީމްކުއްޖާ ގޮވައިގެންނެވެ. ފިރިކަލުން ބުނެފިއެވެ. ކަމަނާ އެކަން ނުކުރަންވީ ސަބަބެއް ނެތެވެ. ފަހަރެއްގައި އަހުރެމެންނަށްޓަކައި ﷲ ތަޢާލާ އެކުއްޖާގެ ކިބައިގައި ބަރަކާތް ލައްވާފާނެތެވެ.\nދެން އަހުރެން އެކުއްޖާ ބަލައިދިޔައީމެވެ. އަދި އެކުއްޖާއާއި ހަވާލުވީމެވެ. އެކުއްޖާއާއި ހަވާލުވުމަށް، އަހުރެންނަށް މަޖުބޫރުވީ ހަމައެކަނި ސަބަބަކީ އެހެން ކުއްޖަކު ނުލިބުމެވެ. އެހެން ކުއްޖަކު ލިބުނުނަމަ ހަވާލެއްނުވީމުހެވެ. އަދި އެކުއްޖާއާއި ހަވާލުވުމަށްފަހު އެކުއްޖާ ގޮވައިގެން އަހުރެންގެ ސަވާރީއަށް ދިޔައީމެވެ.\n1- އަދި ސަވާރީއަށްގޮސް އަހުރެންގެ އުނގުގައި އެތުއްތު ކުއްޖާ ބޭންދުމާއި އެކު ކިރުފޮދު ހިއްޕަވަން ފައްޓަވައިފިއެވެ. އަދި ކަރުހިއްކުން ފިލައި ފުދިއްޖައުމަށް ދާންދެން ކިރުފޮދު ހިއްޕެވިއެވެ. އަދި އެއަށްފަހު އަހުރެންގެ ދަރިކަލުންވެސް ކަރުހިއްކުން ފިލައި ފުދިއްޖައުމަށް ދާންދެން ކިރުފޮދު ހިއްޕެވިއެވެ. އެއަށްފަހު އެދެކުދިން އެރޭ ނިދީއެވެ. އޭގެކުރިން އަހުރެމެންގެ ދަރިފުޅާއި އެކު ހަމަނިދި ނިދާލުމުގެ ފުރުސަތެއް އަހުރެމެންނަކަށް ނުލިބެއެވެ.\n2- އަހަރެމެންނާއި އެކު ދަތުރުގައި ގެންދިޔަ ބަކަރީގެ ކަންތައް ބެލުމަށް އަހަރެންގެ ފިރިމީހާ ދިޔައިރު، ބަކަރީގެވެސް ވަނީ ކިރުއަރައި ފުރިފައެވެ. އަދި ފިރިމީހާ އެއިން ކިރުފެލަފިއެވެ. އަދި ފިރިމީހާއާއި އަހުރެންނާއި ދެމީހުން، ކަރުހިއްކުންފިލައި ބަނޑުފުރެންދެން އޭގެ ކިރުބުއީމެވެ. އަދި އެރޭ އަހުރެމެން ހޭދަކުރީ އެންމެ ހެޔޮ ޙާލުގައެވެ. އަދި ފަތިސްވުމުން އަހުރެންގެ ފިރިމީހާ އަހުރެންނަށް ބުންޏެވެ. އަހުރެމެންނަށް މިލިބުނީ ބަރަކާތްތެރި ކުއްޖެކެވެ. ދެން އަހުރެން ބުނީމެވެ. ﷲ ގަންދީ ބުނަމެވެ. ތިޔައީ އަހުރެންްވެސް އުންމީދުކުރާ ގޮތެވެ.\n3- ދެން އަހުރެމެން އެނބުރި ރަށަށް ދިޔުމަށްޓަކައި ދަތުރަށް ފެށީމެވެ. އަހުރެން ސަވާރުވީ އަހުރެންގެ ޙިމާރުގެ މައްޗަށެވެ. އަދި އެ ތުއްތުކުއްޖާ ބޭންދީ އަހުރެންގެ ކައިރީގައެވެ. ﷲ ގަންދީ ބުނަމެވެ. އެހެން އެއްވެސް މީހެއްގެ ޙިމާރަށް ދަތުރު ނުކުރެވޭހާ ބާރަށް އަހުރެންގެ ޙިމާރު ދަތުރުކުރަމުން ދިޔައެވެ. އެހެންކަމުން އަހުރެންނާއި އެކު ދިޔަ އެހެން މީހުން އަހުރެންނަށް ބުނަމުން ދިޔައެވެ. އޭ ޙަލީމާއެވެ. ތިމަންމެންނާއި އެކުއެކީގައި ދިޔުމަށް މަޑުކޮށްލާށެވެ. ތިޔައީ ކަމަނާ ރަށުން މައްކާއަށް އައިއިރު ސަވާރުވެގެން އައި ޙިމާރެއް ނޫންހެއްޔެވެ؟ ދެން އަހުރެން އެމީހުންނަށް ބުނީމެވެ. އާނއެކެވެ. މިއީ ހަމަ އެޙިމާރެވެ. ދެން އެމީހުން ބުނެފިއެވެ. ހަމަކަށަވަރުން ތިޔަ ޙިމާރުގައި އާދަޔާޚީލާފު ކަމެއް އެބަހުއްޓެވެ.\n4- ދެން ބަނީސަޢުދު ޤަބީލާގެ އަހުރެމެންގެ ގެތަކާއި ހަމައަށް އަހުރެމެންނަށް ދެވިއްޖެއެވެ. ވާރޭނުވެހި ގިނަދުވަސްވުމުގެ ސަބަބުން، އަހުރެމެންގެ ރަށަށްވުރެ ބިންގަނޑު ހިކި ހަނަފަސްވެފައިވާ އެއްވެސް އެހެން ރަށެއް އަހުރެންނަކަށް އެނގިފައެއް ނެތެވެ. ރަށަށް ދެވުމާއި އެކު އަހުރެމެންގެ ބަކަރި ބަނޑުހައިކަމުގެ އެއްވެސް އަސަރެއްނެތި ވަރުޖެހިފައިވާ ޙާލުގައި ދުވަމުން ދިޔައެވެ. އަދި އެއަށްވަނީ ކިރުއަރައި ފުރިފައެވެ. އަދި އަހުރެމެން އެއިން ކިރުފެލައި އޭގެ ކިރުބުއީމެވެ. އަހުރެމެން ނޫން އެހެންބަޔަކަށް އެމީހުންގެ ބަކަރިއަކުން އެންމެ ކިރުތިއްކެއްވެސް ނުލިބުނެވެ. އެތަނަށް އައިސްތިބި މީހުން އެމީހުންގެ ބަކަރިތައް ބަލަހައްޓާމީހުންނާއި ދިމާއަށް ބުނަމުންދިޔައެވެ. ކަލޭމެންނަށް ހަލާކުހުއްޓެވެ. ޙަލީމާ ބިންތު އަބޫޛުވައިބުގެ ބަކަރި ބަލަހައްޓާ މީހާ އެބަކަރިން ކިރުފެލާގޮތަށް ކަލޭމެންވެސް ކަލޭމެން ބަލަހައްޓާ ބަކަރިތަކުން ކިރުފެލާށެވެ. ނަމަވެސް އެމީހުންގެ ބަކަރިތައް ބަނޑުހައިވެފައިވާ ޙާލުގައި ކޮޅުކޮޅަށް ދުވަމުން ދަނީއެވެ. އެއިން ބަކަރިއަކުން އެމީހުންނަކަށް އެންމެ ކިރުފޮދެއްވެސް ނުލިބުނެވެ. ނަމަވެސް އަހުރެންގެ ބަކަރި ވަރުގަދަ ކަމާއިއެކު ބަނޑުފުރިފައިވާ ޙާލުގައި ދުވަމުން ދިޔައެވެ. އަދި އެއަށްފަހު، އެކުއްޖާގެ ބަރަކާތުގެ ސަބަބުން ދެއަހަރުދުވަސް ވަންދެން އަހުރެމެންނަށް ފެންނަމުން ދިޔައީ ﷲގެ ޙަޟްރަތުން ދެއްވާ ދެއްވުންތަކާއި ހެޔޮކަން އިތުރުވަމުންދާތަނެވެ. އެއީ އެ ދަރިފުޅަށް ކިރުދިނުމުގެ މުއްދަތު ހަމަވުމާއި ހަމައަށެވެ.\n5- އެކުއްޖާ ބޮޑުވަމުން ދިޔައީ އާދައިގެ މަތިން ކުދިން ބޮޑުވެ ފުރިހަމަވަމުންދާ ގޮތާއި ޚިލާފަށެވެ. ދެއަހަރު ފުރުހަމަވެގެން ދިޔައިރު، އެކުއްޖާ ހުރީ އެންމެ ފުރިހަމަ ދުޅަހެޔޮ ކުއްޖެއްގެ ގޮތުގައެވެ. ދެން ދެ އަހަރު ފުރިހަމަވެ ކިރުދޭ މުއްދަތު ހަމަވުމުން އަހުރެމެން އެކުއްޖާގެ މަންމައާއި އެކުއްޖާ ހަވާލުކުރުމަށް ދިޔައީމެވެ. ނަމަވެސް އެއީ އަހުރެމެން ބޭނުންވި ގޮތެއްނޫނެވެ. އެކުއްޖާ އަހުރެމެންގެ ގާތުގައި ބެހެއްޓުމަކީ އަހުރެމެން ބޭނުންވި ގޮތެވެ. އެއީ އެކުއްޖާގެ ކިބައިން ފެނުނު ބަރަކާތުގެ ސަބަބުންނެވެ. ދެން މައްކާއަށް ގޮސް އަހުރެމެން އެކަމާއި ބެހޭގޮތުން އެކުއްޖާގެ މަންމައާއި ވާހަކަދެއްކީމެވެ. އެކުއްޖާ ގައިގައި ބާރުޖެހި ފުރާފުރިހަމަވެލަންދެން އަހުރެމެންގެ ކައިރީގައި ބެހެއްޓުމަށް ފޮނުވައިދިނުމަށް އަހުރެމެން އެދުނީމެވެ. އަހުރެން ބުނީމެވެ. މައްކާގައި ފެތުރޭ ބަލިތައް އެކުއްޖާއަށް ޖެހިދާނެކަމަށް އަހުރެން ބިރުގަންނަމެވެ. ދެން އަހުރެމެން އެދެމުންދިޔަވަރުން، އެންމެފަހުން އެކުއްޖާގެ މަންމަ، އަހުރެމެންނާއި އެކު ބެހެއްޓުމަށް އެކުއްޖާ އަލުން ފޮނުވައިފިއެވެ.


Spain ge FA ge Raees kamah Casillas vaadha kuranee\nސްޕެއިންގެ އެފްއޭގެ ރައީސްކަމަށް ކަސިއަސް ވާދަކުރަނީ\nއިކާ ކަސިއަސް، އޭނާ ވަނީ ސްޕެއިންގެ ފުޓްބޯލް ފެޑްރޭޝަންގެ ރައީސް ކަމަށް ވާދަ ކުރާނެ ކަމަށް އިއުލާން ކޮށްފަ\nސްޕެއިންގެ ރޯޔަލަ ފުޓްބޯލް ފެޑްރޭޝަން (އާރްއީއީއެފް) ގެ އިންތިހާބުގައި އެ އިދާރާގެ ރައީސް ކަމަށް ވާދަ ކުރާނެ ކަމަށް، ސްޕެއިންގެ ލެޖެންޑަރީ ގޯލްކީޕަރު އިކާ ކަސިއަސް އިއުލާން ކޮށްފި އެވެ.\nސްޕެއިންގެ އެފްއޭއިން މާ ކުރިން އިންތިހާބަކަށް ދާން ނިންމީ، މިހާރުގެ ރައީސް ލުއިސް ރުބިއަލެސް އިސްނެގުމުގެ މަތިންނެވެ. އިންތިހާބަކަށް ދާން އޭނާ ނިންމީ ޔޫރޯ އާއި އޮލިމްޕިކް ގޭމްސްގެ ކުރިން އިންތިހާބު ކާމިޔާބު ކުރާ ރައީސް ފެޑްރޭޝަންގެ މަސައްކަތް ފަށަން ޖެހޭނެ ކަމަށް ދެކޭތީ އެވެ.\nއެކަމާ ބެހޭގޮތުން ގޮތެއް ނިންމުންމަށް ހުށަހަޅާފައި ވަނީ ސްޕޯޓްސް އާބިޓްރޭޝަން ކޯޓަށެވެ. މި މަސް ނިމުގެ ކުރިން އެކަމާ ބެހޭގޮތުން ގޮތެއް ނިންމާނެ އެވެ އެހެން ކަމުން ބެލެވޭނީ މެއި މަހު ސްޕެއިންގެ ފެޑްރޭޝަންގެ އިންތިހާބު ބާއްވާނެ ކަމަށެވެ.\nމިދިޔަ އަހަރުގެ އޭޕްރީލް މަހު ޕޯޓޯގެ ޕްރެކްޓިހުގައި ހޭދަ ކުރަނިކޮށް ކަސިއަސްއަށް ޖެހުނު ހާޓް އެޓޭކަކާ ގުޅިގެން އޭނާ އަދިވެސް ހުރީ ފުޓްބޯޅަ ދަނޑާ ދުރުގަ އެވެ. ރަސްމީ ކޮށް ރިޓަޔާމެންޓް އިއުލާން ނުކުރިނަމަވެސް މިހާރު ބެލެވެނީ ކަސިއަސް ފުޓްބޯޅަ ކުޅުން ހުއްޓާލީ ކަމަށެވެ. އެކަމާބެހޭގޮތުން އޭނާ ބުނީ ޕޯޓޯގެ ރައީސްއަށް އެކަމާ ބެހޭގޮތުން އަންގާފައިވާނެ ކަމަށެވެ.\nކަސިއަސްގެ ކެޕްޓަން ކަމުގެ ދަށުން ސްޕެއިން ވަނީ 2010 ވޯލްޑް ކަޕްގެ ޗެމްޕިއަންކަން ހޯދާފަ އެވެ. އަދި އޭނާގެ ކެޕްޓަންގެ ދަށުން ޔޫރޯގެ ޗެމްޕިއަންކަންވެސް ދެ ފަހަރު ހޯދި އެވެ. ކަކަސިއަސްގެ ފުޓްބޯޅަގެ ބޮޑު ބައެއް ހޭދަ ކުރީ ރެއާލް މެޑްރިޑްގަ އެވެ. އޭނާ އަކީ އެ ކުލަބުގެ ކުރީގެ ކެޕްޓަންވެސް މެ އެވެ.


"ޑަންގަލް" އައިފާއަށް ނޯމިނޭޓެއް ނުވި\nއައިފާ އެވޯޑް ހަފްލާ އޮންނާނީ ނިއުޔޯކްގައި\n18 އޭޕްރިލް 2017 | އަންގާރަ 16:33\nއާމިރު ޚާންގެ "ޑަންގަލް"އަކީ މިދިޔަ އަހަރުގައި ނިކުތް ބޮލީވުޑްގެ ފިލްމުގެ ތެރެއިން ފާހަގަކޮށް ލެވޭ އެއް ފިލްމެވެ.\nއެފިލްމު ވަނީ 380 ކުރޯޑް ރުޕީސް ހޯދައި އިންޑިއާގެ ފިލްމު އިންޑަސްޓްރީގައި މިހާތަނަށް ފިލްމަކަށް ލިބުނު އެންމެ ބޮޑު ފައިދާ ހޯދާފައެވެ.\nމުޅިދުނިޔޭގައި ވެސް މި ފިލްމުގެ މަގުބޫލުކަން ބޮޑެވެ. އެހެން ނަމަވެސް 18 ވަނަ އައިފާ އެވޯޑްގެ ނޮމިނޭޝަންތައް ހޯމަ ދުވަހު އާންމުކޮށްފައިވާއިރު އެވޯޑްގެ އެއްވެސް ބަޔަކުން "ޑަންގަލް" ނޮމިނޭޓެއް ނުވިއެވެ.\nމިކަންވީ ގިނަ ބަޔަކަށް ހައިރާންކަން ލިބުނު ކަމަކަށެވެ. އާމިރަށް މި ފިލްމުން އެންމެ މޮޅު އެކްޓަރުގެ އެވޯޑް އަދި އެންމެ މޮޅު ފިލްމް ކެޓަގަރީ "ޑަންގަލް" ނޮމިނޭޓް ވާނެ ކަމަށް އުންމީދުކޮށްގެން ތިބި ނަމަވެސް ނޮމިނޭޓްވެފައެއް ނުވެއެވެ.\n"ޑަންގަލް"އަކީ ބޮކްސިން ކުޅޭ މީހެއްގެ ހުވަފެން ހަގީގަތަކަށް ހަދައި، އިންޑިއާއަށް ރެސްލިންގައި ރަން މެޑެލް ހޯދައިދިން އަންހެން ދަރިއަކު އުޅޭ ގޮތް ފެނިގެންދާ ފިލްމެކެވެ. މި ފިލްމުގައި ބޮލީވުޑަށް އަލަށް ތައާރަފްވި ފާތިމަތު ސަނާ އާއި ސާންޔާ މަލްހޯތްރާ ފެނިގެން ދެއެވެ.\nމި އަހަރުގެ އައިފާ އެވޯޑަށް ނޮމިނޭޓްވެފައިވާ ފަރާތްތަކަށް ވޯޓު ދިނުމަށް ބޭއްވި ހަފްލާގައި ބައިވެރިވި ފަންނާނުންގެ ތެރެއިން ކްރީތީ ސަނޮން އާއި އާލިއާ ބަޓްގެ އިތުރުން ޝިލްޕާ ޝެޓީ ވަނީ އައިފާ އެވޯޑުން އާމިރް ޚާންގެ "ޑަންގަލް" ނޮމިނޭޓް ނުވުންއެއީ ބޮޑު ހައިރާންކަމެއް އެމީހުންނަށް ލިބުނު ކަމެއް ކަމަށް ބުނެފަ އެވެ.\nމިއަހަރުގެ ޖޫންމަހުގެ 14 އިން 15 އަށް ބާއްވާ އައިފާ އެވޯޑް ހަފްލާ އޮންނާނީ ނިއުޔޯކްގައެވެ.


galehiri: ހަވަރުތިނަދޫ "ވައިހޭ" ޢާއިލާ\nހަވަރުތިނަދޫ "ވައިހޭ" ޢާއިލާގެ އެންމެއިސް4ބެއިންނަކީ ވައިހޭ ދޮންބެ، ވައިހޭ ކާސިންބެ، ވައިހޭ ހުތާބެ، އަދި ވައިހޭ ކަޅުބެ އެވެ.\n1- ވައިހޭ ދޮންބެ\n2- ވައިހޭ ކާސިންބެ\n3- ވައިހޭ ހުތާބެ\n4- ވައިހޭ ކަޅުބެ\nހަވަރުތިނަދޫ ވައިހޭ ދޮންބެގެ ދަރިންނަކީ ކާސިންބެ، ކަޅުދިޔެ، ކުޑަދިޔެ އެވެ.\nހަވަރުތިނަދޫ ވައިހޭ ދޮންބެގެ ކާސިންބެގެ ދަރިންނަކީ އިބްރާހީމް ޤާސިމް(އިބްރާހީމްފުތު) ސައިބޭރިޔާ/ތިނަދޫ، އަދި ރެކިދިޔެއެވެ.\nހަވަރުތިނަދޫ ވައިހޭ ދޮންބެގެ ކަޅުދިޔެގެ ދަރިންނަކީ މަރިޔަމް ޔޫސުފު ބްރޯން/ތިނަދޫ، ޢަބުދުﷲ ޔޫސުފު(ރެކިބެ) ޕޭލް/ތިނަދޫ، ޙައްވާ ޔޫސުފު ވެސްޓްބީޗް/ތިނަދޫ އެވެ.\nހަވަރުތިނަދޫ ވައިހޭ ދޮންބެގެ ކުޑަދިޔެގެ ދަރިންނަކީ ޙައްވާ ޙުސައިން އުޖާލާގެ/ތިނަދޫ، މުޙައްމަދު ނަޖީބު(ކަލޯބެ) ސީނިއަރުގެ/ތިނަދޫ، ޢާއިޝަތު ޙުސައިން ސޫރަޖުގެ/ތިނަދޫ، މަރިޔަމް ޙުސައިން ކަސްތޫރިގެ/ތިނަދޫ، ޙަސަން ޢަލީ މާފުށީގެ/ތިނަދޫ، ޢަބުދުﷲ ޢަލީ، އަދި ޙަބީބު ޢަލީ އެވެ.\nހަވަރުތިނަދޫ ވައިހޭ ކާސިންބެގެ އާމިންދައިތަގެ ފިރިއަކީ އެރަށު ކަންޓާ އިސްމާޢީލްބެ އެވެ. މިދެމަފިރިކަނބަލުންގެ ދަރިންނަކީ މުޙައްމަދު އިސްމާޢީލް، ޙަސަން ޢިސްމާޢީލް ސީކޯ/ތިނަދޫ، މަރިޔަމް އިސްމާޢީލް، އިބްރާހީމް އިސްމާޢީލް/ އޮލިމް/ތިނަދޫ، އަދި ޢާއިޝަތު އިސްމާޢީލް އެވެ.\nހަވަރުތިނަދޫ ވައިހޭ ހުތާބެގެ ދަރިންނަކީ ކާސިންބެ، އަދި އާމިންދިޔެ އެވެ.\nހަވަރުތިނަދޫ ވައިހޭ ހުތާބެގެ ކާސިންބެ ކައިވެނިކުރެއްވީ އެރަށު އޮޅަބެއްޔާގެ ސަންފާދިޔެއާއި އެވެ. މިކައިވެނީގެދަރިންނަކީ\nމަރިޔަމް ޤާސިމް(މަރިޔާ) އާބަހާރުގެ/ތިނަދޫ، ދޮންކަމަނަ ޖެމިނީހައުސް/ތިނަދޫ، ޙައްވާ ޤާސިމް ތްރީލައިންސް/ތިނަދޫ، އާދަމް ޤާސިމް އެވެ.\nހަވަރުތިނަދޫ ވައިހޭ ހުތާބެގެ ކާސިންބެގެ މަރިޔަމް ޤާސިމް(މަރިޔާ) އާބަހާރުގެ/ތިނަދޫ ގެ ދަރިންނަކީ ޢަބުދުﷲ ޙުސައިން، ޙައްވާ ފަރީދާ، އަޙުމަދު ޙުސައިން، މުޙައްމަދު ރަޝީދު ޙުސައިން، ޢަލީ ވަޙީދު ޙުސައިން، ފާޠިމަތު ރަޝީދާ ޙުސައިން، މުޙައްމަދު ޢަފީފު ޙުސައިން އެވެ.\nހަވަރުތިނަދޫ ވައިހޭ ހުތާބެގެ ކާސިންބެގެ ދޮންކަމަނަ ޖެމިނީހައުސް/ތިނަދޫ ގެ ދަރިންނަކީ މުޙައްމަދު މުޢީނު، މަރިޔަމް ރުޤިއްޔާ، މުޙައްމަދު ނަސީމު، މަރިޔަމް ޒަރީނާ، މުޙައްމަދު ޢިމާދު، ފާޠިމަތު ޞަފިއްޔާ، ޢަލީ ޝަމީމު، މުޙައްމަދު ނިޔާޒު، އާމިނަތު ރިޔާޟާ، ތަސްނީމާ ޒަކަރިއްޔާ، ޢާއިޝަތު ޒަކަރިއްޔާ އެވެ.\nހަވަރުތިނަދޫ ވައިހޭ ހުތާބެގެ ކާސިންބެގެ ޙައްވާ ޤާސިމް ތްރީލައިންސް/ތިނަދޫ ގެ ދަރިންނަކީ ޢާއިޝަތު ޒާހިރާ، މަރިޔަމް ސަކީނާ، މުޙައްމަދު ޢަޒީޒު އެވެ.\nހަވަރުތިނަދޫ ވައިހޭ ހުތާބެގެ އާމިންދިޔެގެ ދޮންކަމަނަގެދަރިންނަކީ ދޮންބީފާނު(ދޮންފާންދިޔެ) ކާޕެންޓަރވިލާ/ތިނަދޫ، ސަޢުދިއްޔާ މުޙައްމަދު ވައިލެޓްވިލާ/ތިނަދޫ، އަދި އާދަމް ސަޢީދު ވެސްޓްލައިޓް/ތިނަދޫ އެވެ.\nހަވަރުތިނަދޫ ވައިހޭ ކަޅުބެ ކައިވެނިކުރެއްވީ ކޮލަމާފުށީ ކުދުހުތަގެ ކަލޯގެ ރައްކައްދައިތާ އާއި އެވެ. މިކައިވެނީގެދަރިންނަކީ އިބްރާހީމް، ފާތިންދިޔެ، ދިޔެ، ދޮންކަލޯ، ކަޅުދައިތަ، ކަޅުފުތުބެ އެވެ.\nހަވަރުތިނަދޫ ވައިހޭ ކަޅުބެގެ އިބްރާހީމްގެދަރިންނަކީ ޙަސަން އިބްރާހީމް ގްރީންސްޓާރ/ތިނަދޫ، މޫސާ އިބްރާހީމް(ރެކިބެ) އިރުމަތީގެ/ތިނަދޫ، މުޙައްމަދު އިބްރާހީމް ޓިބެޓް/ތިނަދޫ، އަދި މަރިޔަމް އިބްރާހީމް ގާޑްނިންގ/ތިނަދޫ އެވެ.\nހަވަރުތިނަދޫ ވައިހޭ ކަޅުބެގެ ފާތިންދިޔެގެ ދަރިންނަކީ ދޮންކައިދާ، އަދި އާމިންދިޔެ އެވެ.\nހަވަރުތިނަދޫ ވައިހޭ ކަޅުބެގެ ދިޔެގެ ދަރިންނަކީ ޢަލިފުތު(އާރަންގާ ޢަލިފުތު)، އިބްރާހީމް(ޓޫރަންގާ އިބްރާހީމް) ޙަސަންފުތު (ވޮޓެ ޙަސަންފުތު) ނިވިޔާގެ/ތިނަދޫ އެވެ.\nހަވަރުތިނަދޫ ވައިހޭ ކަޅުބެގެ ދޮންކަލޯގެ ދަރިންނަކީ ޙުސައިންބެ ހިލިހިލާގެ/ކޮލަމާފުށި، މަރިޔަމްދައިތަ ކަރަންކާގެ/ ކޮލަމާފުށި އެވެ.\nހަވަރުތިނަދޫ ވައިހޭ ކަޅުބެގެ ދޮންކަލޯގެ ޙުސައިންބެ ހިލިހިލާގެ/ކޮލަމާފުށި ގެ ދަރިންނަކީ ޙަސަން ޙުސައިން ހިލިހިލާގެ/ކޮލަމާފުށި، ޒާހިރާ ވަލުގެ/ކޮލަމާފުށި، ޝަރީފު ތެވެލި/ ކޮލަމާފުށި އެވެ.\nހަވަރުތިނަދޫ ވައިހޭ ކަޅުބެގެ ދޮންކަލޯގެ މަރިޔަމްދައިތަ ކަރަންކާގެ/ ކޮލަމާފުށި ގެ ދަރިންނަކީ އަޙުމަދު ވަސީމު، މުޙައްމަދު ވަސީމު، ވަސީމާ، ނާޞިރު އެވެ.\nހަވަރުތިނަދޫ ވައިހޭ ކަޅުބެގެ ކަޅުދައިތަގެދަރިންނަކީ އާދަމްފުތު(ފަޅޯފަނި އާދަމްފުތު)، ދަލިކެދައިތާ، ރެކިދިޔެ އެވެ.\nހަވަރުތިނަދޫ ވައިހޭ ކަޅުބެގެ ކަޅުފުތުބެގެ ދަރިންނަކީ ޙަލީމާ ޓިބެޓް/ތިނަދޫ، އާދަމްބެ/ވިލިގިލި، ދޮންބެއްޔާ/ކޮލަމާފުށި، މޫސާބެ/ ވިލިގިލި އަދި މަރިޔަމްދިޔެ އެވެ.\n07 އެޕްރީލް 2013މ.


'Strong Woman'' Ge Dhevana Bayeh Nerenee - Vaguthu\n''ސްޓްރޯންގެ ވުމެން'' ގެ ދެ ވަނަ ބައެއް ނެރެނީ\nދެކުނު ކޮރެއާގެ ޑްރާމާތަކާއި ފިލުމުތަކާއި ލަވަތައް މިހާރު ދުނިޔޭގެ ކޮންމެ ހިސާބެއްގައި ވެސް ގިނަ ބައެއްގެ މެދުގައި މަގުބޫލެވެ.\nރާއްޖޭގެ ވެސް ގިނަ މީހުންނަކީ ދެކުނު ކޮރެއާގެ ޑްރާމާ، ފިލުމު ނުވަތަ ލަވަތައް އަޑުއެހުމަށް ޝައުގުވެރިވާ ބައެކެވެ. ''ކޭ ޑުރާމާ'' ބަލައި ހިތްވާ ފަރާތްތަކުން އެންމެ އިންތިޒާރު ކުރަމުން އަންނަނީ އެމީހުންނަށް އެންމެ ކަމުދާ ޑުރާމާއެއްގެ ދެވަނަ ބަޔަށެވެ.\nމިގޮތުން ''ހުވަރަންގް''، ''މޫން ލަވާސް''، ''ޑިސެންޑެންސް އޮފް ދަ ސަން''، ''ސްޓްރޯންގް ވުމެން''، ''ގޮބްލިން'' ފަދަ ޑްރާމާތަކަކީ އޭގެ ދެވަނަ ބަޔަށް ގިނަ ބަޔަކު އިންތިޒާރު ކުރަމުންދާ ޑުރާމާތަކެވެ.\nމީގެތެރެއިން ''ސްޓްރޯންގެ ވުމެން'' ގެ ދެ ވަނަ ބަޔަށް އިންތިޒާރު ކުރަމުންދާ ފަރާތްތަކަށް އެމީހުންގެ އިންތިޒާރަށް ނިމުމެއް އައީއެވެ. ސޯޅަ އެޕިސޯޑަށް ބަހައިލާފައިވާ މި ޑްރާމާއަކީ އާދަޔާ ޚިލާފު ބާރެއް ހުންނަ އަންހެނެއްގެ ދިރިއުޅުން ދައްކުވައިދޭ މަޖާ، ލޯބީގެ އަދި ތްރިލާ ޑުރާމާއެކެވެ.\nޕާކް ބޯ ޔަންގްއާއި ޕާކް ހުއަން ސިކްއާއި ޖިސޫ ހިމެނޭ މި ފިލުމުގެ ދެވަނަ ބައިން ފެންނާނެ ތަރިންގެ ނަން އިއުލާން ކޮށްފައި ނެތް ނަމަވެސް ގިނަ ބެލުންތެރިން އެދެމުންދަނީ ދެވަނަ ބައިގައި ވެސް މި ތިން ފަންނާނުން ފެނިގެން ދިޔުމަށެވެ.\nޖޭޓީބީސީގެ ''ސްޓްރޯންގް ވުމަން ދޮ ބޮންގް ސޫން'' ގެ ސްކްރިޕްޓް ލިޔުނު މީހާ ވަނީ މި ޑުރާމާގެ ދެވަނަ ބައެއް ލިޔަމުންދާ ކަމަށް އިއުލާން ކޮށްފައެވެ.\nމި އިއުލާން ކުރުމާއެކު މި ޑުރާމާގެ ސަޕޯޓަރުންނަށް އެމީހުންގެ އިންތިޒާރަށް ނިމުމެއް އައީއެވެ.\nޖުލައި 8, 2021 12:44


ރޯދަ އާއި ދުޅަހެޔޮ ސިއްހަތާ ހުރި އަޖައިބެއް ފަދަ ގުޅުން\nރޯދައަށް ހުރުމަކީ ބޭކާރު ވިސްނުން ތަކާއި ޚިޔާލުތަކުން ވެސް ދުރުކޮށްދީ ސިކުނޑި ތާޒާ ކަންމަތީ ގައި ބަހައްޓައިދޭ ކަމެއް\n6 ޖޫން 2018 | ބުދަ 16:34\nރޯދަ މަހަކީ ވަކިން ހާއްސަކޮށް ކޮންމެ މީހެއްގެ ދިރިއުޅުމަށް ވެސް ތަފާތު ބަދަލުތައް ގެންނަ ނުވަތަ ގެނުވައިދޭ މައްސަރެކެވެ. އޭގެ ތެރެއިންވެސް ފާހަގަ ކޮށްލެވެނީ ހަށިގަނޑަށް އަންނަ އަޖައިބެއް ފަދަ ބަދަލުތަކެވެ. ވަކިން ހާއްސަކޮށް ރޯދައަށް ހުރުމުގެ ސަބަބުން ހަށިގަނޑަށް ލިބޭ ފައިތާތައް އެހާމެ ގިނައެވެ.\nއޭގެތެރެއިން ފާހަގަކޮށްލެވޭ ކަންކަމަކީ:\nދުޅަހެޔޮ ސިއްހަތެއްގައި ބަހައްޓައި ދިނުމަށް އެހީތެރިވެދޭ: ރޯދައަށް ހުރުމަކީ ހަށިގަނޑުގައިވާ ހޯމޯންސް ތަކަށާއި އެކި އެކި ކެމިކަލް ރިއެކްޝަން ތަކަށް އަސަރު ކުރުވާ ކަމެކެވެ. އޭގެ ސަބަބުން ފެޓް ޓިޝޫތައް ވިރުވައިދީ ބަރުދަން ލުއިކޮށްދެއެވެ.\nހަކުރު ބަލިން ދުރުކޮށްދޭ: ރޯދައަށް ހުރުމުގެ ސަބަބުން 'އިންސުލިން' މި މާއްދާ އުފައްދައިދޭ ވަރު މަދުވެގެން ދެއެވެ. ހަމައެއާއެކު ރޯދައަށް ހުންނަތާ ކުޑަދުވަސް ކޮޅެއްގެ ތެރޭގައި ހަށިގަނޑުން %30 ހަކުރު ދަށްކޮށްދޭ ކަމަށް ދިރާސާ ތަކުން ދައްކައެވެ.\nހިތުގެ ބަލިތަކުން ދުރުކޮށްދޭ: ދިރާސާތަކުން ދައްކާގޮތުގައި ރޯދައަށް ހުރުމަކީ ހިތުގެ ބަލިތަކަށް އޮތް ޝިފާއެކެވެ. އަދި ހިތުގެ ލޭ ހޮޅިތައް ދުޅަހެޔޮ ކަންމަތީގައި ބަހައްޓައިދޭ ކަމެއް ވެސް މެއެވެ.\nހިތްހަމަ ޖެހުން ގެނެސްދޭ: ތަފާތު ބަލިތަކުން ރައްކާތެރި ކޮށްދިނުމުގެ އިތުރަށް ރޯދައަށް ހުރުމަކީ ހިތްހަމަ ޖެހުން ގެނެސްދޭ ކަމެކެވެ. ސިއްހީ މާހިރުން ވިދާޅުވާ ގޮތުގައި ރޯދައަށް ހުރުމަކީ ބޭކާރު ވިސްނުން ތަކާއި ޚިޔާލުތަކުން ވެސް ދުރުކޮށްދީ ސިކުނޑި ތާޒާ ކަންމަތީގައި ބަހައްޓައިދޭ ކަމެކެވެ.


ކުއްޖާގެ ބައްޕައާ ގާތް ގުޅުމެއް ނޯވޭ، ދައްކަނީ ހަގީގަތެއް ނެތް ވާހަކައެއް: އޭސީޕީ ރިޔާޒު – Dhen.mv\nކުއްޖާގެ ބައްޕައާ ގާތް ގުޅުމެއް ނޯވޭ، ދައްކަނީ ހަގީގަތެއް ނެތް ވާހަކައެއް: އޭސީޕީ ރިޔާޒު\nގއ. ކަނޑުހުޅުދޫގައި އުމުރުން ދެ އަހަރުގެ ކުޑަ ކުއްޖަކު ރޭޕްކުރި މައްސަލާގައި ފުލުހުން ހައްޔަރުކޮށްފައިވާ އެކުއްޖާގެ ބައްޕައަކީ އެސިސްޓެންޓް ކޮމިޝަނަރު އޮފް ޕޮލިސް މުހައްމަދު ރިޔާޒުއާ ވަރަށް ގާތް ގުޅުމެއް އޮންނަ މީހެއް ކަމަށް ބުނެ ދެކެވެމުން އަންނަ ވާހަކަތައް ރިޔާޒު ދޮގު ކުރައްވައިފިއެވެ.\nކުއްޖާގެ ބައްޕަ ހައްޔަރު ކުރުމުގައި ފުލުހުން ލަސްކުރަމުން ދިޔައީ ރިޔާޒާއި ކުއްޖާގެ ބައްޕަ ދެމެދު ގާތް ގުޅުމެއް އޮންނާތީ ކަމަށް މީސް މީޑިއާގައި ބައެއް މީހުން އަންނަނީ ބުނަމުންނެވެ.\nނަމަވެސް އެ ވާހަކަތައް ދޮގު ކުރައްވާ ފޭސްބުކްގައި ރިޔާޒު ކުރެއްވި ޕޯސްޓެއް ވިދާޅުވީ އެފަދަ ވާހަކަތައް ބައެއް ފަރާތްތަކުން ދައްކަމުން ގެންދަނީ އޭނާ މަސައްކަތް ކުރައްވާ ދާއިރާގެ ސަބަބުން ކަމަށެވެ. އަދި މީގެކުރިން އެ ތުހުމަތުތަކަށް އެއްވެސް އެއްޗެއް ވިދާޅުވާން ބޭނުން ނުވީ ވެސް އެކަމުގެ ސަބަބުން ކަމަށް އޭނާ ވިދާޅުވިއެވެ.\nއޭނާ ވިދާޅުވީ އެކަމުގައި އެންމެ ފަހުން އެއްޗެއް ވިދާޅުވާން ޖެހުނީ އެ ވާހަކަތަކުގެ ސަބަބުން ރިޔާޒުގެ އާއިލާއަށް ކުރިމަތިވެދާނެ ހިތާމައާ ނުރައްކަލުގެ ސަބަބުން ކަމަށާއި އެއީ އެއްވެސް ހަގީގަތެއް އެކުލެވިގެންވާ ވާހަކަތަކެއް ނޫން ކަމަށެވެ.\nބައެއް ފަރާތްތަކުން ބުނަމުން ދަނީ ކުއްޖާގެ ބައްޕައަކީ އޭސީޕީ ރިޔާޒުގެ ކުޑައިރުގެ ވަރަށް ގާތް އެކުވެރިއެއް ކަމަށެވެ. އެހެންނަމަވެސް ފޭސްބުކް ޕޯސްޓުގައި ރިޔާޒު ވަނީ އެކަންވެސް ދޮގު ކުރއްވާފައެވެ. އެގޮތުން ކުއްޖާގެ ބައްޕައާ ރިޔާޒްއާ އެއްވެސް ގުޅުމެއް އެއްވެސް އިރެއްގައި ނޯންނާނެ ކަމަށާއި އެމީހާއަށް ހިމާޔަތް ދިނުމުގެ ގޮތުން އެއްވެސް ކަމެއް ކޮށްފައި ނުވާނެ ކަމަށް ރިޔާޒު ވިދާޅުވިއެވެ.\nކުޑަ ކުއްޖަކު ރޭޕްކުރި މައްސަލާގައި، ހައްޔަރުކޮށްފައިވާ މީހުންނަކީ އެކުއްޖާގެ ބައްޕައާ ކުއްޖާގެ ކާފަ އަދި މުނިކާފައެވެ. ކުއްޖާގެ ބައްޕައަށް ކުރަނީ އިހުމާލުވުމުގެ ތުހުމަތެވެ.


އިސްރާއީލް އަތުން ޕޯޗުގަލަށް ފަސޭހަ މޮޅެއް\nއިސްރާއީލް އަތުން ޕޯޗުގަލް މޮޅުވީ 4-0 ގެ ނަތީޖާއަކުން\nފުރަތަމަ މެޗުން ޕޯޗުގަލް ވަނީ ސްޕެއިނާ އެއްވަރުވެފައި\n10 ޖޫން 2021 | ބުރާސްފަތި 02:00\nޕޯޗުގަލާއި އިސްރާއީލް ބައްދަލުކުރި މެޗުގެ ތެރެއިން: މި މެޗުން ޕޯޗުގަލް މޮޅުވީ 4-0 ން\nކުރިއަށް އޮތް ޔޫރޯ ފުޓްބޯޅަ މުބާރާތަށް ތައްޔާރުވުމުގެ ގޮތުން ބުދަ ދުވަހުގެރޭ ކުޅުނު ބައިނަލްއަގުވާމީ އެކުވެރިކަމުގެ މެޗުން އިސްރާއީލް އަތުން ފަސޭހަކަމާއެކު ޕޯޗުގަލް މޮޅުވެއްޖެއެވެ.\nއަމިއްލަ ގައުމުގައި ކުޅުނު މެޗުން ޕޯޗުގަލް މޮޅުވީ 4-0 ގެ ނަތީޖާއަކުންނެވެ.\nމި މެޗުގައި ޕޯޗުގަލުން މޮޅު ކުޅުމެއް ދެއްކިއިރު، މެޗުގެ ފުރަތަމަ ހާފުގައި އެ ގައުމުން ވަނީ ދެ ލަނޑުގެ ލީޑެއް ނަގާފައެވެ. އެގޮތުން މި ހާފު ނިމެން ހަތަރު މިނެޓަށް ވެފައި ވަނިކޮށް ބްރޫނޯ ފެނާންޑޭސްގެ ލަނޑުން ޕޯޗުގަލުން ލީޑު ނެގިއިރު، އޭގެ ދެ މިނެޓު ފަހުން ކެޕްޓަން ކްރިސްޓިއާނޯ ވަނީ ލަނޑެއް ޖަހައި، ލީޑު ފުޅާކޮށްދީފައެވެ.\nމެޗުގެ ދެވަނަ ހާފުގައިވެސް ޕޯޗުގަލުން މޮޅު ކުޅުމެއް ދެއްކިއިރު، މެޗު ނިމެން ހަތަރު މިނެޓަށް ވެފައި ވަނިކޮށް ޖޮއާއޯ ކަންސޭލޯ ވަނީ އެ ގައުމުގެ ތިންވަނަ ލަނޑު ޖަހާފައެވެ. ދެން މި މެޗުގައި ޕޯޗުގަލުން ޖެހި އަނެއް ލަނޑު އިތުރު ވަގުތުގައި ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ފެންނާންޑޭސްއެވެ.\nއަންނަ ހުކުރު ދުވަހުގެރޭ ފަށާ ޔޫރޯއަށް ތައްޔާރުވުމުގެ ގޮތުން ކުޅުނު އެކުވެރިކަމުގެ ދެވަނަ މެޗުން ޕޯޗުގަލް މޮޅުވިއިރު، މިދިޔަ ހަފުތާގައި ކުޅުނު އެކުވެރިކަމުގެ ފުރަތަމަ މެޗުން ޕޯޗުގަލާއި ސްޕެއިން ވަނީ އެއްވަރުވެފައެވެ.\nމި ފަހަރުގެ ޔޫރޯގެ މަރުގެ ގްރޫޕް ކަމަށްވާ ގްރޫޕް އެފް ގައި ޕޯޗުގަލް ހިމެނޭއިރު، އެ ގްރޫޕުގައި ދެން ހިމެނެނީ ފްރާންސް، ޖަރުމަން އަދި ހަންގޭރީއެވެ. ޔޫރޯގައި ޕޯޗުގަލުން ކުޅޭ ފުރަތަމަ މެޗުގައި އަންނަ ހަފުތާގެ އަންގާރަ ދުވަހުގެރޭ ނުކުންނާނީ ހަންގޭރީއާ ދެކޮޅަށެވެ.\nޕޯޗުގަލް ޔުއެފާ ޔޫރޯ ޔޫރޯ 2020\nޔޫރޯ 2020 - ޕޯޗުގަލާއި ހަންގޭރީގެ ކުރިމަތިލުން


Jabir Dhathuru Kuramundhiya Dhoanyeh Farah Araifi - Vaguthu\nޖާބިރު ދަތުރު ކުރަމުންދިޔަ ދޯންޏެއް ފަރަށް އަރައިފި\nރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު، އަދި ޑީއާރްޕީގެ ލީޑަރު އަބްދުﷲ ޖާބިރު ދަތުރު ކުރަމުން ގެންދިޔަ މާގޯ ސަޕްލައި ދޯނި ފަރަށް އެރުމާއި ގުޅިގެން ސިފައިން އެހީތެރިކަން ފޯރުކޮށްދީފިއެވެ.\nއެ ދޯނި ފަރަށް އަރާފައި ވަނީ މެއި 12 ވަނަ ދުވަހުގެ ރޭ ދަންވަރުއެވެ. އެ ހާދިސާގައި އެއްވެސް މީހަކަށް އަނިޔާވެފައެއް ނުވެއެވެ.\nޑީއާރުޕީއިން ކުރީ ޓްވީޓެއްގައި ބުނެފައި ވަނީ، އެޕާޓީގެ ލީޑަރު ދަތުރު ކުރަމުން ގެންދިޔަ މާގޯ ސަޕްލައި ދޯނި ލ.ހުޅުމެންދޫ ފަރަށް އެރުމާއި ގުޅިގެން އެމްއެންޑީއެފްގެ އެހީތެރިކަން ލިބުނު ކަމަށެެވެ.\nއަދި މިދޯނި ފަރަށް އެރުމާއެކު އެމްއެންޑީއެފް އެހީވި ކަމަށާއި، މި ދޯނި ފުން ކުރެވުނީ ދެ ދުވަހުގެ މަސައްކަތުން ކަމަށް ޑީއާރްޕީން ބުންޏެވެ.\nL. Hulhemendhoo farah mi partyge Leader dhathurukuravvamun gendhevi Margo supply dhoani erumaai eku @MNDF_Official Central Command ge Karnel Mohamed Ibrahim ge commandge dhashun Central Command ge team in kohdhdhevvi buramassaikathah Hon @chairmanjabir ge hifehettumeahnei 1/2\n— DRP (@drpmaldives) May 28, 2020\nޑީއާރްޕީން ވަނީ ކާނަލް މުޙައްމަދު އިބްރާހިމްގެ ކޮމާންޑުގެ ދަށުން ސެންޓްރަލް ކޮމާންޑްގެ ޓީމުން ކުރި ބުރަ މަސައްކަތަށް ހިފެއްޓުމެއްނެތް ޝުކުރު އަދާކޮށްފައެވެ.\nއިތުރަށް ޑީއާރްޕީން ވަނީ އެ ދޯންޏަށް އެހީތެރިވުމުގެ ކަންކަން ވަރަށް ފުރިހަމަކަމަށް ބުނެ، އެކަމަށްޓަކައި ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިޙަށާއި، ޑިފެންސް މިނިސްޓަރު މާރިޔާ ދީދީގެ އިތުރުން ޗީފް އޮފް ޑިފެސްންސް ފޯސްއަށް ޝުކުރު ދަންނަވާފައެވެ.\nއެންމެ އަވަހަށް އިޤްތިސާދު ހުޅުވާލި ޤައުމަކަށް ރާއްޖެ ވުމަކީ ފަޚުރެއް، ރައީސް ސޯލިހަކީ ހީރޯއެއް - ޑީއާރުޕީ\nމެއި 28, 2020 17:29\nމިއީ މިހާ ރު ފަރުސޮރުތަ؟ ޖާބެ ކޮބާ؟\nއިއްޒަތްތެރި މްމަބަރު ޖާބިރު!! މިބޭފުޅާ އެބައުޅުއްވާ ވަރަށް ބުރަކޮށް އިންވެސްޓްކުރަމުން!! އެވެން އަނގައިން!! އަދި މިވީހާތަނަށް ލޯލާރިއެއްވެސް ޚަރަދު ނުކުރޭ!! ކާށިދޫ އާއި ގާފަރާއި ދޭތެރެވެސް އަނގައިން ބޮޑު އިންވެސްޓެއް ކުރި!! ކޭބަލް ކާރު ދުއްވަން!! މިދޭތެރެއަކުން ގއ އަތޮޅުގައި އޮތް ފަޅު ރަށަކަށް ގަވާޢިދާ ޚިލާފަށް އަރާ އެރަށަކީ ތިމަންނަގެ ރަށެކޭ ކިޔައިގެން އުޅުނު އެރަށުގައި ޑީކޯ ޗެމްބަރެއް އަޅަން އަނގައިން އިންވެސްޓް ކޮށްގެން!! މިކަހަލަ އެތައް އިންވެސްޓެއް މިބޭފުޅާ އެބަކުރައްވާ!! އަދި ތަންކޮޅެއް ކުރިން ހޮނޑައިދޫ ބީޗުގައި ސަންސެޓް ބަލަން ހައެއްގެ މީހުން ގޮވައިގެން އިންވެސްޓްކޮށްގެން އުޅެނިކޮށް ބަޔަކު އަރާ އެ އިންވެސްޓްވެސް ރޫޅާލި!! ދެން މިބޭފުޅާ މިއުޅުއްވީ މިއޮތް ބޮޑު ރަމޟާންމަހު ގއ.އަތޮޅު ފަޅުރަށެއްގައި ދުވާލު ހަތަރު ދަމު އިންވެސްޓުކުރަމުން!! އަދި ދުއްވާ އެއްޗަކަށް އަރައިފިއްޔާ އޭގައިވެސް އިންވެސްޓްކުރަމުން!! އޭގައި ތިބެނީވެސް އިންވެސްޓުކުރާ މީހުން!! އެހެންވީމަ ބައެއްފަހަރު ފަރުފަރާ ގިރިވެސް އޮޅި ދުއްވާ އެތިގަނޑުވެސް ދެތިން ފަހަރު އުރިއްޖެ!! ކުރާނެ ކަމެއްނެތް!!\nމެއި 28, 2020 17:56\nރކޮވިޑާއި ޖެހިގެން ކޭބަލް ކާ ރު ދަތު ރުތައް މެދު ކަނޑާލައިފައިވާތީ ލޮލީ ދަތު ރު ކު ރެއްވީ ބޮއްކުރާ އެއްގައެވެ\nވަހީދު ބެ-- --\nމެއި 28, 2020 17:57\nއެންޓި ބޮޑުމޮހޮރާ ލެޖެންޑްސް\nމެއި 28, 2020 18:02\nހައްހައްޙައްހައްހާ ދެން އަތްޖަހާ ލޮލީ ޖާބެ އެއޮތީ ބުއްޅަ ބުނީތީ ފަރަށް އަރާފަ! 🤣🤣🤣\nދެންތީ ބޮޑުވަރު ތި ދޯނީގައި ރަނގަޅަށް ތަންދޮރުފިލާ ނިޔަމި ކުރަން އެނގޭ މީހަކަށް ތިވަރެއް ނުވާނެ...\nތި ފޮޓޯގަ އަނެއްކާ ޖާބިރު ނިއްކުރީގައި ހުދުބަލި ޖެހިފަތަ އެހެރީ؟\nމެއި 28, 2020 18:12\nޑީއާރުޕީންގެ ފަރާތުން ޓްވީޓް ކުރަން ހުންނަނީ ކާކުބާ..ޖާބިރުތަ؟ ނޫނީ ދިޔާނާތަ؟\nމެއި 28, 2020 18:54\nމިއީ ސްޓަންޓް ހަދާ ދިވެހި ސްޓަންޓް މޭން، މީނާ އާއި ބުއްޅަބެ ވާދަކުރަނީ\nމެއި 28, 2020 18:57\nޖާބިރު ޑޮން. ޙާދަ ގަޓު ފޮތޮއެކޭ. އަޅުގަނދަށް ހީވަނީ ތިޔަ ސިޔާސީބައި ދޫކޮށް ލައްވާފަ ފިލްމު ކުޅެން ފެއްޓެވިއްޔާ މާހިނގާނެހެން.\nމެއި 28, 2020 18:59\nގައްޑާއޭ އިނގޭތޯ. ޖާބިރު ޑޮން. ޙާދަ ގަޓު ފޮޓޮއެކޭ. އަޅުގަނދަށް ހީވަނީ ތިޔަ ސިޔާސީބައި ދޫކޮށް ލައްވާފަ ފިލްމު ކުޅެން ފެއްޓެވިއްޔާ މާހިނގާނެހެން.\nމެއި 28, 2020 20:09\nމިހިރީ މިޤައުމުގަ ކަންތައް ހިނގާގޮތް،\nނިކަމެތިމީހާގެ ދޯނިފަރަށްއެރީމާ ތިޔަފޯސްތަކެއް ނުފެނޭ އޮޑިވެރިމީހާ ބޮލައްކަނޑާލާފަ ދާނީ\nމިގޮތައް ވަރައްގިނަ ދިވެހިންގެ އަގުބޮޑެތި އޮޑިފަހަރު ފަރަށްއަރާ ނެތިފަނާވެ ހިނގައްޖެ\nބޮޑުންގެ ކަންތަކުގާ މިފޯސްތައް ވ އެކްޓިވ ކޮށް !\nމެއި 28, 2020 20:34\nތިވާނީ ގާފަރަށް ކަމަށް އެރީ\nމެއި 28, 2020 20:43\nޖާބިރުގެ ކޮއްމެ ވާހަކައެއް ޑރޕގެ ލެޓާހެޑުން މައުލޫމާތުދެނީ މިނޫނީ ނެތީތަ ޕާޓީއެއްގެ ލީޑަރެ...ބަލަ ޑރޕއަކީ އާއްމު މެމްބަރުންގެ ޕާޓީއެއް އެއީ ވިޔަފާރި މުދަލެނޫން.. .ސިޔާ ސީޕާޓީގެ އަ ސާ ސީ ގަވާއިދުގަ އޮވޭތަ ޕާޓީގެ ލީޑަރަކަށްހުންނަ މީހެއްގެ އަމިއްލަ މަ ސްލަހަތުގެ ހުރިހާކަމެ ޕާޓީގެ ނަންބޭނުންކުރަން...ތިއަށްވުރެ ރަގަޅުވާނެ ހޮޑައިދޫގެ ފޮޓޯއެއް ބޭނުންކުރާނަމަ...މާދަމާ މަޖުލިހަށް ގަރާރެލާނެ ތިފަރު އޮތްތަނުންނަގަން...\nމެއި 28, 2020 21:12\nޖޫރިމަނާކޮށްލާތި ހޭ އަރާވަރަށް\nކޮބާހޭ ކާށިދޫއާއި ގާފަރާދޭތެރޭ އެޅި ބުރިޖު؟ ކޮބާހޭ މާލޭން ކާށިދޫއަށް 20 މިނެޓުން ދެވޭ ފްލައިޓްތައް؟ ކޮބާހޭ ކާށިދޫގަ ހުޅުވި ޖާބިރު ބޭންކު؟\nކޮބާހޭ ކާށިދޫއާއި ގާފަރާދޭތެރޭ އެޅި ޖޭބަލްކާރު؟ ކޮބާހޭ މާލޭން ކާށިދޫއަށް 20 މިނެޓުން ދެވޭ ފްލައިޓްތައް؟ ކޮބާހޭ ކާށިދޫގަ ހުޅުވި ޖާބިރު ބޭންކު؟


BREAKING: Dheenaa Khilaafu Amaluthakaai, Dheenuge Namugai Hahdhu Fahana Alhaa Dhiyumah Furusathu Nudheynan - Raees Solih - Vaguthu\nދީނާ ހިލާފު އަމަލުތަކާއި، ދީނުގެ ނަމުގައި ހައްދު ފަހަނައަޅާ ދިއުމަށް ފުރުސަތު ނުދޭނަން - ރައީސް ސޯލިހް\nދީނާ ހިލާފު އަމަލުތަކާއި، ދީނުގެ ނަމުގައި ހައްދު ފަހަނައަޅާ ދިއުމަށް ފުރުސަތު ނުދޭނެ ކަމަށް ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެއެވެ.\nރައީސް މިހެން ވިދާޅުވީ މިހާރު ރައީސް އޮފީހުގައި ކުރިއަށްދާ ނޫސްވެރިންގެ ބައްދަލުވުމުގައެވެ.\nއެ ބައްދަލުވުމުގައި ވާހަކަފުޅުދައްކަވަމުން ރައީސް ސޯލިހި ވިދާޅުވީ، ރާއްޖޭގެ ސޯޝަލް މީޑިއާގައިވެސް މި ވަގުތު ބައެއް ކަހަލަ ކަންތައްތައް ހިނގާ ހަލަބޮލިކަމެއްގެ ތެރެއަށް ދާތަން ފާހަގަވާ ކަަމަށެވެ. ރައީސް ސޯލިހު ވިދާޅުވީ، ރާއްޖޭގައި ހަމަޖެހުން އޮތުމަކީ ރާއްޖޭގެ ތަރައްގީއަށް ވަރަށް މުހިންމު ކަމެއް ކަމަށެވެ.\n"އެއްވެސް ފަރާތަކުން އެއްވެސް ބޭފުޅަކު ރާއްޖޭގެ ހަމަނުޖެހުން ނަގާލުމަށްޓަކައި އެއްވެސް ކަމެއް ކުރުމަކީ އަޅުގަނޑުމެން އެދޭ ކަމެއް ނޫން". ރައީސް ވިދާޅުވިއެވެ.\nރައީސް ވިދާޅުވީ، ދީނުގެ ނަމުގައި ކުރެވޭ ބަހުސްއެއް ކުރެވެމުންދާ ކަމަށާއި، ދީނާއި ހިލާފަށް ހިންގާ ކަންތައްތަކަށް ފުރުސަތު ނުދެއްވާނެ ކަމަށެވެ.\n"އަޅުގަނޑުމެންގެ ގާނޫނި އަސާސީގައި ވަރަށް ސާފްކޮށް ބަޔާންކޮށްފައި އެބަ އޮތް އަޅުގަނޑުމެންގެ ދީނަކީ ކޮބައިކަން. އަޅުގަނޑުމެން އުޅެންވީ ގޮތަކީ ކޮބައިކަން. އަޅުގަނޑުގެ މެނިފެސްޓޯގައި ވަރަށް ސާފްކޮށް އެކަން ފާހަގަވެފައި އެބައޮތް. އަޅުގަނޑުމެންގެ ސަރުކާރުގެ ސިޔާސަތަކީވެސް އެއީ. އެއީ ހިލާފަށް ހިންގާ އެއްވެސް ކަމަކީ އަޅުގަނޑުމެން އެއަށް ފުރުސަތު ދޭނެ ކަންތައްތަކެއް ނޫން". ރައީސް ވިދާޅުވިއެވެ.\nއިތުރަށް ރައީސް ވިދާޅުވީ، ގާނޫނު ތަންފީޒު ކުރުމުގައި ފަހަތަށް ނުޖެހޭނެ ކަމަަށެވެ. އަދި ވެރިކަމަށް އައިސް ތިބީވެސް ގާނޫނުތައް ހިންގުމަށްކަންވެސް ރައީސް ވިދާޅުވިއެވެ. އަދި ދީނުގެ ނަމުގައި ހިންގާ ހައްދަފަހަނައަޅާ ދާ ކަންތައްތަކަކީވެސް ރާއްޖެ ހަމަނުޖެހުމަށް މަގުފަހިވެގެންދާކަމަކަށްވާތީ އެކަންތައްތަކަށްވެސް ފުރުސަތު ނުދޭނެކަން ރައީސް ފާހަގަކުރެއްވިއެވެ.\nޖެނުއަރީ 24, 2019 14:56\nޖެނުއަރީ 24, 2019 15:08\nސޯލިު އިބު! އެހްންވީއިރު ފިޔަވަޅުއަޅާ. މިނަ ބިރުގެންފި\nޖެނުއަރީ 24, 2019 15:15\nރައީސް ޔާމީނު ކަންތައްތައްކޮށް ރައްޔިތުންނަށް ތަރައްޤީ ހޯދައި ދެމުންދިޔައީ މާބޮޑު އަނގަތެޅުމެއްނެތި ބަރާބަރަށް ދޮއްތޯ\nޖެނުއަރީ 24, 2019 15:17\nނަމުން ސޯލިހު. ކަމުން ލާދީނީ.\nޖެނުއަރީ 24, 2019 15:30\nއިބްރާޔަށް ފިޔަވަޅުއަޅަން ނުކެރޭނެ. ކެރިހުރެ މިދަންނަވަނީ\nޖެނުއަރީ 24, 2019 15:35\nއަހަރެމެން ދީން ދަސްކުރަނި ގުރުއާނާއި ސުއްނަތުން. ގާނޫނުއަސާސީއިން އެއްނޫން\nޖެނުއަރީ 24, 2019 16:00\nކެކެކެކެ. އަހަރުމެންނަށް އެނގޭ ކަލެއަށް ދެކޮޅު ލާފައި ނޫނީ އެއްޗެއް ބުނަން ނުކެރޭނެކަން ލާދީނީ ކަންކަމާއި ގުޅޭގޮތުން. ހައްދު ފަހަނަ އަލާ ވާހަކަ ދައްކާއިރު ލާދީީ އޭ ކިޔާކަށް ނުކެރޭނެ. އެކަމަކު ލާދީނީ އަންނަ ކޮންމެ ތަނެއްގައި ހައްދު ފަހަނަ ބޭނުންކުރާނެ.\nޖެނުއަރީ 24, 2019 16:51\nކޮބާ މުރުތައްދު އިބުރާ އަށް ކޮންފިޔަވަޅެއް\nޖެނުއަރީ 24, 2019 17:22\nދީނުގެ ނަމުގައި ހައްދު ފަހަނަ އަޅައި ދިއުމަށް ފުރުސަތު\nނުދޭނަމޭ ތިޔަ ބުނަނީ، ކަލޭމެން ދީނަށް ފުރައްސާރަ\nކުރީމަ އެކަމާ ދެކޮޅަށް އަޑު އުފުލާ ބަސްބުނާ މީހުންގެ\nވާހަކަ. ކަލޭ ނިކަން އަޅާބަލަ ފިޔަވަޅު. މިހާރުވެސް\nﷲގެ ކޯފާ އާއި ޢަޒާބު މި ޤައުމަށް ލައްވައިފި. ކަލޭ\nމެންގެ ވެރިކަން އައި ފަހުން މުޅިން ވެސް ބަދު ނަސީބު\nޖެނުއަރީ 24, 2019 17:32\nއެހެންވިއްޔާ ކޮބާ ލާދީނީ ކަން ގަދަމީހުން ތަށް އިބުރާ ހައްޔަރުކޮށްބަލަ ވެލަޒިނީ ހައްޔަރު ކޮށްބަލަ އާނިޔާހައްޔަރު ކޮށްބަލަ ނަޝީދު ހައްޔަރުކޮށްބަލަ ނުކެރޭނެ ކަލެޔަކަށް މިކަންކުރާކަށް ތިޔައީ ހަމަ ނަމުން ސޯލިހު ކަމުންލާދީނީ.\nމީނާއަށް ހީވާކަހަލަ އިބުރާ ނޭވައަކު ދެކޮޅު މަދަޙަކިޔަނީއޭ! ........... ބަލަގަ އެ ހުރިހައި ނުލަފައި ކަމެއް ކުރަނީ ސީދާ ކަލެގެ ރުހުމުގައި ރަގަޅަށް ރޭވިގެން! އަހަރެމެން ދުލުގައި ހިފައިގެން ނުދަމާ!\nޖެނުއަރީ 24, 2019 18:54\nތިމައްސަލައަށް އެއްޗެއް ވިދާޅުވިލެއް މާއަވަސް ނުންތޯ؟ މަހީކުރީ މައުމޫނު ކަމަށް ސްލޯއީ ކަންތައްތައް ކުރުމުގަ. އެކަމު މައުމޫނު އަކީ އިބޫ ކައިރީ ފްލޭޝް.\nދީނާއި ޚިލާފު ކަންކަމޭ ތިކިޔަނީ ކީއްކުރަންތަ.. ދީނައް ފުރައްސާރަ ކުރުން ތިޔަ ކުލެސިފިކޭޝަނުގެ ތެރެއައްވަދޭތަ..؟ މިދުވަސްވަރު މިއުޅެނީ ދީނާއި ޚިލާފު ކަންކަމައްވުރެ ދީނައް ފުރައްސާރަ ކުރާ މައްސަލަ ބޮޑުވެގެން. ވީމާ އިބޫ ރައީސުގެ ހަތްސިއްޔަތުން ކުރަން ޖެހޭކަމަކީ ދީނައް ފުރައްސާރަކުރުން ހުއްޓުވާނެކަމުގެ ޔަގީންކަން ދީ އަދި އެކަން ކުރުމުގެ އަމަލުތައް ފެއްޓުމެވެ. ދީނާއި ޚިލާފު ކަންކަން ރާއްޖޭގައި މިހާރުވެސް ހިނގަމުންދޭ.. މިސާލަކައް ރާބުއިން.. ރިބާގެ މުއާމަލާތްތައް ގައުމީ ބޭންކުން ކުރުން.. އަދި އިސްލާމީ ޝަރީއަތުގައި ކަނޑަޅާފައި ހުންނަ ހައްދުގެ ކުއްތައް ސާބިތު ވުމުން ހައްދު ގާއިމު ނުކުރުން.. މިހިރީ ހައްތަހާވެސް ރައީސެއްގެ ހަތްސިއްޔަތުން އިބޫ މަސައްކަތް ކޮއްފިނަމަ އެކަށީގެންވާ ފިޔަވަޅުތައް އެޅި ރަނގަޅު ކުރެވިދާނެ ކަންކަން.. އެންމެ ކުޑަ މިންވަރަކައް ރާއްޖޭގެ މުއާސަލާތީ ޚިދުމަތްދޭ ފަރާތްތަކުގެ މައްޗައް އިންޓަނެޓުން އޮރިޔާން ސައިޓުތަކައް ނުވަދެވޭނޭ ގޮތްތަކެއް ހެދުމައް އަމުރު ކުރުން ވެގެންދާނީ ދީނާއި ޚިލާފު ބޮޑުފާފައެއް ހުޓުވުނުކަމައް.\nޖެނުއަރީ 24, 2019 22:36\nމީނާގެ ހަގީގީ ސިފަ މިދަނީ ހާމަވަމުން..\nޖެނުއަރީ 31, 2019 10:54\nދީނާ ޚިލާފްއަމަލެއް އިބްރާ ރަސޫލާއާގުޅޭގޮތުން ދެއްކިވާހަކައަކީ ދީނާޚިލާފްއަމަލެއް ޒިނޭކުރާމީހުންނަށް ހިތްވަރުލިބޭގޮތަށްވާހަކަދެއްކުން މިފަދަ ފަރާތްތަކަށް ފިޔަވަޅު\nއަޅުއްވާފައި އަދިނުވޭ ފިޔަވަޅުއަޅުއްވަންވީ ގާނޫނުއާޚިލާފްވުމުންނެތްނޫން ގާނޫނުއަކީ ﷲގެއަޅުން ހަދާފައިވާ އެއްޗެއް އިސްލާމްދީނަކީ ﷲ އެންމެހާއިންސާނުންނަށް ބާވާލެއްވި ހެޔޮރަހުމަތުގެދީން މިދީންމަތީގައި ސާބިތުވެއްޖެނަމަ ހުރިހާކަމެއްފުރިހަމަވާނެ ވީމާ،ފުރަތަމައިސްލާމްދީނަށާ ﷲފޮނުއްވި ރަސޫލްބޭކަލުންނަށް ފުރައްސާރަކުރައްވާ ލާދީނީވާހަކަދައްކާފަރާތްތަކަށް ފިޔަވަޅުއަޅުއްވާ ފިޔަވަޅުނާޅުއްވާ ފިޔަވަޅުއަޅުއްވާނެ


05 ޑިސެމްބަރ 2018 - 07:26 29 comments\nއާދިއްތަ ދުވަހާ ގުޅޭ އެކަމަކު އޭރު ވެސް އަހަރެންގެ ކަރަށް މަޅިއެއް މެހި، ބެދެމުންދާކަމެއް އަހަންނަކަށް ނޭނގެއެވެ. ރީނާ ސައިކަލަށް އެރުމާއެކު އަހަރެންގެ ގައިގައި ތަތްކޮށްލިއެވެ. ބުރިކަށީގައި ބޯއަޅައިލިއެވެ. ފޮޅުވައިލަން ކިތަންމެ ފަހަރަކު ހިތަށްއެރިއެވެ. އެހެންނަމަވެސް އޭރުން އަޑުގެކޮޅަށް ރީނާ ރޯންފަށައިފާނެއެވެ. ހަޅޭއްލަވަން ފަށައިފާނެއެވެ. ރީނާ ލަދެއްނުގަންނާނެއެވެ. ލަދެއްގައިބެދޭނީ އަހަރެންނެވެ. ހިތަށްއެރިއެވެ. ލައިބްރަރީއާ ހަމައިން މި ކަން ނިމޭނެއެވެ. އެންމެ ސުލްހަވެރިކޮށް މި ކަން ނިމޭނީ އަޅާނުލިއްޔާއެވެ. ދަތުރަށް ފެށީމެވެ. އެއްވެސް ވާހަކައެއް ނުދައްކަމެވެ. އެކަމަކު ގާތްތިމާގެ މީހަކު ފެނޭތޯ މުޅި މަގަށް ލޯއަޅަމެވެ. ނަސީބަކުން ރައްޓެއްސަކާ ވެސް ދިމައެއްނުވިއެވެ. ދިޔަގޮތަށް ގޮސް ލައިބްރަރީ ކައިރިއަށް ސައިކަލު މަޑުކޮށްލީމެވެ. އަހަރެންގެ ބުރިކަށި މަތިން ރީނާއެއް ނުތެދުވިއެވެ. ހަމަ ބޯއަޅައިލައިގެން އޮތީއެވެ. ހިތަށްއެރިއެވެ. އޭނައަށް ނިދުނީބާއެވެ؟ ރީނާއަކީ ތަނެއްގައި ޖެހޭއިރަށް ނިދޭ ކުއްޖެކެވެ. ހަގީގީ ދުނިޔޭގެ ސްލީޕިންބިއުޓީއެވެ. ހުވަފެނީ ދުނިޔެއްގައި ރީނާއަށް ނިދިފައިއޮތްއިރު މަގުން ދިޔަ ކޮންމެ މީހަކު އަހަންނާ ދިމާއަށް ބެލިއެވެ.\n"އޭ!" މަޑުމަޑުން އަހަރެން ބުނެލީމެވެ. "މިއޮތީ އާދެވިފައޭ! ދެން ފައިބަންވީނު! ވަރަށް އެބަ ލަސްވޭ!"\nރީނާގެ ޚަބަރެއް ނުވިއެވެ. އެއްވެސް ހަރަކާތެއް ވެސް ނުކުރިއެވެ. އެކަމަކު، ކުޑަމިނުން އޭނަ ގައިގައި ކޮއްޓައިލަން ވެސް އަހަރެން ބޭނުމެއް ނޫނެވެ. ދެ މިނިޓު ވަރު ވެއަތުވިއެވެ. އޭރު އަހަރުމެންނަކީ އިސްތިހާރުބޯޑަކަށް ބަދަލުވެއްޖެއެވެ. ހުރަސްކުރާ ބައެއް މީހުންގެ މޫނުމަތިން މަލާމާތުގެ ހިނިތުންވުން ފެންނަން ފަށައިފިއެވެ. ރީނާގެ ހިތް ފުރޭނީ އަހަރެން ކިހާ ވަރަކަށް ފަޟީހަތްކުރެވުނީމައި ހެއްޔެވެ؟ ދުވާލުގެ ވަގުތެވެ. މަގުމަތި ނުލާހިކު ހަލަބޮއްޔެވެ. އެންމެ ފަހުން، މަޖުބޫރުވެގެން ރީނާ ގައިގައި ކޮއްޓައިލީމެވެ.\n"އާދެވިއްޖޭ!" މަޑުމަޑުން ބުނީމެވެ. "ހޭލަބަލަ!"\n"އާދެވުނީ؟" ހައިރާންކަމާއި ހިތްދަތިކަމުން ފުރިގެންވާ އަޑުން ރީނާ އެހިއެވެ.\n"އާނ އާދެވުނީ،" އަހަރެން ޔަގީންކަންދިނީމެވެ. "ނަސީބެއްނު ނިދިގެން ނުވެއްޓުނުކަން."\n"ކީއްވެ އެހާ އަވަހަށް އާދެވުނީ؟" ރީނާ ސުވާލުކުރިއެވެ.\n"އަހަންނަކަށް ނޭނގެ ތި ސުވާލަށް ދޭނެ ޖަވާބެއް ވެސް،" ކުޑަކޮށް ހިތްހަމަނުޖެހިފައި އަހަރެން ބުނީމެވެ. "ދެން ފައިބާ އަވަހަށް."\n"ލޯބި ރުޅިއައީތަ؟" ރީނާ އެހިއެވެ. "ކީއްވެގެންތަ އެހާ އަވަހަށް ރުޅިއަންނަނީ ލޯބީ؟"\nއަހަރެން ޖަވާބެއް ނުދެމެވެ. އަހަރެންގެ ރަދީފުގައި ހުރި އޮމާން، ރީތި ލަފުޒުތައް ހުސްވާން ކައިރިވެއްޖެއެވެ. ދެން ހުރީ ކޮޅު ތޫނު، ހަރުކަށި ލަފުޒުތަކެވެ. ދަގަނޑަށް ވުރެ ވަރުގަދަ، ބަރު ލަފުޒުތަކެވެ. އެއިން އެއްޗަކުން ރީނާ ގައިގަ ނުޖަހައިވޭތޯ ލައްކަ މަސައްކަތްކުރީމެވެ.\n"ކޮބާ؟" އަހަރެން ބުނީމެވެ. "ދެން އަވަސްކޮށްލާ!"\nމަޑުމަޑުން ރީނާ ސައިކަލުން ފައިބަން ފެށިއެވެ. ހީވަނީ އޮމާން ފޮތިގަނޑެއް ސައިކަލުގެ މަޑިމަތިން ސޮހޭހެންނެވެ. ވަރަށް މަޑުމަޑުން، ލަސްލަހުން ފައިބަމުންގޮސް އެ ފޮތިރޯލު ފައިބައި ހުސްވިއެވެ. ރީނާ ބިންމަތީގައި ދެ ފައި ޖެއްސިއެވެ. އޭރު ވެސް ރީނާގެ ނިޔަތަކީ ކޮބައިކަމެއް އަހަންނަކަށް ނޭނގެއެވެ. ހަގީގަތުގައި ވެސް އަހަންނަކީ ބަސްއަހާ، މާސޫމު ފިޔޮކެކެވެ. ލަންކާގައި އެތައް ޒަމާނެއް ވަންދެން ކިޔަވަންއުޅެފައި އައީމައި ދިވެހި އަންހެންކުދިންގެ ޗާލާކުކަން އަހަންނަކަށް ނޭނގެއެވެ.\n"ދެން ހަމަ އަހަރުމެން ސެޕަރޭޓްވަނީތަ؟" ރީނާގެ ހިތްދަތި ޝަކުވާތައް ބަންޑުންކުރަން ފެށިއެވެ. "އަހަރެން ހާދަ ލޯންލީވާނޭ. ހާދަ ދެރަވާނޭ. އަޅެ ލޯބި ނުދޭބަލަ! އަދި ކުޑައިރުކޮޅަކު މަޑުކޮށްލަބަލަ!"\n"ރީނާ!" ދަރިއަކާ ވާހަކަދައްކާހާ އޯގާތެރިކޮށް އަހަރެން ބުނީމެވެ. "ސެޕަރޭޓްވާން ނިންމައިގެނެއްނު އަހަރުމެން މި ތަނަށް މި އައީ ވެސް. ދެންމެއެއްނު އެ ވާހަކަދައްކާ އެއްބަސްވީ. އަހަރުމެންނަކަށް ނެތޭ މި ކަން ކޮންޓިނިއުކުރެވޭކަށް. އަހަރެންގެ ޕޭރަންޓުން ގަބޫލެއް ނުވާނޭ ރީނާ. މައިންބަފައިންނާ ދެކޮޅަކަށް ކަންކަމެއް ނުކުރެވޭނެއްނު. މާ ރަނގަޅެއްނު އަހަރެންނަކީ ފްރެންޑެއް ގޮތަށް ބެލިއްޔާ. ކުޑަކޮށް ކޮފީއަށް އަރާލާ، ދޭތެރެއަކުން ބުރެއްޖަހާލާ، ޖަސްޓް ބީ ފްރެންޑްސް ފޯ އެވަރ!"\nރީނާ އެއްޗެއް ނުބުންޏެވެ. އޭނަގެ ސިކުނޑީގައި އެ ވަގުތު އެނބުރެމުންދިޔައީ ކޮން ކަހަލަ ޚިޔާލެއްކަމެއް އަހަންނަކަށް ނޭނގެއެވެ. އަހަރެން ހުރީ އެއްވެސް ކަމަކަށް ތައްޔާރުވެގެނެއް ނޫނެވެ. ރީނާ ހުރީ އަހަންނާ ވަރަށް ގާތުގައެވެ. އަހަރެންގެ ހިތް ބުންޏެވެ. ރީނާގެ ނިޔަތް ރަނގަޅެއް ނޫނެވެ. ކުއްލިއަކަށް ސައިކަލުގެ ތަޅުދަނޑި ޖަހައިގަންނަން ރީނާގެ އަތް ހަރަކާތްކުރިތަން އަހަންނަށް ފެނުނެވެ. ރީނާގެ ހަގީގީ މަގްސަދު އަހަންނަށް ވިސްނުނީ އެ ހިސާބުންނެވެ. އަހަރެން ދެއްކި އެއްވެސް ވާހަކައެއް ރީނާގެ ކަންފަތުން އެތެރެއަކަށް ނުވަދެއެވެ. އަހަރެން ދޫކޮށްލާކަށް ރީނާ ނުނިންމައެވެ. އޭނަ ނިންމައިގެން ހުރީ އަހަރެން ތާށިކޮށްލާށެވެ. ސައިކަލުގެ ތަޅުދަނޑިޔާ އެކުގައި އޮފީހުގެ ވަތްގަނޑު ތަޅުދަނޑިޔާ، ގޭގެ ދެ ތަޅުދަނޑިއެއް ވެސް އޮންނާނެއެވެ. އެ ތަޅުދަނޑިފަތި ރީނާ އަތުގަޖެހޭކަށް އަހަރެން ބޭނުމެއް ނޫނެވެ. އެއްލި އަތުން ރީނާގެ މުލައްދަނޑީގައި އަހަންނަށް ހިފުނެވެ. ނިކަން ބާރުލައިފައި ރީނާގެ އަތް އަނބުރައިލީމެވެ. ލާންނުޖެހޭހާ ބާރު އަހަންނަށް ލެވުނެވެ. އަތަށް ތަދުވެގެން ރީނާ ހަޅޭއްލަވައިގަތެވެ. ކަކޫމައްޗަށް ތިރިވިއެވެ. ނިކަން ބާރަށް ރީނާގެ އަތް އޭނަގެ ގަޔާދިމާއަށް ހޫރައިލީމެވެ. ރީނާގެ އަތް ޖެހުނީ ސައިކަލުގެ މުއްގަނޑުގައެވެ. މުއްގަނޑުގައި ޖެހުނީ އަތުގެ ކުޑަހުޅުކަމެއް، އިނގިއްޔެއްގެ ބަދައެއްކަމެއް އަހަންނަކަށް ނޭނގެއެވެ.\n"އައްދޯއި!" ރީނާ ހަޅޭއްލަވައިގަތެވެ.\n"ބުނަން ވާހަކައެއް!" އަހަރެންގެ ރުޅީގެ ކަށި ހަތަރު ސަތޭކައިގައި ތަތްލިއެވެ. "ދެން ތި ކަހަލަ ކަމެއް ކޮށްފިއްޔާ އަތް ބިންދާލާނީ! ދުވަހަކު ވެސް ދެން އަހަންނަށް ނުގުޅާތި! މި ހިސާބުން މި ނިމުނީ. ދި އެންޑް!"\nރީނާ ދުރަށް ކޮއްޕައިލައިފައި އަހަރެން ސައިކަލުގެ މުއްގަނޑު އަނބުރައިލީމެވެ. ރީނާ އިދިފުށަށް ވެއްޓުނުހެން ހީވިއެވެ. އަހަރެން ފަސްއެނބުރި ބަލައި ވެސް ނުލަމެވެ. އަހަރެންގެ ކެތްތެރިކަން ކޮޅުންލައި، ރަތްބޮކި ދިއްލި، ބޮކި ވެސް ތަޅައިގެންދިޔައީއެވެ. އެކަމަކު އެއީ އަހަރެން އަންހެނަކަށް އަނިޔާކުރި ފުރަތަމަ ފަހަރެވެ. ހަމައެކަނި ފަހަރެވެ. ކުރަން ބޭނުންވި ކަމެއް ނޫނެވެ. ކުރާހިތްވި ކަމެއް ވެސް ނޫނެވެ. އޮފީހަށް ވަދެފައި ވެސް އަހަންނަކަށް ހިތްހަމައެއް ނުޖެހެވުނެވެ. ކުރެވުނު ކަންތައް އަހަންނަކަށް ރަނގަޅެއް ނުވިއެވެ. ރީނާގެ އަތްއަނބުރައިލެވުނީ ކިހާ ބާރަކަށްކަން އަހަންނަށް އެނގެއެވެ. އޭނަގެ އަތަށް ގެއްލުމެއްވުން ވަރަށް ގާތޭ ހިތަށްއެރިއެވެ. އެ ވަރުން ނުވެގެން ރީނާ ކޮއްޕާ ވެސް ލެވުނެވެ.\nއޮފީހުގައި ކުރަން ހުރި މަސައްކަތް ނިންމައިލެވުނީ ރޭގަނޑު ނުވައެއްޖަހަން އުޅެނިކޮށެވެ. ވީގޮތް އަހާލަން ރީނާއަށް ގުޅައިލަން ފޯނު ނެގީމެވެ. އެކަމަކު ހިތަށްއެރިއެވެ. ރީނާއަށް ގުޅައިފިއްޔާ އެ ދެވުނީ ނުބައި މެސެޖެކެވެ. އަހަންނަށް ކުރެވުނު ހުރިހާ ކަމެއް ވާނީ ބޭކާރެވެ. އަނެއްކާ ޖެހޭނީ ސުމަކުން ފަށާށެވެ. ރަނގަޅުވާނީ ނުގުޅިއްޔާއެވެ. ލިބުނު އަނިޔާގެ ސަބަބުން ވެސް އަހަރެން ދެކެ ރީނާ ރުޅިއަތުވެއްޖެއްޔާ ކިޔާ ރަނގަޅު ހެއްޔެވެ؟ ދެ މީހުންނަށް ވެސް ހަމަޖެހިގެން ހަޔާތުގެ ބާކީ ބައި ކުރިޔަށް ގެންދެވޭނެއެވެ. އެ ވިސްނުމުގައި އިންދައި ފޯނު ރަނގަބީލުވާން ފެށިއެވެ. އަހަރެން ދިޔައީ ސިއްސައިގެންނެވެ. ރީނާގެ ކޯލެއްކަމަށް ހީކޮށެވެ. އަހަންނަށް އުޅެވުނީ ނަފުސާނީ ބިރުވެރިކަމެއްގެ ތެރޭގައެވެ. މަޑުމަޑުން ފޯނު ނަގައިފައި ބަލައިލީމެވެ. ގުޅީ ޝަކީލާދައްތައެވެ. މަންމަގެ ތިމާގެ މީހެކެވެ. އަހަންނަށް ވުރެ އެތައް އަހަރެއް ދޮށީ މީހެކެވެ.\n"ލައްބަ ކީކޭތޯ ދައްތާ؟" އަހަރެން ފޯނު ނެގީމެވެ. "މާ މީރު އެއްޗެއް ކެއްކީތޯ؟"\n"އޭ!" ކުޑަކޮށް ހާސްވެފައި ދައްތަ ބުންޏެވެ. "ކިހިނެއް ހަދައިގެން ތި އުޅެނީ؟"\n"ކިހިނެއްތޯ ވީ؟" އަހަރެން ހައިރާންވެފައި އެހީމެވެ.\n"އަންހެންކުއްޖަކު މި ގެއަށް އައިސް އެބައިން ރޯން." ދައްތަ ބުންޏެވެ.\nޝަކީލާ ދައްތައަކީ ވަރަށް ގިނައިން އަހަރެންގެ ގެއަށް އަންނަ މީހެކެވެ. އަހަރެން ވަރަށް އިހުތިރާމުކުރާ މީހެކެވެ. އަހަރެންގެ ފަރާތުން ނުކިއްސަރު އެއްވެސް ކަމެއް ދައްތައަކަށް ނުފެންނާނެއެވެ. ކުޑައިރު އަހަންނަށް ބަސްއަހާ ފިޔޮކުގެ ނަން ހަރުކުރީ ވެސް އެ ދައްތައެވެ. އޭނަ ގާތަށް ރީނާ ދިޔައީ ކީއްކުރަން ހެއްޔެވެ؟ ރީނާއަށް އެ ގެ އެނގުނީ ކިހިނެއް ހެއްޔެވެ؟ އަނެއްކާ އަނެއް ފަޟީހަތް ބޮލުގައިއަޅަން ޖެހުނީއެވެ. ރީނާގެ އަތްއަނބުރައިލެވުނީތީ ހިތުގައިޖެހުނު ތަންކޮޅު އަލުން ފޫއްސަށް ބަދަލުވިއެވެ. ނަފުރަތަށް ބަދަލުވިއެވެ. ގެއަށް ގުޅައިފައި މަންމަ ގާތުގައި ދައްތަ އެ ވާހަކަ ބުނަން ދެން އޮތީ ކޮން ހުރަހެއް ހެއްޔެވެ؟\n"ތި ގެއަށް އައީތޯ؟" އަހަންނަށް ބުނެވުނެވެ. "އޭނަ ކީއްކުރަންތޯ ދައްތަގެއަށް ދިޔައީ؟"\nއެހެން ބުނިއިރު ވެސް ރީނާ އެ ގެއަށް ދިޔަ ސަބަބު އަހަންނަށް އެނގެއެވެ. ރީނާ ގުޅިޔަކަސް އަހަންނެއް ފޯނެއް ނުނަގާނެއެވެ. އެކަމަކު، ޝަކީލާދައްތަ ގުޅީމައި އަހަރެން ފޯނު ނަގާނެކަން ރީނާއަށް ވަރަށް ރަނގަޅަށް އެނގޭނެއެވެ. އަހަރެންގެ ކޮންޓުރޯލު ރީނާއަށް ލިބޭނީ އެ ކަހަލަ ގޮތަކަށެވެ. އެއީ، ޒާތެއްގެ ބްލެކުމޭލެކެވެ.\n"އަހަރެން ވެސް ހަދާނެގޮތެއް ނޭނގިފަ މިއިނީ،" ކަންބޮޑުވެފައި ދައްތަ ބުންޏެވެ. "އޭނަޔާ ވަރަށް ވާހަކަދައްކައިފިން. އިރުއޮއްސެނިކޮށް އައީ. އަހަރެން ވަރަށް ވިސްނައިދީ، ޖޫސްދީ ވެސް ހަދައިފިން. ސައި ވެސް ދީފިން. ވަރަށް މަސައްކަތް ކޮށްފިން އޭނަ ފޮނުވާލެވޭތޯ. އެކަމަކު ދާ ކަހަލަ ޚިޔާލެއްގައެއް ނޫން އޭނަ އިނީ. އަމީން އާދޭތޯ ކަންނޭނގެ އޭނަ އެ އިންނަނީ. ދައްތަގެ ހުރިހާ ކަމެއް ހުއްޓިފަ މީނީ. ނަމާދު ގަޑި ވެސް ކަޓައިފި މި ކަމަކާ ހެދި. ކިހިނެއްތަ ވެގެން މި އުޅެނީ؟"\nއެ ވާހަކަ ދައްތައަށް ކިޔައިދޭކަށް އަހަރެން އަމުދުން ބޭނުމެއް ނޫނެވެ. އެކަމަކު ރީނާ ކިއީ ކީކޭކަމެއް ވެސް އަހަންނަކަށް ނޭނގެއެވެ. ފައިދާއެއް ނެގެން އޮތް ދިމާއަކުން ރީނާ ފައިދާ ނަގާނެއެވެ.\n"ކީކޭތޯ އޭނަ ބުނީ؟" އަހަރެން އެހީމެވެ.\n"އޭނަ ބުނީ އަމީން ކޮންމެވެސް ކަމަކާ ދެރަވެގެން ކަންނޭނގެޔޯ އެ އުޅެނީ،" ދައްތަ ކިޔައިދިނެވެ. "ހިތްހަމަނުޖެހިގެންކަމަށް ވެސް ވެދާނޯ. ހުރިހާ ރުޅިއެއް ތިމަންނަޔަށޯ ބާލަނީ. އެއީ ތެދެއްތަ؟"\nރީނާ ދައްކައިފައި ހުރީ އަހަރެން ހީކުރި ކަހަލަ ވާހަކައެއް ނޫނެވެ. މުޅިން ތަފާތު ވާހަކައެކެވެ.\n"އަމީންގެ މަންމަ ހިތްހަމަނުޖެހިފަޔޯ ހުންނަނީ،" ދައްތަ ބުންޏެވެ. "އެކަމަކު އަމީން ބޭނުމޯ އެއްކޮށްއުޅެން. އެހެންވެސް އެބަ ބުނޭ. މަންމައަށް މި ކަންތައްގަނޑު ފަޅާއެރީތަ؟ ކިހިނެއްތަވީ؟"


Adducity bin hikkumuge mashroo ah hiyaala hoadhanee - AO News\nއައްޑޫސިޓީ ބިން ހިއްކުމުގެ މަޝްރޫއައް ޚިޔާލަ ހޯދަނީ\nއައްޑޫސިޓީން ބިންހިއްކަން ހަމަޖެހިފައިވާ ސަރަޙައްދުތައް\nއައްޑޫސިޓީ ބިން ހިއްކުމުގެ މަޝްރޫއައް ޚިޔާލަ ހޯދުމުގެ ބައްދަލަވުންތަކެއް ބާއް ނިއްމަލިއެ.\nމިސިޓީއެ ހިނގުވާ ބިން ހިއްކުމުގެ މަޝްރޫޢައް ހިޔާލަ ހޯދާއް އަދަ 11 އިން ފެށިގެން އައްޑޫސިޓީގެ ގުޅިފެއިވޭ އަވައްތަކި ބައްދަލަވުން ބާއް ނިންމަލިއެ. އެގޮތުން މެންދިރިކުރި 11 ޖަހާކޯ ހިތަދޫ ބައްދަލަވުން އައްޑޫ ހައި ސްކޫލެ އޮންނެހެއް. މެންދިރިފަހި2ކުން3އައް އޮތީ މަރަދޫގެ ރައްޔިތުންގެ ހިޔާލަ ހޯދުން މަރަދޫ އިސްކޫލެ. މަރަދޫފޭދޫއައް ހާއްސަކޮއްގެން ބާ ބައްދަލަވުން އޮތީ ހަވީރެއި 4.30 ން 5.30 އައް. ފޭދޫއެ އަސް ބިންހިއްކުމުގެ މަޝްރޫއައް ހިޔާލަ ހޯދާއް ބައްދަލަ ވުމައް ބާއް ނިންމަފެއި ވެނީ . ފޭދޫ ބައްދަލަވުން އޮތީ މާދުމައްރެއި 8 ން 9ކައް ފޭދޫ އިސްކޫލެ.\nހިޔާލަހޯދުން ކުރިއައް މިގިނެނީ ބިން ހިއްކުމުގެ މަޝްރޫޢެ ހިމެނޭ ކަންކަމުގެ އީ.އައި.އޭ ކޮންސަލްޓެންޓްގެ ގޮތެ މަސައްކައްކެރަނީ ވޯޓަރ ސޮލިއުޝަންސް ޕްރައިވެޓް ލިމިޓެޑް ގެ ފަރާތުން . ރައްޔިތުންގެ ހިޔާލު ހޯދުމުގެ ބައްދަލަވުމައް ހުޅުދޫމީދޫއެއަސް ކުރިއައްގިނޭއް ނިންމަފެއިވެނީ.\nއައްޑޫގެ ރައްޔިތުންނައް ދިމާވެފެއިވޭ އެކިކަހަލެއި ދަތިތަކި އެތެރުން ބިންނެތުމުގެ މައްސަލާކީ ވަރައް ބޮނޑަވެފެއިވޭ މައްސަލާއް. އެތައްބާކިންގެ އުއްމީދާއި ގުޅިފެއިވޭ ބިންހިއްކުމުގެ މިމަޝްރޫޢު މި ސަރުކާރުން އެކުލެވުމާއި އެއްކޮއް ރައްޔިތުން ތިބީ މިކަމުގެ ޢަލަމީ މަސައްކަތް ފަށާނެ ދުވަހަކުގެ އިންތިޒާރި.\nއިންޑިއާ އެގްޒިމް ބޭންކްގެ 800 މިނިއަން ޑޮލަރުގެ ލައިން އޮފް ކްރެޑިޓްގެ ދަށުން އައްޑޫސިޓީއެ ފަށާ ބިންހިއްކުމުގެ މަޝްރޫޢުއެއި އެއްކޮއް ޖުމްލަ 228 ހެކްޓަރުގެ ބިން ހިއްކިގެން އޭހެއް. އޭ ހިތަދޫ ޒޯން އެކެކުން ހިއްކާ 50 ހެކްޓަރުގެ ބިމާއި ޒޯން 2ކުން ހިއްކާ 40 ހެކްޓަރުގެ ބިމާއި ހުޅުދޫ މީދޫން ހިއްކާ 38 ހެކްޓަރުގެ އިތިރައް މަރަދޫއެއި މަރަދޫ ފޭދޫން ހިއްކާ 75 ހެކްޓަރާއި ރިޒޯޓް ތަރައްޤީ ކެޑުމައް ހިއްކާއް ހަމަޖެހިފެއިވޭ 25 ހެކްޓަރުގެ ބިން. މިމަޝްރޫއުގެ ދަށުން ހިއްކާ ބިންތައް ބޭނުންކެރާއް ހަމަޖެހިފެއިވެނީ އަވައް އަވަށުގެ ބަނދަރަ ތަރައްޤީކެޑުމަށާއި ވިޔަފާރިއެއި އިޤްތިސާދު ކުރިއެރުވުމަށާއި ރައްޔިތުންގެ ލާބާއި މަންފާއްޓަކައި ހަދާ ތަންތާށާއި ބޯހިޔާވަހި ކަމުގެ އިތިރައް ފަތުރުވެރިކަމަށާއި އަމެއްލަ ފަރުދުންގެ ފިޔަފާރި ތަރައްޤީގެޑުމައް.\nމިމަޝްރޫއުގެ މަސައްކައް މިކޯވެނީ ޓެންޑަރ ސް ކޮއްފެއި.ބިޑް ހުށެހެޅުން މާދުމެއި އެއި ހަމާއް ނިމޭކޯ އިންޑިއާ ހައިކޮމިޝަނުން ބެނީ މިމަސައްކައް ހަވާލަކެރާނެއި މިކަމައް ކުރިމަތިލާ ފަރާއްތަކުގެ އިވެލުއޭޝަނައް ދިވެހި ސަރުކާރުން ކޮއް ނިންމުމައްފަހި އެކަމައް އެންމެ ގާބިލް ކުންފޫނަކާއި ކަމައް. ގާއްގަނޑަކައް 75 މިލިއަން ޑޮލަރުގެ މި މަޝްރޫޢުގެ މަސައްކައް ކުރިއައު އޮއް2އަހަރިއެތެރެ އެއްކޮއް ނިމޭހެއްކަމައް މަޢުލޫމާތު ލިބެއި.\nސަރުކާރުން އައްޑޫސިޓީއެ މިވަގުތެ އެނީ ތަރައްޤީގެ ބޮނޑެތި މަޝްރޫޢު ތައް ހިނގުވަމުން . އައްޑޫ ޑިވެލޮޕްމަންޓް ޕްރޮޖެކްޓް ގެ ނަމި ހިނގުވާއް ހަމަޖެހިފެއިވޭ ކަންތައް ތަކި އެތެރެ 8000 އެނދަ ތަރައްޤީ ކެޑުމުގެ ބިޔަ މަޝްރޫޢަކާއި އެއްކޮއް ގެސްޓްހައުސްއެއި ސިޓީހޮޓައު ތަރައްޤީ ކެޑުމާއި އައްޑޫއެ މިކޯ ތިބި މަގަތައް ޒަމާނީ ފެންވަރައް ތާރައެޑަގެން ހެދުމާއި އިތިރި އައު ލިންކްރޯޑައް ބްރިޖަކާއި އެކީ ހެދުމާއި ފެންހިނދުވާ ނިޒާމު ވަރަގަދަ ކެޑުމުގެ އިތިރައް މިކޯ ކުރިއައުއޭ 17 މިލިއަން ޑޮލަރުގެ ގަން އިންޓަނޭޝަނަލް އެއަޕޯޓް މަޝްރޫޢު ފާހަނގަވެއި.


Aa aharu faahaaga kuri show gai nivaakan kuda hedhun laafai vaathee maafah edhefi | Mihaaru\nއާ އަހަރު ފާހަގަކުރި ޝޯގައި ނިވާކަން ކުޑަ ހެދުން ލާފައިވާތީ މާފަށް އެދެފި\nއާ އަހަރު ފާހަގަކުރަން އިއްޔެ ރޭ އަލިމަސް ކާނިވަލުގައި ބޭއްވި މިއުޒިކް ޝޯ: މި ޝޯގައި ނިވާކަން ކުޑަ ހެދުން ލީ މައްސަލަ ސޯޝަލް މީޑިއާގައި ވަނީ ހޫނުވެފައި--. ފޮޓޯ: ނިޝާން އަލީ/ މިހާރު\n02 ޖެނުއަރީ 2018 - 19:43\nޕީއެސްއެމުން ލައިވް ކުރި އެ ޝޯގައި ނިވައިކަން ކުޑަ ހެދުން ލައިގެން ނެށުމުން ސޯޝަލް މީޑިއާގައި ފާޑު ކިޔުންތައް އިތުރުވެފައި ވަނިކޮށް އެމްއައިޓީޑީސީން މިއަދު ނެރުނު ނޫސް ބަޔާނެއްގައި ބުނީ އެ މީހުން ހެދުން އަޅާފައިވަނީ އެ ފަދަ ހަރަކާތެއްގައި ބޭނުން ކުރަން އެންމެ އެކަށީގެންވާ ފަދަ ގޮތަކަށް ނޫން ކަމަށް އެ ކުންފުނިން ގަބޫލު ކުރާ ކަމަށެވެ.\nއަދި އެ ކަމަށް މައާފަށް އެދުމުގެ އިތުރުން، ކުރިމަގުގައި އެ ތަނުން އިންތިޒާމް ކުރާ ހަރަކާތްތައް، ރާއްޖޭގެ ސަގާފަތާއި ރިވެތި އުސޫލު އަދި އާއްމު އިޖްތިމާއީ މިންގަނޑާ އެއްގޮތަށް ކުރިއަށް ގެންދަން ސަމާލުކަން ދޭނެ ކަމަށް ބުނެފައި ވެ އެވެ.\nއާ އަހަރު ފާހަގަކުރަން އިއްޔެ ރޭ ބޭއްވި ޝޯ ގިނަ ބަޔަކު ބަލަނީ--. ފޮޓޯ: ނިޝާން އަލީ/ މިހާރު\nގިނަ އަދަދެއްގެ ބަޔަކު ބެލި އެ ޝޯގައި ނެށުންތައް ހުށަހަޅައިދީފައިވަނީ އިނގިރޭސި ވިލާތުގައި ގާއިމްވެފައިވާ ބޮލީވުޑް ޑާންސް ގުރޫޕް، ބޮލީ ސްލޭކްސް އިންނެވެ. އެ މީހުން ލައިގެން ތިބީ ބަނޑާއި ފައި ވަރަށް ބޮޑަށް ފެންނަ ކުރު ހެދުމެކެވެ.\nރައީސް އަބްދުﷲ ޔާމީންގެ ދެކަނބަލުން ވެސް ބެއްލެވި އެ ޝޯގައި ނެށުން ހުށަހަޅައިދިން އެ ގުރޫޕުން ލާފައިވާ ހެދުންތަކާ މެދު ސޯޝަލް މީޑިއާގައި ފާޑުކިޔަމުންދާ މީހުން ބުނާ ގޮތުން މިއީ 100 ޕަސެންޓް އިސްލާމީ ގައުމަކުން ފެނިގެން ނުވާނެ މަންޒަރެކެވެ. އަދި އެ ފަދަ މަންޒަރުތަކުގެ ސަބަބުން އާއިލާއާއެކު ޝޯ ބެލުން އެކަށީގެން ނުވާ ކަމަށް ވެސް ބައެއް މީހުން ބުންޏެވެ.\nމިކަން ކުށްވެރި ކުރައްވައި، ބައެއް ދީނީ އިލްމުވެރިން ވެސް ވަނީ ސޯޝަލް މީޑިއާގައި ވާހަކަ ދައްކަވާފަ އެވެ.\nއިސްލާމް އާ އަހަރު އެމްއައިޓީޑީސީ\n78 ކޮމެންޓް, 224 ރިއެކްޝަންސް\nވަރިހަމަ ދޯ ޓީވީން ކޮންމެ އެއްޗެއް ދައްކާއިރުވެސް ޢާއިލާ އެއްކޮށް ބަލަހައްޓައިގެން ތިބެން! ގައިމު ތިޔަ ދައްކާ ހިންދީ ޑްރާމާތަކާ ލަވަތަކުގައި ބުދައް އަޅުކަން ކުރާތަނުން ފެށިގެން ނުދައްކާކަ އެއްޗެއް އޮންނަނީކީނޫން! އަދި ކޮބާ މީހުންއުޅޭ ރަށްރަށުގައި ފުޅާ ދާއިރާއެއްގައި ގެސްޓް ހައުސް ހިންގާ ބައެއް ރަށްރަށުގައި ގެސްޓުން ހެދުން އެޅުމާ އެމީހުންގެ ޘަގާފަތުގައި ހަޑިކަމަކަށް ނުވާތީ އޭގެ މީހުން، ކުޑަކުދިންގެ ކުރިމަތީގައި ވެސް ވާ ގައިގޯޅިވުން! މިވާހަކަތައް ނުދައްކަނީ ކީއްވެބާ؟\nއިންޑއާ ނަށާ ގުރޫޕު މީހުން ތިބީ ގަިގެ ހަމާއި އެއްކުލައިގެ ސުލިޕް އެތެރެއިންލާފަ. ރާއްޖޭގެ ބައެއް ޕާފޯމަރުން ބައެއް ފަހަރު މިއައްވުރެ ހާލު ބޮޑު ކަމީ ހިތާމަ ކުރާ ކަމެއް. އަހަރުމެން ވިސްނަންވީ އިސްލާމުންނޭ ކިޔައިގެން އުޅޭއިރު އަހަރުމެން ކުރަން ޖެހޭ ވަރަށް ނިވާ ވެގެން ތިބުމަށް.\nއެންމެ ކާރީން ފެންނަނީ އިންޑިޔާގެ ސަގާފަތް. އެއީ މުޅި އޭޝިޔާ އަށް ބާރުފޯރުވާ ސަގާފަތެއް. ނިވާކަން ކުޑަ ހެދުން ލުމުގައި އެމީހުންނަށް ދީނީ ހުރަހެއްއޮތްކަމަކަށް ނުފެނޭ. . ނަމަވެސް މިއީ ދިވެހިން. މާތްވެގެންވާ އިސްލާމް ދީނުގެ އަހުލުވެރިން. އެހެންކަމަށްވާތީ ދިވެހިންގެ ސަގާފަތަކަށްވާނީ ނިވާކަން ބޮޑު ހެދުމުގައި ތިބުން. އެކަމަށް ގަވާޢިދެއް އޮންނަންވާނެ. އެގަވާޢިދު ތަންފީޒު ކުރާނެ ބަޔަކު ތިބެނިކޮށް މިފަދަ މައްސަލަތައް ކުރިމަތި ނުވާނެ.\nކޮމެންޓް ކޮއް ޝޯވ ބަލަން ދިއަ މީހުންގެ ލަދު ހަޔާތް ކޮބާ . %100 މުސްލިމުންނޭ ބުނަން . އެންނެ ނުބައި މީހުންގެ ތެރޭ ހިމެނޭ މުނާފިގުން ގެ ގޮތް .. ދެފުށް ދެ ގޮތް މީހުން\nކުރާނެހާކަމެއްކޮއްފަ މާފަށް އެދުނީމަ ވޭތަ\nމީދެން ކިހާ ބޮޑު ކަމެއް. އެއަށްވުރެ ނިވާކަން ބޮޑު ހެދުން އަޅައިގެން ދިވެހި އަންހެނުން މަގުތަކުގަޔާއި، ޕާޓީތަކުގަޔާއި އަދި އެހެނިހެން ތަންތާނގަ އުޅޭއިރު އެކަމާ ކަންބޮޑު ނުވަނީ ކީއްވެބާ. ތިޔަ ސްޓޭޖެއްގާ ނެށި އިންޑިޔާގެ ޑާްންސް ގްރޫޕް ތިބީ ސްކިން (ގައިގެ ހަމާ) އެއްކުލައިގެ ބޮޑީ ޝޫޓް ލާފާ ނޫންކަމެއް ބަލަން ތިބި މީހުންނަށް ނޭނގެނީބާ!\nޝޯ ބޭއްވި މީހުންވާ މާފަށް އެދެފިތާ. ދީނަށް ފުރައްސާރަކުރާ އެހެން މީހުންނަށް އެވަރުވެސް ނުވާނެ. އަމުދުން ވެރިކަމަށް ފައިނަގާފަ ހުރި އެންމެ މަގްބޫލު ޝަޚުސިއްޔަތުކަމަށް ކިޔާ ބޭފުޅާ ދީނަށް ފުރައްސާރަކޮށް ދެއްކިހާ ވާހަކަތަކަށް މައާފަކަށް ނޭދޭ. އަދި ނުވެސް އެދޭނެ. ލާދީނީ ނަޒަރުން ބަލަންޔާ އަދިވެސް ލާދީނީކަން ބޮޑީ އެކަން.\nދެން ރާހަތު ގެނެސްދިން އިސްލާމީ ލަވަތައް އޯކޭ އެކަމު މީކާ އެނެސް ދިން ކާފަރު ލަވަތައް ވަރައް ކަޑަ\nއެކަކުބުނާނެ %100 ޓޭ އަނެކަކު ބުނާނެ %500 ޓޭ، ދެން ނޭގުނެއްނު


UN gai Raees thagureeru kuravvaane bahehge Bahuseh Feshijje\nއދ. ގައި ރައީސް ތަގުރީރުކުރައްވާނެ ބަހެއްގެ ބަހުސެއް!\nއދ. ގެ 74 ވަނަ އާންމު މަޖިލީސްގައި ރައީސުލްޖުމްހޫރިއްޔާ ތަގުރީރު ކުރައްވާއިރު ދިވެހި ބަހުން ތަގުރީރު ކުރެއްވުމަށް، ދިވެހި ބަހުގެ އެކަޑަމީގެ ރައީސް އަޝްރަފް އެދިވަޑައިގެންފި އެވެ. އޭނާ އެ ގޮތަށް އެދިވަޑައިގަތުމުން ސޯޝަލް މީޑިއާގައިވަނީ ބޮޑު ބަހުސެއް ވެސް ފެށިފައެވެ.\nއދ. ގެ 74 ވަނަ އާންމު މަޖިލީސް އޮންނާނީ މި މަހުގެ 17 އިން ފެށިގެން މި މަހުގެ 30 ވަނަ ދުވަހުގެ ނިޔަލަށެވެ. އަހަރަކު އެއް ފަހަރު ބާއްވާ އާންމު މަޖިލީހުގައި ގައުމުތަކުގެ ލީޑަރުން ބަހުސް ކުރައްވަނީ ބައިނަލްއަގްވާމީ މައްސަލަތަކާއި ދެމެހެއްޓެނިވި ތަރައްގީގެ ލަނޑުދަނޑިތަކާ ގުޅޭ ގޮތުންނެވެ.\nއދ. ގެ އާންމު މަޖިލީހުގައި ރާއްޖެ ތަމްސީލު ކުރެއްވުމަށް ރާއްޖޭގެ ރައީސުލްޖުމްހޫރިއްޔާ ބައިވެރިވެވަޑައިގެން ތަގުރީރު ނުކުރައްވާތާ ހަ އަހަރު ވެއްޖެ އެވެ. މިދިޔަ ހަ އަހަރުގެ ތެރޭ ރައްޖޭގެ ރައީސަކު އދ. ގައި ތަގުރީރު ކުރައްވާފައި ނުވާއިރު، މި އަހަރުގެ އދ. އާންމު މަޖިލީހުގައި ރާއްޖޭގެ ފަރާތުން ތަގުރީރު ކުރައްވާނީ ރާއްޖޭގެ ހަތް ވަނަ ރައީސް، ރައީސް އިބްރާހިމް މުހައްމަދު ސޯލިހެވެ.\nރައީސަށް އިލްތިމާސް ކުރައްވަމުން އަޝްރަފް ވިދާޅުވީ އދ. ގެ މަޖިލީހުގައި ރައީސް ސޯލިހް، ދިިވެހިބަހުން ތަގުރީރު ކުރެއްވުން ވާނީ ދިވެހި ގައުމިއްޔަތުގެ ޝަރަފާއި ގަދަރާއި ހައިބަތު އުފުލޭނޭ ކަމަކަށް ކަމަށެވެ. އަދި ދިވެހީންނަށްޓަކައި ދިވެހީންގެ އަޑު ދިވެހީންގެ ބަހުން އުފުއްލަވައި ދެއްވުމަށް އެދި ވަޑައިގަންނަވާ ކަމަށެވެ.\nއަޝްރަފްގެ މި ވާހަކައަށް ބައެއް މީހުން ތާއީދު ކޮށްފައިވާއިރު، އަނެއް ބަޔަކު ވަނީ އެކަމާ ދެކޮޅު ހަދާކަން ހާމަ ކޮށްފަ އެވެ. އަދި ސޯޝަލް މީޑިއާގައި އެކަމުގެ ބަހުސް މިހާރު ވަނީ ފެށިފަ އެވެ.\nއދ. ގައި ދިވެހި ބަހުން ތަގުރީރު ކުރެއްވުމާ ދެކޮޅަށް ޝުއޫރުފާޅުކުރި ބައެއް މީހުން ބުނީ "ރާއްޖޭގެ ހާލަތު އެންމެ ރަނގަޅަށް އެހެން ގައުމުތަކަށް އަންގައި ދެވޭނީ އިނގިރޭސި ބަހުން" ތަގުރީރު ކުރެއްވުމުން ކަމަށެވެ.\nއެންމެ ފަހުން އދ. ގެ އާންމު މަޖިލީހުގައި ރާއްޖޭގެ ރައީސަކު ތަގުރީރު ކުރެއްވީ 2014 ވަނަ އަހަރުގަ އެވެ. އެއީ ރައީސް އަބްދުﷲ ޔާމީންގެ މަންދޫބެއްގެ ގޮތުގައި ވަޑައިގެންނެވި ކުރީގެ ރަައީސް ޑރ. މުހައްމަދު ވަހީދު ހަސަން މަނިކެވެ. ރައީސް ވަހީދުގެ ވެރިކަމުގައި އެމަނިކުފާނު ވެސް އދ. ގައި ތަގުރީރު ކުރެއްވި އެވެ. އެއީ 2012 ވަނަ އަހަރު އެވެ. ޖެހިގެން އައި އަހަރު އެ މަނިކުފާނު ވަޑައި ނުގެން އެ މަޖިލީހުގައި އެ މަނިކުފާނުގެ މަންދޫބެއްގެ ގޮތުން ވަޑައިގެންނެވީ އޭރުގެ އެކްޓިން ފޮރިން މިނިސްޓަރު ޑރ. މަރިޔަމް ޝަކީލާ އެވެ.\nޔޫއެން ރައީސް އިބްރާހިމް މުހައްމަދު ސޯލިހު ރައީސް އޮފީސް + ދިވެހި ބަހުގެ އެކެޑަމީ\nތާރީހު ދިރާސާ ކުރުމަކީ ގައުމީ މަސައްކަތެއް: ރައީސް


ޑިސްޓްރިބިއުޝަން ބޯޑެއް ހަރުކޮށް އެއަރކޮންޑިޝަން ކުރުމާއި، އެއަރކޮންޑިޝަންތައް ސާވިސް ކޮށްދޭނެ ފަރާތެއް ހޯދަން\nމި ސްކޫލުގެ އޮފީސް އަދި ސްޓާފްރޫމުގައި ޑިސްޓްރިބިއުޝަން ބޯޑެއް ހަރުކޮށް، އެއަރކޮންޑިޝަން ކުރުމާއި މިހާރު ސްކޫލުގައި ހަރުކޮށްފައިވާ އެއަރކޮންޑިޝަންތައް ސަރވިސް ކޮށްދޭނެ ފަރާތެއް ހޯދަން ބޭނުންވެގެން ކުރެވުނު މި ސްކޫލުގެ ނަންބަރު GS-205/IUL/2015/32ފ(15 ސެޕްޓެންބަރު 2015) އިޢުލާނާ ގުޅިގެން އެއްވެސް ފަރާތަކުން މަޢުލޫމާތު ސާފުކޮށްފައިނުވާތީ މި އިޢުލާނު ބާޠިލުކޮށް، އަލުން އިޢުލާނު ކުރަމެވެ.\nމި ސްކޫލުގެ އޮފީސް އަދި ސްޓާފްރޫމުގައި ޑިސްޓްރިބިއުޝަން ބޯޑެއް ހަރުކޮށް، އެއަރކޮންޑިޝަން ކުރުމާއި މިހާރު ސްކޫލުގައި ހަރުކޮށްފައިވާ އެއަރކޮންޑިޝަންތައް ސަރވިސް ކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މި މަސައްކަތް ކޮށްދޭން ޝައުޤުވެރިވެލައްވާ ފަރާތްތަކުން 25 އޮކްޓޫބަރު 2015 ވާ އާދީއްތަ ދުވަހުގެ 10:00 އަށް މި ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު 29 އޮކްޓޫބަރު 2015 ވާ ބުރާސްފަތި ދުވަހުގެ 11:30 އަށް އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރުމުގެ ސެޝަނުގައި ބައިވެރިނުވާ ފަރާތްތަކަށް އަންދާސީހިސާބު ހުށަހެޅުއްވުމުގެ ފުރުޞަތެއް ނޯންނާނެ ވާހަކަ ދަންނަވަމެވެ. އަދި މަޢުލޫމާތު ފުރިހަމަނުވާ އަންދާސީހިސާބުތަކާއި ކަނޑައެޅިފައިވާ ވަގުތުގެ ފަހުން ހުށަހަޅާ އަންދާސީހިސާބު ބާޠިލު ކުރެވޭނެކަމުގައި ދަންނަވަމެވެ.\n5 މުޙައްރަމް 1437\nޕަބްލިޝްކުރި ތާރީޚު: 22 އޮކްޓޫބަރު 2015\nސުންގަޑި: 25 އޮކްޓޫބަރު 2015 1000


Business Visa ge hidhmaiy Addu gai thaarafkoffi | Mihaaru\nބިޒްނަސް ވިސާ ތައާރަފު ކުރުމުގެ ރަސްމިއްޔާތުގެ ތެރެއން. ފޮޓޯ/ އަހުމަދު އަދުޝަން\n31 ޖެނުއަރީ 2019 - 11:066comments\nއެ ހިދުމަތް ތައާރަފުކޮށް ދެއްވީ އެކަމަށްޓަކައި ގަން އިންޓަނެޝަނަލް އެއާޕޯޓްގެ އިންޓަނެޝަނަލް ޓާމިނަލުގައި، އިމިގްރޭޝަން ކޮންޓޯލަރު މުހައްމަދު އަހުމަދު ހަސަން (ހަނަފީ) އާ އެކު ބޭއްވި ރަސްމިއްޔާތެއްގައި އައްޑޫ މޭޔަރު އަބްދުﷲ ސޯދިގް (ސޯބެ) އެވެ.\nބިޒްނަސް ވިސާ ތައާރަފުކޮށް ދެއްވުމަށް ފަހު އޭނާ ވިދާޅުވީ މި ހިދުމަތް އައްޑޫން ލިބޭނެ އިންތިޒާމު ހަމަޖެހިގެން ދިއުމަކީ ލިބުނު ވަރަށް ބޮޑު ކުރިއެރުމެއް ކަމަށެވެ. ސޯބެ ވިދާޅުވި ގޮތުގައި ބިޒްނަސް ވިސާގެ ހިދުމަތް އައްޑޫން ލިބިގެން ދިއުމުން ތަފާތު އެކި ކަހަލަ ވިޔަފާރިތަކަށް ވެސް މަގުހުޅުވި، ދަތުރުފަތުރު ކުރާ މީހުންނަށް ލިބިގެން ދާނެ ވަރަށް ބޮޑު ފަސޭހައަކަށްވެގެން ދާނެ އެވެ.\nބިޒްނަސް ވިސާ އައްޑޫގައި ތައާރަފު ކުރި ނަމަވެސް، ވޯކް ވިސާގެ ހިދުމަތް އައްޑޫ ނުލިބުމަކީ ވަރަށް ގިނަ ބައެއްގެ ކަންބޮޑުވުމެއް ކަމަށް ސޯބެ ވިދާޅުވި އެވެ. އަދި އެ ހިދުމަތް ވެސް ކައިރި މުސްތަގުބަލެއްގައި އައްޑޫން ލިބޭނެ އިންތިޒާމު އިމިގްރޭޝަނުން ހަމަޖައްސައިދޭނެ ކަމަށް އުންމީދު ކުރައްވާ ކަމަށް ވިދާޅުވި އެވެ.\nއިމިގްރޭޝަން ކޮންޓްރޯލް ހަނަފީ ވިދާޅުވީ އެ މުއައްސަސާގެ އަމާޒަކީ ރައްޔިތުންނަށް ދަތިވާ ހިދުމަތްތައް ފަސޭހަ އިން ލިބޭނެ ގޮތް ހަމަޖައްސައި ދެއްވުން ކަމަށާއި އިމިގްރޭޝަނުގެ އަމާޒަކީ އެ ތަނުގެ ހުރިހާ ހިދުމަތްތަކެއް ވެސް ފަސޭހަކޮށް ލިބި އަދި އޭގެ މައުލޫމާތުތައް ވެސް ވީހާ ވެސް ފަސޭހަކޮށް ފޯރުކޮށް އިންތިޒާމު ހަމަޖެއްސުން ކަމަަށެވެ.\nއެޕްލައި ކުރާތާ 48 ގަޑިއިރުގެ ތެރޭގައި ބިޒްނަސް ވިސާ ލިބޭނެ\n"އިމިގްރޭޝަނުގެ މަސްއޫލިއްޔަތު ވަރަށް ވެސް ބޮޑު. އަޅުގަނޑުމެންގެ އަމާޒަކީ ރައްޔިތުންގެ އެކްސްޕެކްޓޭޝަން އަޅުގަނޑުމެން ސާވިސްތަކަށް އޮތުން،" ހަނަފީ ވިދާޅުވި އެވެ. "އަޅުގަނޑުމެން މި ބަލަނީ ރައްޔިތުންނަށް ދަތިވާ ދިމާލަށް ދެމިގަނެ، އިވެލުއޭޓްކޮށް އެކަންކަމަށް އެންމެ އަވަސް މުސްތަގުބަލެއްގައި ހަރުދަނާ ފަސޭހަތަކެއް ލިބިދޭނެ ގޮތްތަކެއް ހޯދައި ދިނުން."\nހަނަވީ ވިދާޅުވި ގޮތުގައި ބިޒްނަސް ވިސާ އަށް އެޕްލައި ކުރާތާ ދެ ދުވަހުގެ ތެރޭގައި އޭގެ އިންތިޒާމުތައް ހަމޖެހިގެން ދާނެ އެވެ. އަދި މި ހިދުމަތާ ބެހޭ މައުލޫމާތު ސޯޝަލް މީޑިއާ މެދުވެރިކޮށް ވަރަށް ބޮޑަށް ފޯރުކޮށް ދެއްވާނެ ކަމަށް ވިދާޅުވި އެވެ.\n"އެޕްލައި ކުރާތާ ސާޅީސް އަށް ގަޑިއިރުގެ ތެރޭގައި އަޅުގަނޑުމެން ބިޒްނަސް ވިސާ ޕްރޮސެސްކޮށް ދޭނަން،" އޭނާ ވިދާޅުވި އެވެ.\nހަނަފީ ވިދާޅުވީ އައްޑޫގައި ބިޒްނަސް ވިސާ ފުރަތަމަ ތައާރަފު ކުރަން ނިންމީ އެކަމަށް ކުރިން ވެސް އިމިގްރޭޝަނުން ތައްޔާރީތަކެއް ވެސް ވެފައި އޮތުމުންނެވެ. އަދި ހިދުމަތްތައް ފޯރުކޮށްދިނުމުގައި ޑިމާންޑަށް ވެސް ބަލާނެ ކަމަށް ވިދާޅުވި އެވެ.\n"ކޮންމެ ކަމެއް ވެސް އަޅުގަނޑުމެން އިވެލުއޭޓްކޮށްފައި އެކަމަކަށް އެންމެ ޑިމާންޑް ވެސް ބޮޑު ހިސާބެއް ބަލާފައި އަޅުގަނޑުމެން ހިދުމަތްތައް ފައްޓަނީ،" ހަނަފީ ވިދާޅުވި އެވެ. "އެގޮތުން ބެލިއިރު އައްޑޫން މި ހިދުމަތް ފެށުމަކީ އެންމެ އެކަށީގެންވާ ކަމެއް ކަމަށް ލަފާ ކުރެވެނީ. އޭގެ އިތުރުން ކުރިން ވެސް މި ހިދުމަތް [އައްޑޫން ދޭން] އޮތީ ތައްޔާރީތަކެއް ވެފައި."\nކުރިއަށް އޮތް ތަނުގައި ރާއްޖޭގެ އެހެން ދިމަދިލާމުން ވެސް ބިޒްނަސް ވިސާގެ ހިދުމަތް ލިބޭނެ އިންތިޒާމު ހަމަޖައްސަވައި ދެއްވާނެކަން ފާހަގަކޮށް، ކޮންޓްރޯލަރު ވިދާޅުވީ މާ ލަސްތަކެއް ނުވެ އައްޑޫގައި ވޯކް ވިސާގެ ހިދުމަތް ވެސް ތައާރަފު ކުރާނެ ކަމަށެވެ.\nއިތުރު ލިޔުންތައް އައްޑޫ ވޯކް ވިސާ އިމިގްރޭޝަން ވީސާ ކޮންޓްރޯލާ އޮފް އިމިގްރޭޝަން ގަން އިންޓަނޭޝަނަލް އެއާޕޯޓް


މުހައްމަދު ނަޝީދުގެ ގައުމީ ޝުއޫރުތަކެއްގެ އެތެރެ – inside\nމުހައްމަދު ނަޝީދުގެ ގައުމީ ޝުއޫރުތަކެއްގެ އެތެރެ\nފެބުރުއަރީ 17, 2010 ފެބުރުއަރީ 18, 2010\nމި ލިޔުމުގައި އަޅުގަނޑު އަލި އަޅުވާމިލަނީ ކުރީގެ އިންފޮމޭޝަން މިނިސްޓަރގެ ވެބްސައިޓުގައި “ގައުމީ ދުވަސް ބައްދުލު ކުރި ހިނދު” މި ސުރުޚީގެ ދަށުން ލޔުއްވާފައިވާ ލިޔުމުމުގެ ސަބަބުން އެމަނިކުފާނުގެ ވިސްނުންފުޅު ހުރި ގޮތްކަމަށް އަޅުގަނޑަށް ބެލެވޭ ގޮތާއި ބެހޭގޮތުންނެވެ. ކިޔުންތެރީންނަށް ފަސޭހަ ކުރުމަށްޓަކައި އެލިޔުމުގެ ބައިބައި ވަކީން އަޅުގަނޑު ލިޔެލާނަމެވެ. އެ ލިޔުން އެއްކޮށް ވިދާޅުވުމަށް ކްލިކް ކޮށްލައްވާ\nމި ލިޔުމުގައި ރަތް ކުލައިން އެވަނީ އެމަނިކުފާނުގެ ލިޔުއްވުމުން ނަގާފައިވާ ބައިތަކެވެ\nވަކި މީހަކުދެކެ އިންތިހާއަށްވާ ލޯތްބެއްގެ މައްޗަށް އެކަނި ބަލައިގެން، ނުވަތަ ވަކި މީހަކުދެކެ އިންތިހާއަށް އަންނަ ރުޅިއެއްގެ މައްޗަށް އެކަނި ބަލައިގެން، ނުވަތަ ވަކި މީހަކުދެކެ އިންތިހާއަށް ގަންނަ ބިރެއްގެ މައްޗަށް އެކަނި ބަލައިގެން، ނުވަތަ ވަކި މީހަކުދެކެ އިންތިހާއަށްވާ ފޫއްސެއްގެ މައްޗަށް އެކަނި ބަލައިގެން، އަޅުގަނޑުމެންގެ ސިޔާސީ ވިސްނުން އަޅުގަނޑުމެން ބައްޓަންކުރަނީ ކީއްވެގެންބާވައެވެ.\nމިސުވާލުން ނުވަތަ ނަޝީދުގެ ބަސްފުޅުންނަމަ ” ޝުއޫރުން” ، ނަޝީދު ގަބޫލުފުޅު ކުރައްވާގޮތުގައި ދިވެހި ދިރިއުޅުމުގެ މައިގަނޑު ބިނާވެފައި އޮތީ އެކަނި ފަރުދެއްގެ ވިސްނުމުގެ ނުފޫޒުގެ މައްޗަށް ކަން އެބަ އެނގެއެވެ. މި ޚުދުމުޚްތާރު ސިފަޔަކީ ހަގީގަތުގައިވެސް ދިވެހީންގެ ގައުމު ހިންގުމުގައި މިހާރުވެސް އޮތް ސިފައެއްކަން އަޅުގަނޑުވެސް ގަބޫލުކުރަމެވެ. ކުރެވޭ ސުވާލަކީ ކީއްވެހޭ މިހެން މިކަން މިހެން އޮންނާންވީ. ދިގުވާހަކަތަކެއް ދެއްކުމުގެ މާނައެއް މިކަމުގައި މިހާރަކު ނެތެވެ. ސަބަބަކީ މިކަމަކީ އަޅުގަނޑުމެންގެ ގާނޫނުތަކާއި ގަވާއިދު ތަކުގެ ދޯދިޔާކަމުން ވަމުންދާ ކަމެއްކަން ކެނޑިނޭޅި ފެންނަމުންދާތީއެވެ. އަޅުގަނޑުމެންގެ ގައުމުގައި ވިއަސް އެމެރިކާ ގައިވިއަސް ބަންގާޅުގައިވިއަސް ކުންފުންޏެއްގައި ވިއަސް ، އެކަނި ފަރުދެއްގެ ނުފޫޒުން ކަންކަން ބައްޓަންވާގޮތައް އޮންނާނީ ޚުދުމުޚްތާރު ތަނަކަށް އެތަނެއް ވެގަންނެވެ. ތަންތަން ޚުދުމުޚްތާރު ވަނީ ގަވާއިދުތަކުގެ ދެކޮޅު ނުޖެހި ގަވާއިދުތައް ދޯދިޔާ ވުމުންނެވެ\nވީމާ ނަޝީދުވެސް ވާހަކަފުޅު މާ ދިގު ނުކުރައްވާ ބިރުން ބަރީއަވެ ހުންނަވައިގެން ، އެވެނި މިވެނި ކަންކަން ގަވާއިދު ބަދަލުކޮށްގެން ހާސިލު ކުރެވިދާނޭކަމަށް ފެނިލައްވާކަމަށްވަންޏާ އެވާހަކަ ނަޝީދު ލޯބިވާ ދިވެހ ރައްޔިތުންގެ ކައިރީގައި ވިދާލުވާންވީ ވަގުތު މިއޮތީ ކުރިމަތިވެފައެވެ.\nޤައުމަށް އެންމެރަނގަޅު ވިސްނުމެއް އަޅުގަނޑުމެންނަށް ނުއުފެއްދިގެން މިއުޅެނީ ކީއްވެގެންބާވައެވެ. އެކި ބިއްބިތަށް ކެހިގެންގޮސް ސިޔާސީ ފޭލިގެތަކަށް ޖަމާވެފައިވާ މީސްމީހުން އެކުލަވާނެކަހަލަ، އެއްތަންކުރެވޭނެކަހަލަ، ވިސްނުމެއް ނުއުފެއްދިގެން މިއުޅެނީ ކީއްވެގެންބާވައެވެ. ޤައުމުގައި މިއޮތް ސިޔާސީ ބައިބައިވުމާއި ސިޔާސީ އަރާރުން، އެގޮތުގައި ހަމަ ދަމަހައްޓަންވީތޯއެވެ. ޤައުމު ސުންނާފަތިވެދިޔަނަމަވެސް ހަމައެންމެ ރަނގަޅީހެއްޔެވެ.\nގައުމަށް އެންމެ ރަނގަޅު ވިސްނުމެއް ނުއުފެއްދިގެން މިއުޅެނީ ވިސްނުމުގެ ނަމުގައި ވަޒީފާތަކާއި ހަވާލުވެ ތިއްބެވި ބޭފުޅުން ވިސްނަވާފއި ހައްލު ކިޔާދެއްވުމުގެ ބަދަލުގައި އަނބުރާ ސުވާލު ކުރައްވާތީ އެވެ. ޖަވާބު ދެއްވާށެވެ. ސުވާލު ކުރަނީ އޅުގަނޑުމެން ރައްޔިތުން ނީމުއެވެ. އެއިރުން ވިސްނުންތައް ދާނީ އުފެދެމުންނެވެ. އެންމެން އެއްތަން ނުކުރެވިގެން އުޅެނީ ގިނަ ސިޔާސީ ބޭފުޅުންގެ އަމިއްލަ އެދުމުގެ ބޮޑުކަމުން ހަގީގީ ސިޔާސީ ވިސްނުންފުޅުތައް ކޮށި ވާތީއެވެ. ނަޝީދުއެވެ. ސިޔާސީ އަރާރުން އެކަނި ހުއްޓުވައިގެން ވާން އެބައޮތްތޯއެވެ. ސިޔާސީ އަރާރުންތަކަކީ އެހެނިހެން އަރާރުންތަކުގެ ނަތީޖާ ނޫންތޯއެވެ. ގައުމުގައި ހިނގާ ހުރިހާ އަރާރުމަކާއި ދެކޮޅުވެރިކަމެއް ނައްތާލެވެން އޮތް އެންމެ ބޮޑު މިންވަރަކަށް ނައްތާލުމަށް ކެނޑިނޭޅި ވިސްންނާންޖެހޭނޫންތޯއެވެ.\nޤައުމުގެ އިޤްތިޞާދު މަޑުޖެހެމުންދާތާ ދުވަސްތަކެއްވެއްޖެއެވެ. ވިޔަފާރިތައް ދަށްވެ، ފިހާރަތައް ބަންދުވެ، ވަޒީފާތައް ގެއްލި، ކުންފުނިތައް ދަރަނިވަމުންދާތާ ދުވަސްތަކެއްވެއްޖެއެވެ. ޚަރަދުކުރަން ލިބޭ ފައިސާ މަދުވެ، ގަންނަން ބޭނުންވާ އެއްޗެހި ނުގަނެވި، އަތްމަތިދަތިވާން ފަށާފައިވާތާ ދުވަސްތަކެއްވެއްޖެއެވެ. އިޤްތިޞާދުގެ ދުވެލި ކަންނެތްވެ، އިޤްތިޞާދީ ދަތިކަމުގެ ބުރަ ޤައުމަށް ކޮށް، މުޅި ޤައުމުވެސް މަޑުޖެހެން ފަށައިފިތާ ދުވަސްތަކެއްވެއްޖެއެވެ. އަޅުގަނޑުމެންގެ ދިވެހި އިޤްތިޞާދު އަލުން ހަލުވިކޮށް، އިޤްތިޞާދީ އިންޖީނުތައް އަލުން ހިނގައިގަންނާނެ މޮޅު ތަދުބީރެއް، އަޅުގަނޑުމެންނަށް ނުރޭވިގެން މިއުޅެނީ ކީއްވެގެންބާވައެވެ.\nއިގްތިސޯދީ މޮޅު ތަދުބީރެއް ނުކުރެވިގެން މިއުޅެނީ ކުރިން ކުޅަ ތަދުބީރުން އެންމެހާ ރައްޔިތުންނަށް ކުރާންޖެހޭ ހަމަ ފާއިދާ ކުރާނޭ ގަވާއިދުތަކެއް ނެތުމުގެ ސަބަބުން އާންމުން މާޔޫސް ވެފައި ތިބި ތިބުމުގެ ސަބަބުންނެވެ. މިހާރު އޮތްގޮތަށް ގަވާއިދުތައް އޮވެ، ހިތުގެ އަޑީން ކުރާމޮޅު ތަދުބީރަކުން ހަމަ ފާއިދާ ނުލިބޭނޭ ކަމުގެ ޔަގީންކަން އޮވެ އެފަދަ ތަދުބީރަކާއި ދިމާލަށް ފިކުރު ގެންދާން އިންސާނާގެ ސިކުނޑީގެ އެންމެ އެތެރެ ތާއިދުކުރާނޭތޯއެވެ\nއަޅުގަނޑުމެންގެ ޤައުމުގައި، ތަފާތު ވިސްނުންތަކަށް ފުރުޞަތުދެވިގެން، ޚިޔާލާއި ވިސްނުމުގެ ތަފާތުހުރުމަކީ ޠަބީޢީކަމެއްކަމުގައި ބަލައިގެން، އެކަކުއަނެކަކާ ތަފާތުވުމަކީ މައްސަލައެއް ނޫންކަމުގައި ދެކިގެން، ޤަދަރުވެރިކަމާއި ޝަރަފުވެރިކަމުގައި، އެކުލަވާ ބައެއްގެގޮތުގައި، އެކުއުޅެވޭ ބައެއްގެގޮތުގައި އަޅުގަނޑުމެންނަށް ނޫޅެވިގެން މިއުޅެނީ ކީއްވެގެންބާވައެވެ.\nއާދޭހެވެ. ދީނީ ވިސްނުމާއި ފިކުރުގެ އެކިކޮޅުކޮޅުގައި ތިބެގެންވެސް ގައުމެއްގެ ގޮތުގައި ޝަރަފާއި އިއްޒަތުގައި ތިބެވޭންޖެހޭނެއެވެ . ނަޝީދުމެންފަދަ ބޭފުޅުން އިސްކޮށް ތިއްބަވައި ހެއްދެވި ގާނޫނު އަސާސީގެ ފުރަތަމަ ބާބު ބައްލަވާލައްވާށެވެ. ރަސްމީކޮށް އެއްޗެކޭ ވިދާޅުނުވީ ކީއްވެގެންތޯއެވެ. ކާކު ދެކެ ބިރުފުޅުންތޯއެވެ\nއަޅުގަނޑުމެންގެ ވިޔަފާރިއާއި އަޅުގަނޑުމެންގެ ޞިއްޙަތާއި އަޅުގަނޑުމެންގެ އިޤްތިޞާދާއި އަޅުގަނޑުމެންގެ ފައިސާއާއި އަޅުގަނޑުމެންގެ ހަރުމުދާ ވަކި ޤައުމެއްގެ ނުފޫޒާއި ބާރުގެ ދަށަށްދާން ދޫކޮށްލައިގެން، އެއީ އެންމެ ރަނގަޅު ކަމެއްކަމަށް ބަލައިގެން އަޅުގަނޑުމެން މިތިބެނީ ކީއްވެގެންބާވައެވެ. މިކަން މިގޮތަށް ދެމިއޮވެއްޖެނަމަ، މީގެ ވިހި ތިރީސް އަހަރުފަހުން، އަޅުގަނޑުމެންގެ ޤައުމު އޮންނާނެގޮތް އަޅުގަނޑުމެންނަށް ނުވިސްނިގެން މިއުޅެނީ ކީއްވެގެންބާވައެވެ.\nޕްރައިވެޓައިޒޭޝަން އާއި ބެހޭ ގޮތުން ތިޔަވިދާޅުވާ ވާހަކަފުޅުން ނިކުމެދާނޭ ނަތީޖާ ވެސް ހަގީގަތުގައި ބިރުވެރި ހިސާބަކަށް ހިނގައިދާނޭ ކަމުގެ ވިސްނުން ގެނުވަނީ ދޯދިޔާ ގަވާއިދުތަކެވެ.\nމިއީ، އަޅުގަނޑުމެންގެ ޤައުމެވެ. ދިވެހިންގެ ޤައުމުވެ. އަޅުގަނޑުމެންނީ ދިވެހީންނެވެ. މި ދިވެހި ޤައުމުގެ ދަރީންނެވެ. އަޅުގަނޑުމެން އެންމެންނަކީ އެއް މާޒީއެއް ހިއްސާކުރާ އެއްތަނަކުން އައި ބައެކެވެ. އަޅުގަނޑުމެންނަކީ އެއް މުސްތަޤްބަލަކަށް ދަތުރުކުރަމުންދާ، އެއް ތަޤްދީރެއް ހިއްސާކުރާނެ ބައެކެވެ. ވީއިރު، ޤައުމުގެ ނަމުގައި، އަޅުގަނޑުމެންނަށް އެއްބަސްވެވޭނެ ކަމެއް ނެތިގެން މިއުޅެނީ ކީއްވެގެންބާވައެވެ.\nނަޝީދުއެވެ. މިހުރިހާ ސުވާލުތައް ކުރެއްވުމަށްފަހު އަޅުގަނޑުމެން ދިވެހީންނަކީ އެއް މުސްތަގުބަލަކަށް ދަތުރުކުރާ ބައެކޭ ވިދާޅުވުމުން ނަޝިދުގެ ވިސްނުންފުޅުގެ ކޮށިކަން މިކަމުގައި ހަމަ ކަށަވަރުންވެސް އަޅުގަނޑްށް އެބަ އިހުސާސް ކުރެވެއެވެ. އަޅުގަނޑުމެންއެންމެންނަށް ، ހެއްދެވި ފަރާތުން ދެއްވި ވަސީލަތްތަކުން ލިބޭ ފައިދާގެ ބޭނުން ކޮށްގެން ނުވަބުރި އިމާރާތްތަކުގެ މަތީބުރީގައި ފަތާ ފެންގަނޑުހަދާ އެއަށް ހާހުން ލީޓަރުން ސާފު ފެން ލައިގެން ތިބެ ފޭތޭ އިރު ގައުމުގެ ބާކީ ތިބި މީހުން ނަށް ސާފު ބޯފެން އެންމެ ލީޓަރެއ ނުގަނެވި ތިބޭ އިރު، މިތިބީ އެއް މުސްތަގުބަލަކަށް ދަތުރު ކޮށް ކޮށޭ ވިދާޅުވަންޏާ އެ މުސްތަގުބަލަކީ ހަމައެކަނި މަރެވެ\nރައީސުލް ޖުމްހޫރިއްޔާ އާއި ރައްޔިތުންގެ މަޖިލީސް އަޑުއައްސަވަން ލަވައެއް\nމައިންބަފައިންގެ ގޮތުގައި ފެއިލްވަމުންދާ ދިވެހީން_ ސުރުޚީ ބަދަލުކޮށްފައި\nOne thought on “މުހައްމަދު ނަޝީދުގެ ގައުމީ ޝުއޫރުތަކެއްގެ އެތެރެ”\nފެބުރުއަރީ 19, 2010 at 2:57 pm\nމި ރައީސްމީހާ އެއްވެސް އިރެއްގަ މާ ދެކޮޅު ޖެހޭ ވާހަކަ އެއް ދެއްކިބާ. ޖާދޫ ޝޯ އަކަށް ވެސް ގިނައިން ދާންފެށީމަ އެނގެން ފަށަނީ، ތާކުން ތާކު ޖެހޭ ކަމެއް ނޫންކަން އެކުރަނީ. މިވެސް ހަމަ އެކަހަލަ މީހެއް. މީނަ ހެދި ޖާދޫ ބާވެ މިހާރު ދެން ފޫހިވޭ އަޑު އަހަންވެސް.


Pandemic aaeku haalugai jehunu: Mithun\n"ހުނަރުބާޒު" ގެ ޖަޖުން: މިތުން (ވ) ޕަރިނީތީ އަދި ކަރަން ޖޯހަރް\nކޮރޯނާވައިރަސް ފެތުރޭތީ އިންޑިޔާ ފުރަތަމަ ލޮކްޑައުންކުރި އިރު އޭނާ އާއި އާއިލާއަށް ވަރަށް އުނދަގޫ ދުވަސްތަކެއް ތަހައްމައްލު ކުރަން ޖެހުނު ކަމަށް ކަލާޒް ޗެނަލްގެ އާ ރިއަލިޓީ ޝޯ "ހުނަރުބާޒް" ގެ އެއް ޖަޖު އަދި ކުރީގެ މަޝްހޫރު އެކްޓަރު މިތުން ޗަކްރަބަތީ ބުނެފި އެވެ.\nމިތުންގެ ގިނަ އަދަދެއްގެ ރެސްޓޯރަންޓްތައް އިންޑިއާގެ އެކި ރަށްތަކުގައި ހުރެ އެވެ. ނަމަވެސް ލޮކްޑައުން ކުރުމުން އެންމެ ކޮފީތައްޓެއްހާ ހިސާބު ވެސް އެ ތަންތަނުން ނުވިކި އަތްމަތި ދަތިވި ކަމަށް ޓައިމްސް އޮފް އިންޑިއާ އާ ވާހަކަ ދައްކަމުން މީގެ ދުވަސްކޮޅެއް ކުރިން މިތުން ބުނެފައި ވެއެވެ.\n"ކޮރޯނާވައިރަސްގެ ސަބަބުން ދިރިއުޅުން މުޅިން ބަރުބާދު ވެއްޖެ،" މިތުން ބުންޏެވެ.\nއޭނާ ބުނި ގޮތުގައި އިންޑިޔާ ސަރުކާރުން ވެސް ޓޫރިޒަމާއި ހޮސްޕިޓަލިޓީ އިންޑަސްޓްރީއަށް ސަޕޯޓެއް ނުދެ އެވެ. މި ޕެންޑެމިކްގައި އެންމެ ބޮޑު ގެއްލުމެއް ވީ އެ ދެ އިންޑަސްޓްރީއަށް ކަމަށާއި ދުވަހު މުސާރައަށް އުޅޭ މީހުން މިހާރު އުޅޭ ހާލު ހީކޮށްލާފައި ބިރުން ތުރުތުރު އަޅާކަމަށް ވެސް މިތުން ބުންޏެވެ.\nމިހާރު 71 އަހަރު ފުރިފައިވާ މިތުން ބުނީ އޭނާގެ އާއިލާގައި އަދިވެސް އާމްދަނީ ލިބޭ މީހަކަށް ހުރީ އޭނާ އެކަނި ކަމަށެވެ. އަދި ޕެންޑެމިކް ތެރޭގައި ރެސްޓޯރަންޓްތަކަށް ފައިސާ ނުލިބޭތީ އެ ލިބޭ އެއްޗެއް މުވައްޒަފުންގެ މެދުގައި ބަހާލަން އޭނާ އެ ތަންތަނަށް އެންގި ކަމަށް މިތުން ކިޔައިދިނެވެ.\n"ހުނަރުބާޒް" ގައި މިތުން އާއެކު ފަނޑިޔާރުންގެ ގޮތުގައި ފެންނާނީ ޕަރިނީތީ ޗޯޕްޅާ އާއި ކަރަން ޖޯހަރް އެވެ. މި ޝޯގެ އެއް ޕްރޮމޯގައި ޑާންސް ޕާފޯމަންސެއް ބަލާފައި މިތުން ވަރަށް ޖަޒުބާތީވާތަން ފެނިފައި ވެއެވެ.\n"ކާލާނެ އެއްޗެއް ލިބޭތޯ ޕާޓީތަކުގައި ނެށި ދުވަސްތައް އަހަރެން ހަނދާނަށް އައީ،" ޕްރޮމޯގައި މިތުން ބުނާތަން ފެނެ އެވެ.\nޓީވީ ސީރީޒް ކަރަން ޖޯހަރް ޕަރިނީތީ ޗޯޕްޅާ\n"ހުނަރުބާޒު"ގައި ޕަރިނީތީ ކައިވެނިކުރާނެ މީހަކު ހޯދަނީ!